അനലിറ്റിക് നമ്പർ തിയറി - വിക്കിപീഡിയ\nഅനലിറ്റിക് നമ്പർ തിയറി\nപൂർണസംഖ്യകളുടെ ബഹുമുഖമായ സവിശേഷതകളെ അടിസ്ഥാനപരമായി വിശകലനം ചെയ്യുന്ന ഗണിതശാസ്ത്രശാഖയാണ് അനലിറ്റിക് നമ്പർ തിയറി(Analytic number theory) അഥവാ വിശ്ലേഷകസംഖ്യാസിദ്ധാന്തം. ലീഷാൺ, ഗോസ്, വോൺ മങ്കോൾട്, ബെർട്രന്റ്, ഷെബിഷെഫ്, മെർടൺസ്, ലാന്റോ, മിങ്കൌസ്കീ, ഡിറീക്ലെ, റീമാൻ, ഇങ്ഹാം, ഉസ്പെൻസ്കി, സീഗൽ, ഹഡമാർഡ്, ഡെലാവാലി പൂസ്സിൻ, ലിന്നിക്ക്, സെൽബർഗ്, വിനഗ്രഡോഫ്, ഹാർഡി, രാമാനുജൻ, എസ്.എസ്.പിള്ള എന്നീ ഗണിതശാസ്ത്രജ്ഞൻമാർ വിശ്ളേഷകസംഖ്യാസിദ്ധാന്തത്തെ പരിപോഷിപ്പിച്ചിട്ടുണ്ട്.\nഅനാലിസിസ്' (Analysis) അഥവാ വിശ്ളേഷണം എന്ന ഗണിതശാഖയുടെ തത്ത്വങ്ങൾ ഉപയോഗിച്ച്, പൂർണസംഖ്യകൾ ഉൾക്കൊള്ളുന്ന അനന്തശ്രേണികളുടേയും അനന്തമായി തുടരുന്ന അഭാജ്യസംഖ്യകളുടേയും (prime numbers) ഗുണധർമ വിചിന്തനം സാധിക്കുന്നു. വിശ്ളേഷണത്തിലെ ഒരു പ്രധാനതത്ത്വമായ സീമ (limit) ഇതിൽ സാർവത്രികമായി പ്രയോഗിച്ചുവരുന്നു. സംഖ്യാസിദ്ധാന്തത്തിലെ പ്രാഥമികമായ തത്ത്വങ്ങളും അതിലുപരി അങ്കഗണിതഫലനങ്ങളുടെ മൌലികമായ ഗുണധർമങ്ങളും വിശ്ളേഷകസംഖ്യാസിദ്ധാന്തത്തിന്റെ അവശ്യഘടകങ്ങളാണ്. ഈ തത്ത്വങ്ങളിൽ പടുത്തുയർത്തിയിട്ടുള്ള ഈ ഗണിതശാഖ ഗവേഷണരംഗത്തെ സജീവപ്രശ്നമായി തുടരുന്നു. ആധുനിക ഗണിതശാഖകളായ ഗണസിദ്ധാന്തം (Set Theory), കേവല ബീജഗണിതം (Abstract Algebra), ടോപോളജി (Topology) എന്നിവയുടെ പ്രേരണകൊണ്ട് ബഹുമുഖമായ വളർച്ചയ്ക്കു വിധേയമായിക്കൊണ്ടിരിക്കുകയാണ് അനലിറ്റിക് നമ്പർ തിയറി.\n1 മൗലിക തത്ത്വങ്ങൾ\n2 വിഗണസംഖ്യകൾ -ഗണസംഖ്യകൾ-ഏകദേശനം\n2.1 അങ്കഗണിത ഫലനങ്ങളും ജാലിക ബിന്ദുക്കളും\n3 വിഭജന പ്രശ്നം\n3.1 വെയറിങ് പ്രശ്നം\n3.2 ജാലികബിന്ദു ഫലനം\n3.3 ഗോസ് തിയറം\n3.4 ഘടക ഫലനത്തിന്റെ അളവുമാനം\n3.5 ഓയിലർ ഫലനത്തിന്റെ അളവുമാനം\n3.6 മോബയസ് ഫലനത്തിന്റെ അളവുമാനം\n3.7 റീമാൻ സീറ്റാഫലനം\n4 അഭാജ്യ സംഖ്യാപ്രമിതി\nപൂർണസംഖ്യകളുടെ ലളിതമായ സവിശേഷതകൾ ഏകദേശമായ സ്വയംസമ്പൂർണതയ്ക്കായി താഴെചേർക്കുന്നു.\n1-ഉം അതേ സംഖ്യയുമൊഴികെ മറ്റൊരു ഘടകവുമില്ലാത്ത പൂർണസംഖ്യയാണ് അഭാജ്യസംഖ്യ (prime number); ഇത്തരത്തിലല്ലാത്തവ സങ്കീർണസംഖ്യയും (composite number). ഏതു പൂർണസംഖ്യയും അഭാജ്യസംഖ്യകളുടെ ഗുണിതമായി കണക്കാക്കാൻ കഴിയും. ഒരു പൂർണസംഖ്യയ്ക്ക് ഒന്നിൽ കൂടുതൽ രൂപത്തിൽ ഈ അഭാജ്യഘടകസംവിധാനം ഉണ്ടായിരിക്കയില്ല. പൂർണസംഖ്യകളുടെ ഈ സവിശേഷതയ്ക്ക് ഐകഘടകീകരണതത്ത്വം (Unique Factorisation Theorem) എന്നു പറയുന്നു. ഇതനുസരിച്ചാണ് പൂർണസംഖ്യയെ n = pa qb ......rc അഥവാ IIpa എന്നിങ്ങനെ ഘടകരൂപത്തിൽ എഴുതുന്നത്.\nഒരു പൂർണസംഖ്യയെ തുടർന്നു വരുന്ന മറ്റൊരു പൂർണസംഖ്യയുണ്ട്. ഈ ദർശനം തുടർന്നു പോയാൽ സ്വാഭാവികമായി തോന്നുന്ന ഒരു ആശയമാണ് അനന്തത. പൂർണസംഖ്യകൾ അനന്തമായി അനുസ്യൂതം തുടരുന്നുവെന്നൂഹിക്കാം. എന്നാൽ അഭാജ്യസംഖ്യകളും ഇതുപോലെ അനന്തമായി തുടരുന്നുണ്ടോയെന്ന് അല്പം ചിന്തിക്കേണ്ടിവരും. അഭാജ്യസംഖ്യകളും അപ്രകാരം തന്നെ തുടരുന്നുണ്ട്. 2, 3, 5, 7, 11, 13, 17, 19 എന്നു തുടങ്ങിയ അഭാജ്യസംഖ്യകളുടെ അനുക്രമം അനന്തമാണ്. യൂക്ളിഡ് എന്ന ഗണിതശാസ്ത്രാചാര്യൻ ഈ വസ്തുത തെളിയിച്ചിട്ടുണ്ട്. അഭാജ്യസംഖ്യകളുടെ അനുക്രമം ഒന്നും വിടാതെ p എന്ന അഭാജ്യസംഖ്യവരെ, തമ്മിൽ ഗുണിച്ചാൽ, ഈ ഗുണിതത്തെ p വരെയുള്ള എല്ലാ അഭാജ്യസംഖ്യകൾകൊണ്ടും കൃത്യമായി ഹരിക്കാൻ കഴിയുന്നു. എന്നാൽ ഈ ഗുണിതത്തിനോട് 1 ചേർത്തുണ്ടാകുന്ന സംഖ്യയെ p വരെയുള്ള ഏതൊരു അഭാജ്യസംഖ്യകൊണ്ടും ഹരിക്കാൻ കഴിയില്ലെന്നതിനാൽത്തന്നെ ആ സംഖ്യ ഒരു അഭാജ്യസംഖ്യ ആണന്നോ, അല്ലാത്തപക്ഷം അതിന് p യേക്കാൾ വലിയ ഒരു അഭാജ്യസംഖ്യാഘടകം ഉണ്ടന്നോ മനസ്സിലാക്കാം. ഈ വാദം തുടരുന്നതായാൽ ഒരു അഭാജ്യസംഖ്യയ്ക്കപ്പുറത്ത് മറ്റൊന്നുണ്ടെന്നും അങ്ങനെ ആ അനുക്രമം അനന്തമായി തുടരുന്നുവെന്നും സിദ്ധിക്കുന്നു.\nഅനന്തതയുമായുള്ള ഈ ബന്ധം യഥാർഥമായ ചില പ്രശ്നങ്ങൾക്കു വഴിതെളിച്ചു. ഏതെങ്കിലുമൊരു പൂർണസംഖ്യക്ക് താഴെ ആ സംഖ്യയോട് ആപേക്ഷിക അഭാജ്യതയുള്ള (relative prime), അതായത് ആ സംഖ്യയുമായി 1 ഒഴികെ പൊതുഘടകമില്ലാത്ത, സംഖ്യകളുടെ എണ്ണം, ഒരു സംഖ്യയുടെ അഭാജ്യഘടകങ്ങളുടെ എണ്ണം, അവയുടെ ആകെത്തുക എന്നീ പ്രശ്നങ്ങൾ അങ്കഗണിതഫലനംവഴി മനസ്സിലാക്കി. (n), d(n), (n) എന്നിവ ക്രമത്തിൽ ഈ ഫലനങ്ങളാണ്.\n√2 ഒരു വിഗണസംഖ്യയാണ്. √2 വിന് 1.414 എന്നൊരു മൂല്യം ആരോപിക്കുന്നതായി കാണാം. ഇതിൽ അടങ്ങിയിട്ടുള്ള തത്ത്വമാണ് ഏകദേശനം എന്ന ആശയത്തിലുള്ളത്. ഏതൊരു വിഗണസംഖ്യയ്ക്കും ഒരു ഗണസംഖ്യയെ ഏകദേശ മൂല്യമായി അംഗീകരിക്കാമെന്നു തെളിയിച്ചിട്ടുണ്ട്. ഈ പ്രമേയങ്ങൾ ഇതിനുപോദ്ബലകമായി എടുക്കാം.\na ഒരു വിഗണസംഖ്യയും, N ധനാത്മക പൂർണസംഖ്യയും ആണെങ്കിൽ താഴെപറയുന്ന വ്യവസ്ഥകളിലേതെങ്കിലും ഒന്നനുസരിച്ച്, a-യോട് അടുപ്പമുള്ള h/k എന്ന ഒരു ഗണസംഖ്യയുണ്ടായിരിക്കും. ഇവിടെ (k<= N)\nഇതിലെ രണ്ടാമത്തെ വ്യവസ്ഥ വാസ്തവത്തിൽ ആദ്യത്തേതിനേക്കാൾ കണിശമാണ്; രണ്ടാമത്തേതിൽ ഒന്നാമത്തേതും ഉൾപ്പെടുന്നു. ഇത്തരം മെച്ചപ്പെടുത്തലുകളാണ് ഇമ്മാതിരി പ്രക്രിയയിലുള്ള ഗവേഷണത്തിന്റെ ലക്ഷ്യം.\nഅങ്കഗണിത ഫലനങ്ങളും ജാലിക ബിന്ദുക്കളും[തിരുത്തുക]\nArithmetical Functions and Lattice Points\nഅങ്കഗണിതഫലനങ്ങളുടെ മൂല്യത്തിൽ ആധാരസംഖ്യയുടെ വലിപ്പച്ചെറുപ്പമനുസരിച്ചുണ്ടാകുന്ന മാറ്റങ്ങളെപ്പറ്റിയുള്ള പഠനം ഈ ശാഖയിലെ പ്രധാന വശമാണ്. n-നേക്കാൾ കുറഞ്ഞതും n-നോട് ആപേക്ഷിക അഭാജ്യവുമായ പൂർണ സംഖ്യകളുടെ എണ്ണം, അതായത് ø (n), n-നേക്കാൾ കുറവായിരിക്കുമെന്നത് വളരെ എളുപ്പം മനസ്സിലാക്കാം: ø(n) < n ഈ അസമതാവാക്യത്തെ മെച്ചപ്പെടുത്തിയിട്ടുണ്ട്. അതുപോലെ d(n) എന്ന ഘടകഫലന (divisor function) ത്തിന്റെ മൂല്യം, n ഒരു അഭാജ്യസംഖ്യയായിരിക്കുമ്പോൾ,2ആണ്; അതായത് d(n)-ന്റെ അല്പതമ സീമ 2. σ(n), μ(n),&gama; (n) എന്നീ അങ്കഗണിതഫലനങ്ങളും ഇവയുടെ സാമാന്യവത്കരണങ്ങളും പഠനവിധേയമായിട്ടുണ്ട്. അനലിറ്റിക് നമ്പർ തിയറിയിലെ ഏറ്റവും മൌലികമായ പ്രശ്നം അഭാജ്യ സംഖ്യാപ്രമിതി (Prime Number Theorem) എന്നതാണ്. ഓയിലർ, സീഗൽ, ഷെബിഷെഫ്, ലാന്റോ, സെൽബർഗ്, വിനഗ്രഡോഫ് എന്നിവരെല്ലാം ഈ പ്രമേയത്തിനു ഭേദഗതികൾ നല്കിയിട്ടുണ്ട്. അഭാജ്യസംഖ്യാ ശ്രേണി അനന്തമായി തുടരുന്നു. അതിനാൽ ഏതെങ്കിലും ഒരു ക്ളിപ്തസംഖ്യയ്ക്കു താഴെ എത്ര അഭാജ്യസംഖ്യകളുണ്ടായിരിക്കുമെന്നു മനസ്സിലാക്കേണ്ടതാവശ്യമായി വരുന്നു. ഇതിനൊരു ഫോർമുല തീർക്കാൻ കഴിയാത്തതിനാൽ ഏകദേശനിലയിൽ തിട്ടപ്പടുത്താൻ ശ്രമം നടന്നു. ഇതിന്റെ ഫലമായിട്ടാണ് ഈ പ്രസിദ്ധമായ പ്രമിതി രൂപപ്പെട്ടത്. f(n) ഒരു അങ്കഗണിതഫലനം ആണെങ്കിൽ താഴെയുള്ള\nഎന്ന ആകെത്തുകയ്ക്ക് ആകലനഫലനം (summatory function) എന്നു പറയാം. അങ്കഗണിതഫലനത്തിന്റെ ഗതിവിഗതികൾ പഠിക്കാൻ ആകലനഫലനവും അതിന്റെ ശരാശരി ഫലനവും (average function) ഉപയോഗിക്കാറുണ്ട്.\nചില അങ്കഗണിത ഫലനങ്ങൾക്കു ജ്യാമിതീയ വ്യാഖ്യാനങ്ങളുണ്ട്. എളുപ്പത്തിൽ ഗ്രഹിക്കാവുന്ന ജ്യാമിതീയ മാർഗങ്ങൾ ഉപയോഗിച്ച്, സംഖ്യാസിദ്ധാന്തത്തിലെ വിശ്ളേഷണ പ്രശ്നങ്ങൾക്കു പരിഹാരം കാണാൻ കഴിയും. n-മാന യുക്ളീഡിയ പ്രതലത്തിലെ (n-Dimensional Euclidean Space) പൂർണ സംഖ്യാനിർദ്ദേശാങ്കങ്ങളുള്ള (Integer co-ordinates) ബിന്ദുവാണ് ജാലികബിന്ദു. ഒരു പ്രത്യേക തലത്തിലെ ജാലികബിന്ദുക്കളുടെ എണ്ണവുമായി ബന്ധപ്പെടുത്തി അങ്കഗണിതഫലനങ്ങളുടെ ഗതിവിഗതികൾ തിട്ടപ്പെടുത്താൻ കഴിയും.\nn എന്ന ധനപരമായ ഒരു പൂർണസംഖ്യയെ ധനപരമായ മറ്റു പൂർണസംഖ്യകളുടെ തുകയായി എത്രവിധത്തിൽ എഴുതാമെന്നൊരു പ്രശ്നമുണ്ട്. വിഭജനപ്രശ്നം എന്നാണിതിനു പേര്. p(n) എന്നാണ് ഈ ഫലനത്തെ സൂചിപ്പിച്ചുപോരുന്നത്. ഉദാ.\n5 = 4+1 = 3+2 = 3+1+1 = 2+2+1\n= 2+1+1+1 = 1+1+1+1+1\nഅങ്ങനെ5എന്ന സംഖ്യയെ ഏഴു തരത്തിൽ സംഖ്യകളുടെ തുകകളായി പ്രകടിപ്പിക്കാം. അതായത് p(5) = 7. p(n)-ന്റെ മൂല്യം കണിശമായി കണ്ടുപിടിക്കുവാൻ കഴിഞ്ഞിട്ടില്ല :\nരാമാനുജനും ഹാർഡിയും കൂടി കണ്ടെത്തിയ ഒരു വ്യഞ്ജകം ആണിത് (1917).\nനിസർഗസംഖ്യകളെ പ്രതിനിധാനം ചെയ്യാവുന്ന രൂപങ്ങളെ (forms) കുറിച്ചുള്ള പഠനമാണ് വെയറിങ് പ്രശ്നം ഉൾക്കൊള്ളുന്നത്. അതായത്, ഏത് ഒറ്റ സംഖ്യയും രണ്ടു നിസർഗ സംഖ്യകളുടെ വർഗവ്യത്യാസത്തിനു തുല്യമായിരിക്കും:7= 42-32; 2n+1 = (n+1)2-n2. ഇതിൽ 7-നെ 42-32 എന്ന രൂപത്തിൽ പ്രകടിപ്പിച്ചിരിക്കുന്നു. ഇത്തരം പ്രശ്നങ്ങളുടെ ഉപജ്ഞാതാവ് എ.ഡി. മൂന്നാം ശ.-ത്തിൽ ജീവിച്ചിരുന്ന ഡയോഫാന്റസ് എന്ന ഗണിതശാസ്ത്രജ്ഞനാണ്.\n1 +2+3+ ....... + n = n (n+1) / 2\nഎന്ന സമവാക്യത്തിന്റെ വലതുഭാഗത്തുനിന്ന് n എന്നതിന് 1, 2, 3, 4, .... എന്നീ മൂല്യങ്ങൾ ഉപയോഗിച്ചുകിട്ടുന്ന സംഖ്യകൾ ക്രമത്തിൽ 1, 3, 6, 10, ... എന്നിവയാണ്. ഈ സംഖ്യകളെ ത്രിഭുജസംഖ്യകളെന്നു പറയുന്നു. ഇതുപോലെ ബഹുഭുജസംഖ്യകളെ n + 1/2(x-2)(n2-n) എന്നു സൂചിപ്പിക്കാം. ഇതിൽ n = 0, 1, 2,... എന്നെടുത്താൽ വിവിധതരം ബഹുഭുജസംഖ്യകൾ കിട്ടുന്നു; x ന്റെ മൂല്യം4ആണെങ്കിൽ വർഗസംഖ്യകളായിരിക്കും കിട്ടുക. ഏതു വർഗസംഖ്യയും ത്രിഭുജസംഖ്യയോ അല്ലെങ്കിൽ രണ്ടോ മൂന്നോ അത്തരം സംഖ്യകളുടെ ആകെത്തുകയോ ആയിരിക്കുമെന്ന് ഫെർമെ (1636) എന്ന ഗണിതശാസ്ത്രജ്ഞൻ പ്രസ്താവിക്കുകയുണ്ടായി. അതിൽ കവിഞ്ഞ്, ഏതു നിസർഗസംഖ്യയും x രാശിയിലുള്ള x ബഹുഭുജസംഖ്യകളുടെ ആകെത്തുകയായിരിക്കും എന്നുകൂടി ഫെർമെയുടെ പ്രമേയം സൂചിപ്പിക്കുന്നു. ഏതു നിസർഗസംഖ്യയും4വർഗസംഖ്യകളുടെ ആകെത്തുകയായിരിക്കുമെന്ന് ലഗ്രാഞ്ചെ (1772) തെളിയിക്കുകയുണ്ടായി; ത്രിഭുജസംഖ്യകൾക്കു ലീഷാണും (1798) മറ്റുള്ളവയ്ക്കു കോഷിയും (1813-15). ഏതു നിസർഗസംഖ്യയും കവിഞ്ഞത്9ഘനമാനങ്ങളുടെ ആകെത്തുകയായിരിക്കും; അഥവാ കവിഞ്ഞത് 19 ചതുർമാനങ്ങളുടെ ആകെത്തുക; കവിഞ്ഞത്, 37 പഞ്ചമാനങ്ങളുടെ ആകെത്തുക. 1770-ൽ ഇ.വെയറിങ് അഭിപ്രായപ്പെട്ടതാണിത്. ചുരുങ്ങിയത് എത്ര പദങ്ങൾ (terms) ഓരോ പ്രതിനിധാനത്തിലുമുണ്ടായിരിക്കുമെന്ന പ്രശ്നം അവശേഷിച്ചു. ജി.എച്ച്. ഹാർഡി, ലിറ്റിൽവൂഡ്, രാമാനുജൻ എന്നീ ഗണിതശാസ്ത്രജ്ഞന്മാരാണ് വെയറിങ് പ്രശ്നം പിന്നീട് (1917) ഗഹനമായി പഠിച്ചത്. ഓരോ പ്രതിനിധാനത്തിലും ഉണ്ടാകാവുന്ന k-രാശിയിലുള്ള സംഖ്യകളുടെ എണ്ണം ചുരുങ്ങിയത് g(k) ആണെങ്കിൽ, g(k)-യെ വെയറിങ് സ്ഥിരാങ്കമെന്നു പറയുന്നു. g(6)-ന്റെ മൂല്യം 184-ൽ താഴെയും g(7)-ന്റേത് 323-ൽ താഴെയും g(8)-ന്റേത് 596-ൽ താഴെയും ആയിരിക്കുമെന്ന് 1934-ൽ ആർ.ഡി. ജെയിംസ് തെളിയിച്ചു. ഐ.എം. വിനഗ്രഡോഫ് ചില ഗവേഷണഫലങ്ങൾ പ്രസിദ്ധീകരിച്ചതിനെത്തുടർന്ന് യു.എസ്സിലെ എൽ.ഇ. ഡിക്സണും ഇന്ത്യയിലെ എസ്.എസ്. പിള്ളയും കുറെ പരീക്ഷണങ്ങൾ നടത്തി. 1936-ൽ അവർ സ്വതന്ത്രമായി ഈ പ്രശ്നം മിക്കവാറും പരിഹരിച്ചു. q=(3/2)kഎന്നിരിക്കട്ടെ. അവർ തെളിയിച്ചത് ഇതാണ്:\ng(k)=2k + q-2; k≥7\n(3/2)k - q ≤ 1 -(1/2)k (q+3)\n400-ൽ താഴെയാണ് k-യുടെ മൂല്യമെങ്കിൽ ഇത് ശരിയായിരിക്കും. മറ്റുള്ള മൂല്യങ്ങളെ സംബന്ധിച്ച വ്യവസ്ഥയാണ് താഴെ കാണുന്നത്:\n(3/2)k - q =1-(1/2)k (q+2)\n1944-ൽ ഐ. നിവൻ ഈ വ്യവസ്ഥയിലും പ്രശ്നം പരിഹരിച്ചു. 1940-ൽ എസ്.എസ്.പിള്ള തന്നെ g(6) = 73 എന്നു തെളിയിച്ചു. 1944 ആയപ്പോഴേക്കും k = 4,5എന്നീ വ്യവസ്ഥകളൊഴികെ മറ്റെല്ലാം വെയറിങ് പ്രശ്നത്തിൽ പരിഹൃതങ്ങളായി.\nLattice Point Function\nഒരു പൂർണസംഖ്യ(n)യെ രണ്ടു പൂർണസംഖ്യകളുടെ വർഗങ്ങളുടെ ആകെത്തുകയായി ഏതേതുവിധത്തിലെല്ലാം പ്രതിനിധാനം ചെയ്യാൻ കഴിയുമെന്നതിന്റെ എണ്ണം സൂചിപ്പിക്കുന്നതാണ് ഈ ഫലനം. γ(n) എന്നാണിതിന്റെ ചിഹ്നം. അതായത്, x2+y2 = n എന്ന സമവാക്യം x, y, n എന്നിവ പൂർണസംഖ്യകളാകുന്നവിധം നിർധാരണം ചെയ്യാവുന്നതിന്റെ എണ്ണം γ(n). ഉദാ. 1 = (+-1)2 + 02 =02 + (+-1)2. അതുകൊണ്ട് γ(1) = 4. γ(n) ഗുണനാത്മകഫലനം (multiplicative function) അല്ല. നോ: അങ്കഗണിതഫലനം\nചില സംഖ്യകളെ (n), n = x2 + y2 എന്ന രൂപത്തിൽ n, x, y പൂർണസംഖ്യകളാകുന്നവിധം പ്രതിനിധാനം ചെയ്യാൻ കഴികയില്ല. അതുകൊണ്ട് γ(n) ചുരുങ്ങിയത് പൂജ്യം ആകാം. അതായത്\nk n-നെ ആശ്രയിക്കാത്ത ഒരു സ്ഥിരസംഖ്യ. γ(n)-ന്റെ ഈ അളവുമാനത്തെക്കാൾ (order of magnitude) പഠനവിധേയത്വമുള്ളത് R(N)എന്നൊരു ഫലനമാണ്. x2 + y2 = N എന്ന വൃത്തത്തിന്റെ പരിധിയിൻമേലും അകത്തും ഉൾക്കൊള്ളുന്ന ജാലികബിന്ദുക്കളുടെ എണ്ണമാണ് R(N) സൂചിപ്പിക്കുന്നതെന്ന് ജ്യാമിതീയ പരിഗണനകൾ വഴി മനസ്സിലാക്കാം. ഏകദേശം ആ വൃത്തത്തിന്റെ വിസ്തീർണം ആയിരിക്കും R(N).\nചിത്രം (1)-ൽ ഏകക വിസ്തീർണം (unit area) ഉള്ള ചതുരങ്ങളുടെ ശീർഷങ്ങളാണ് വൃത്തത്തിന്റെ സമതലത്തിലുള്ള ജാലികബിന്ദുക്കൾ. വൃത്തത്തിനകത്തും പരിധിയിൻമേലും ഉള്ള ജാലികബിന്ദുക്കൾക്ക് അനുയോഗത്തിലുള്ള ചതുരങ്ങൾ കണക്കാക്കിയാൽ R(N) ഈ ചതുരങ്ങളുടെ ആകെ വിസ്തീർണമാണെന്നു മനസ്സിലാക്കാം. കണക്കാക്കേണ്ടതായ എല്ലാ ചതുരങ്ങളും വൃത്തത്തിനകത്തല്ല. ഏതായാലും x2+y2 = (√N + √2)2 എന്ന വൃത്തത്തിനകത്തായിരിക്കും. അതുകൊണ്ട് R(N) < π(√N + √2)2. അതുപോലെതന്നെ ആ ചതുരങ്ങൾ (√N - √2) വ്യാസാർധമുള്ള വൃത്തത്തിനു പുറത്തായിരിക്കും. R(N)> π(√N - √2)2 ,N≥2 അതുകൊണ്ട് π(N-2√2N + 2) < R(N)<π (N+2√2N + 2) അതുകൊണ്ട്,R(N)=πN + O(√N) .\nഘടക ഫലനത്തിന്റെ അളവുമാനം[തിരുത്തുക]\nd(n)-ന്റെ ഏറ്റവും കുറഞ്ഞ മൂല്യം2ആണ്. കൂടിയത് എത്രയുമാകാം. xy = n എന്ന സമവാക്യം x, y, n എന്നിവ പൂർണ സംഖ്യകളാകുന്നവിധം നിർധാരണം ചെയ്യാവുന്ന എണ്ണമാണ് d(n). ചിത്രം 2-ലെ, xy = n എന്ന ബഹിർവളയത്തിൻമേലും, അതിനും OX-, OY- അക്ഷങ്ങൾക്കുമിടയിലുള്ളതുമായ ജാലികബിന്ദുക്കളുടെ എണ്ണമാണ് d(n). d(n) = O(nε),ε >0എന്നു തെളിയിച്ചിട്ടുണ്ട്.\nഓയിലർ ഫലനത്തിന്റെ അളവുമാനം[തിരുത്തുക]\nø(n)<n എന്നത് എളുപ്പം മനസ്സിലാക്കാം. ,ø(n) = n(1-1/p), n=pm, 1/p =ε എന്നെടുത്താൽ (ø(n)> n (1 -ø) എന്നു സിദ്ധിക്കുന്നു. ഇതിൽനിന്നു\nø(n)-ന്റെ അളവുമാനത്തിന്റെ മറ്റൊരു സീമയാണ്.\nമോബയസ് ഫലനത്തിന്റെ അളവുമാനം[തിരുത്തുക]\nമോബയസ് ഫലനത്തിന്റെ അളവുമാനമെടുക്കാൻ Σ∞n=1 μ(n)/n2 എന്ന വാക്യമാണുപയോഗിക്കുന്നത്.\nഎന്നീ അനന്തശ്രേണികൾ രണ്ടും നിരപേക്ഷ-അഭികേന്ദ്രസരണം (absolutely convergent) ആണ്.\nഈ ഗുണിതത്തിൽ ആദ്യത്തെപദം ഒന്നും മറ്റെല്ലാം പൂജ്യവുമായിരിക്കും.\nഎന്നു തെളിയിക്കാൻ കഴിയും. ഇതിൽ നിന്നു മനസ്സിലാക്കുന്നത്.\n(s)ഡിറീക്ലെ ശ്രേണികൾ. s > 1 ആണെങ്കിൽ, താഴെ പറയുന്ന അനന്തശ്രേണികൾ അഭികേന്ദ്രസരണങ്ങളാണ്. അനലിറ്റിക് നമ്പർ തിയറിയിൽ ഈ ഫലനത്തിന് വളരെ പ്രാധാന്യമുണ്ട്.\nഇതിനു റീമാൻ സീറ്റാ ഫലനമെന്നു പറയുന്നു. സീറ്റാ ഫലനമുപയോഗിച്ച് അങ്കഗണിതഫലനങ്ങൾ ഉൾക്കൊള്ളുന്ന ശ്രേണികളുടെ പഠനം നടത്താവുന്നതാണ്. f(n) ഒരു അങ്കഗണിതഫലനമാണെങ്കിൽ,\nഒരു ഡിറീക്ലെ ശ്രേണിയാണ്. അഭികേന്ദ്രസരണവ്യവസ്ഥകൾക്ക് വിധേയമായി\nഎന്നിവ ഗുണിച്ചാൽ ഫലം\nഎന്നൊരു ഡിറീക്ലെ ശ്രേണിതന്നെയായിരിക്കും. ഇവിടെ h(n) എന്ന അങ്കഗണിതഫലനം,\nഎന്ന ഡിറീക്ലെ സംയോഗമാണ്. റീമാൻ സീറ്റാഫലനവുമായി ഇതിനെ ബന്ധപ്പെടുത്താൻ കഴിഞ്ഞിട്ടുണ്ട്.\nഈ ആശയങ്ങളെല്ലാം ആധുനിക ബീജഗണിതത്തിന്റെ തത്ത്വങ്ങൾ ഉപയോഗിച്ച് സാമാന്യവത്കരിക്കാനും പുതിയ രൂപങ്ങളിൽ പ്രകടിപ്പിക്കാനും കഴിയുന്നതാണ്.\nx സാമാന്യമായ ഒരു അഭാജ്യസംഖ്യയെ കുറിക്കുന്നു. x ഉൾപ്പെടെ x വരെയുള്ള എല്ലാ അഭാജ്യസംഖ്യകളുടെയും എണ്ണം π(x). π(x)-ന്റെ 'ഏകദേശമൂല്യം' (approximate value) x / loge x ആണെന്ന് ക്രിസ്ത്വബ്ദം 1800-നടുപ്പിച്ച് ലീഷാൺ (ലജന്റർ: Legendre,1752-1833) എന്ന ഫ്രഞ്ചുഗണിതശാസ്ത്രജ്ഞനും ഗോസ് (Gauss,1777-1855) എന്ന ജർമൻ ഗണിതശാസ്ത്രജ്ഞനും അന്യോന്യമറിയാതെ കണ്ടെത്തി.\nഎന്ന അംശബന്ധത്തിന്റെ വില ഒന്നിനോടടുക്കുന്നു. ഇതാണ് അഭാജ്യസംഖ്യാപ്രമിതി. ഗണിതശാസ്ത്രമണ്ഡലത്തിൽ മികച്ച ഒരു സ്ഥാനമാണ് ഈ തിയറത്തിനുള്ളത്. ജെ. ഹഡമാർഡ് (J.Hadamard, 1865-1963) എന്ന ഫ്രഞ്ചു ഗണിതശാസ്ത്രജ്ഞനും ബൽജിയക്കാരനായ ഡെ ല വാലി പൂസ്സിൻ (De la Vallee Poussin, 1866-1962) എന്ന ഗണിതശാസ്ത്രജ്ഞനും അന്യോന്യമറിയാതെ അഭാജ്യസംഖ്യാ പ്രമിതിക്ക് 1896-ൽ ഉപപത്തി (proof) കണ്ടുപിടിച്ചു. പിന്നീടു പല ഉപപത്തികളും ആവിഷ്കൃതങ്ങളായിട്ടുണ്ടെങ്കിലും 1949-ൽ എർഡോ, സെൽബർഗ് (Erdoo and Selberg) എന്നിവർ ചേർന്ന് പ്രൊസീഡിങ്സ് ഒഫ് നാഷണൽ അക്കാദമി ഒഫ് സയൻസസ് എന്ന പ്രസിദ്ധീകരണത്തിലും അതേകൊല്ലം സെൽബർഗ് തനിച്ച് ആനൽസ് ഒഫ് മാത്തമാറ്റിക്സ് എന്ന പ്രസിദ്ധീകരണത്തിലും ഇതിനു സരളമായ ഉപപത്തികൾ പ്രസിദ്ധം ചെയ്തു. നോ: അനാലിസിസ്, അങ്കഗണിതഫലനം, സംഖ്യാസിദ്ധാന്തം\nകടപ്പാട്: കേരള സർക്കാർ ഗ്നൂ സ്വതന്ത്ര പ്രസിദ്ധീകരണാനുമതി പ്രകാരം ഓൺലൈനിൽ പ്രസിദ്ധീകരിച്ച മലയാളം സർ‌വ്വവിജ്ഞാനകോശത്തിലെ അനലിറ്റിക് നമ്പർ തിയറി എന്ന ലേഖനത്തിന്റെ ഉള്ളടക്കം ഈ ലേഖനത്തിൽ ഉപയോഗിക്കുന്നുണ്ട്. വിക്കിപീഡിയയിലേക്ക് പകർത്തിയതിന് ശേഷം പ്രസ്തുത ഉള്ളടക്കത്തിന് സാരമായ മാറ്റങ്ങൾ വന്നിട്ടുണ്ടാകാം.\n"https://ml.wikipedia.org/w/index.php?title=അനലിറ്റിക്_നമ്പർ_തിയറി&oldid=2927420" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 18:22, 26 ഡിസംബർ 2018.


Sachin wants Odi's to be divided: ഏകദിനത്തെ ഉടച്ചു വാര്‍ക്കണം, തകര്‍പ്പന് നിര്‍ദേശവുമായി സച്ചിന് - Malayalam MyKhel\n» ഏകദിനത്തെ ഉടച്ചു വാര്‍ക്കണം... സച്ചിന്റെ ഞെട്ടിക്കുന്ന നിര്‍ദേശം, 25 ഓവര് വീതം, നാലിന്നിങ്‌സ്!!\nPublished: Wednesday, November 6, 2019, 10:48 [IST]\nSachin Tendulkar Suggests ODIs Should Consist of Four Innings | Oneindia Malayalam\nദില്ലി: ടി20 ക്രിക്കറ്റിന്റെ വരവോടെ വന് തിരിച്ചടി നേരിട്ടത് ടെസ്റ്റിനും ഏകദിനത്തിനുമാണ്. ഇപ്പോള് ടി20യെ കടത്തി വെട്ടുന്ന ടി10 ഫോര്‍മാറ്റും വന്നു കഴിഞ്ഞതോടെ ഏകദിനത്തിന്റെയും ടെസ്റ്റിന്റെ കാര്യം കൂടുതല് പരുങ്ങലിലായിക്കഴിഞ്ഞു. ടെസ്റ്റ് ക്രിക്കറ്റിനെ കൂടുതല് കാണികളിലെത്തിക്കുകയെന്ന ലക്ഷ്യത്തോടെ ഡൈ നൈറ്റ് ടെസ്റ്റ്, ലോക ടെസ്റ്റ് ചാംപ്യന്‍ഷിപ്പ് തുടങ്ങിയ പുതിയ ആശയങ്ങള്‍ക്കു ഐസിസി തുടക്കമിട്ടു കഴിഞ്ഞു. എന്നാല് ഏകദിനത്തിന്റെ കാര്യത്തില് ഇതുപോലെയുള്ള വിപ്ലവകരമായ മാറ്റങ്ങളൊന്നും ഐസിസി കൊണ്ടു വന്നിട്ടില്ല.\nഇതിനിടെ ഏകദിനത്തിലും ഒരു ഉടച്ചുവാര്‍ക്കല് ആവശ്യമായി വന്നിരിക്കുകയാണെന്നും എങ്കില് മാത്രമേ ടി20, ടി10 എന്നിവയ്ക്കു മുന്നില് പിടിച്ചുനില്‍ക്കാന് സാധിക്കൂയെന്നു ചൂണ്ടിക്കാണിച്ചിരിക്കുകയാണ് ഇന്ത്യയുടെ ബാറ്റിങ് ഇതിഹാസം സച്ചിന് ടെണ്ടുല്‍ക്കര്. ഇതിനൊരു നിര്‍ദേശവും അദ്ദേഹം മുന്നോട്ട് വച്ചിരിക്കുകയാണ്.\n50 ഓവറിനെ നാലു ഇന്നിങ്‌സുകളാക്കണം\nഏകദിന ക്രിക്കറ്റിനെ രണ്ട് ഇന്നിങ്‌സുകളില് നിന്നും നാല് ഇന്നിങ്‌സുകള് വീതമാക്കി വിഭജിക്കണമെന്നാണ് സച്ചിന് ആവശ്യപ്പെടുന്നത്.\nടെസ്റ്റിനു സമാനമായി ഇരുടീമുകള്‍ക്കും ആകെ നാല് ഇന്നിങ്‌സുകള് കളിക്കേണ്ടി വരും. 25 ഓവര് വീതമുള്ള നാല് ഇന്നിങ്‌സുകളായിരിക്കും ആകെയുണ്ടാവുക. ഈ ഇന്നിങ്‌സുകള്‍ക്കിടെ 15 മിനിറ്റ് ഇടവേളയും വേണമെന്നും മാസ്റ്റര് ബ്ലാസ്റ്റര് പറയുന്നു.\nഉദാഹരണം ചൂണ്ടിക്കാട്ടി സച്ചിന്\nഏകദിനത്തെ എങ്ങനെ വിഭജിക്കാമെന്നതിന് ഉദാഹരണവും സച്ചിന് ചൂണ്ടിക്കാണിക്കുന്നു. ഇന്ത്യ എ, ഇന്ത്യ ബി ടീമുകള് തമ്മിലാണ് ഏകദിന മല്‍സരമാണെന്ന് കരുതുക. ഇന്ത്യ എ ടോസിനു ശേഷം ആദ്യം ബാറ്റ് ചെയ്യുന്നു. 25 ഓവറായിരിക്കും ഇന്നിങ്‌സ്. തുടര്‍ന്ന് ഇന്ത്യ ബിയും 25 ഓവര് ബാറ്റ് ചെയ്യുന്നു.\nഇതിനു ശേഷം എത്ര വിക്കറ്റുകളാണോ ആദ്യ ഇന്നിങ്‌സില് അവശേഷിച്ചത് അവിടെ നിന്ന് ഇന്ത്യ എയുടെ രണ്ടാമിന്നിങ്‌സ് പുനരാരംഭിക്കും. 25 ഓവര് കളിച്ച് ഇന്ത്യ എ വിജയലക്ഷ്യം ഇന്ത്യ ബിയ്ക്കു മുന്നില് വയ്ക്കും. 25 ഓവറില് ഇന്ത്യ ബിക്കു ലക്ഷ്യം മറികടക്കേണ്ടതുണ്ട്.\nഅതേസമയം, ഇന്ത്യ എയുടെ എല്ലാവരും ആദ്യത്തെ 25 ഓവറില് തന്നെ പുറത്താവുകയാണെങ്കില് ഇന്ത്യ ബിക്കു വിജയലക്ഷ്യം പിന്തുടര്‍ന്നു 50 ഓവര് ഒരുമിച്ച് കളിക്കാമെന്നും (25 ഓവറിനു ശേഷം ബ്രേക്ക്) സച്ചിന് പറയുന്നു.\nതാന് നിര്‍ദേശിച്ച തരത്തില് ഏകദിനത്തെ പരിഷ്‌കരിക്കുകയാണെങ്കില് അതു മല്‍സരത്തെ കൂടുതല് ആവേശകരമാക്കുമെന്നു സച്ചിന് പറയുന്നു. ഇതാദ്യമായല്ല അദ്ദേഹം ഇത്തരത്തിലൊരു നിര്‍ദേശം മുന്നോട്ടു വയ്ക്കുന്നത്. 2009ലും സമാനമായ നിര്‍ദേശം സച്ചിനില് നിന്നുണ്ടായിരുന്നു. എന്നാല് അന്നു ഐസിസി ഇതു പരിഗണിക്കാന് തയ്യാറായിരുന്നില്ല. ഇപ്പോള് ഏകദിന ഫോര്‍മാറ്റ് പ്രതിസന്ധിയിലേക്കു നീങ്ങവെ സച്ചിന്റെ ഈ നിര്‍ദേശം ഐസിസി മുഖ വിലയ്‌ക്കെടുക്കുമോയെന്നാണ് ഏവരും ഉറ്റുനോക്കുന്നത്.\nസച്ചിന് ക്രിക്കറ്റിലെത്തിയിട്ട് 30 വര്‍ഷം, അറിയണം ഇക്കാര്യങ്ങള്\nRead more about: sachin tendulkar odi india master blaster cricket സച്ചിന് ടെണ്ടുല്‍ക്കര് ഏകദിനം ഇന്ത്യ മാസ്റ്റര് ബ്ലാസ്റ്റര് ക്രിക്കറ്റ്\nStory first published: Wednesday, November 6, 2019, 10:48 [IST]


ശിഥില ചിന്തകള്: തസ്‌ലീമ: പാര്‍ട്ടികളുടെയുംമാധ്യമങ്ങളുടെയും ഇരട്ടത്താപ്പ്\nഎഴുതിയത്: K.P. Sukumaran at Tuesday, February 05, 2008\nതസ്ലീമ സംഭവത്തെക്കുറിച്ച് ബ്ലോഗ്ഗര്‍മാരേ നിങ്ങള്‍ക്കെന്തെങ്കിലും അഭിപ്രായമുണ്ടോ ?\nസുരക്ഷിതത്വം, സ്വാതന്ത്ര്യം .... ഇപ്പോഴും ഒരു സ്വപ്നം മാത്രം..... ഇതിനെ ജനാധിപത്യം എന്ന് ഓമനപ്പേരിട്ടു വിളിക്കാം....\nഅതോടൊപ്പം ചേര്‍ത്തു വായിക്കാന്:\nകേരളത്തില് നിന്നും മുസ്ലിം ലീഗ് പ്രതികരിച്ചിരുന്നു... 'അവരെ ഇന്ത്യയില് നിന്നും നാടുകടത്തണമെന്ന്...'\nഎന്തു ചെയ്യാം നമുക്ക്?\nഇതൊക്കെ വിളിച്ചു പറയുന്നതിനു നന്ദിയുണ്ട് സുകുമാരന് മാഷെ..\nതെരെഞ്ഞെടുപ്പു രാഷ്ട്രീയം ആകെയുള്ള സെക്യുലര് പ്രതീക്ഷയായിരുന്ന കമ്മ്യുണിസ്റ്റുകളെയും മാറ്റിക്കളഞ്ഞതു കഷ്ടം തന്നെ.\nഇന്‍ഡ്യന് യുക്തിവാദി സംഘത്തിന്‍റെ (റാഷനലിസ്റ്റ് ഇന്‍റര്‍നാഷണല്) ന്‍റെ മൊതലാളി സനല് ഇടമറുകു് സാറിന്‍റെ ന്യൂസ്‌ലെറ്ററില് സ്ഥിരം വിഷയമായിരുന്നു തസ്ലിമ. ഇപ്പോ അങ്ങേര്‍ക്കും ഇതില് താല്‍പര്യം കാണുന്നില്ല. അഭയം കൊടുക്കാന് പറഞ്ഞാലോ ന്നു പേടിച്ചിട്ടാവും.\nപിന്നെ തസ്ലിമയുടെ കൃതികളൊന്നും ഞാന് വായിച്ചിട്ടില്ല. എങ്കിലും എം. കൃഷ്ണന്‍നായര് സാര് വാരഫലത്തില് പണ്ട് ഇവരെയും റുഷ്ദിയേയും താരതമ്യപ്പെടുത്തിയതോര്‍മ്മയുണ്ട്. തസ്ലിമയുടേതു സാഹിത്യമെന്ന നിലക്കു വളരെ മോശമാണെന്നായിരുന്നു അദ്ദേഹത്തിന്‍റെ അഭിപ്രായം. (വിലയിരുത്തലിനെ പറ്റി പറഞ്ഞതുകൊണ്ടു പറഞ്ഞെന്നു മാത്രം. അവരിനി ആധാരം എഴുത്തു കാരി ആണെങ്കിലും അവര്‍ക്കു തോന്നുന്നതു പറയാന് ഒരു മൂക്കര്‍ജിയുടെയും അനുവാദം വേണ്ടാന്നു തന്നെ ആണു അഭിപ്രായം).\nമതേതരത്വം കൊട്ടിഘോഷിക്കുമ്പോഴും മത മൌലികവാദികള്‍ക്ക് കുടപിടിക്കുന്നവരെ, “ലജ്ജ” യില്ലേ, നിങ്ങള്‍ക്ക് ലജ്ജയില്ലേ? എന്നല്ലാതെ എന്തു ചോദിക്കാന് മാഷേ..\nഓ.ടോ: മാഷേ, നമ്മള് തൊട്ടടുത്ത അയല് നാട്ടുകാരാ.. ഞാന് മമ്പറത്തിനടുത്താ..\nThanksalot for publishing this issue in blog.....really great job....\nസുകുമാരേട്ടന്.............ഇപ്പോള് നമ്മുടെ നാട്ടിലുള്ള നിലവിലുള്ള “ മതേതരത്വം “ എന്ന വാക്കിന്റെ യഥാര്‍ത്ഥ അര്‍ത്ഥമൊന്നു വ്യക്തമാക്കാമോ ?...\nനചികേതസ്സ് ..മതേതരത്വം എന്ന വാക്കിന്റെ നിലവിലുള്ള യഥാര്‍ത്ഥ അര്‍ത്ഥം എല്ലാ മതങ്ങളേയും വോട്ടിന് വേണ്ടി പരമാവധി പ്രീണിപ്പിക്കുക എന്നാണല്ലോ ഭാജപ തുടങ്ങി കോണ്‍ഗ്രസ്സ് മുതല് മാര്‍ക്സിസ്റ്റുകാര് വരെ നമ്മോട് പറഞ്ഞു തരുന്നത് ... ! ജനാധിപത്യത്തിലെ മതേരത്വമാണിത് . ഇനി മറ്റൊന്നുണ്ട് അത് മതേതരത്വത്തിലെ ജനാധിപത്യമാണ് . അതില് സര്‍ക്കാരിലോ സമൂഹത്തിലോ മതമില്ല . അവിടെ മതം തികച്ചും വ്യക്തിപരമായിരിക്കും . അത്തരം ഒരു മതേതരജനാധിപത്യത്തെക്കുറിച്ച് ഇന്നുള്ള മതങ്ങള്‍ക്കോ രാഷ്ട്രീയപ്പാര്‍ട്ടികള്‍ക്കോ അറിയില്ല . അതാണ് പ്രശ്നം !!\nഇനി മറ്റൊന്നുണ്ട് അത് മതേതരത്വത്തിലെ ജനാധിപത്യമാണ് . അതില് സര്‍ക്കാരിലോ സമൂഹത്തിലോ മതമില്ല . അവിടെമതം തികച്ചും വ്യക്തിപരമായിരിക്കും . അത്തരം ഒരു മതേതരജനാധിപത്യത്തെക്കുറിച്ച് ഇന്നുള്ള മതങ്ങള്‍ക്കോ രാഷ്ട്രീയപ്പാര്‍ട്ടികള്‍ക്കോ അറിയില്ല . അതാണ് പ്രശ്നം………………..\nഇതു തന്നെയല്ലേ യഥാര്‍ത്ഥ പ്രശ്നം, ഇതു മനസ്സിലാക്കാന് തയ്യാറാവാത്ത സമൂഹമുള്ളിടത്തോളം കാലം നമ്മുക്ക് ചര്‍ച്ച ചെയ്യാന് തസ്ലീമയും, റുഷ് ദിയും, ഹുസൈനുമെല്ലാം ആവര്‍ത്തിച്ചുകൊണ്ടിരിയ്കും.\nമനസ്സിലാക്കാന് തയ്യാറാവാത്ത സമൂഹമായത് കൊണ്ടല്ലേ ചര്‍ച്ചകള്‍ക്ക് പ്രസക്തിയുണ്ടാവുന്നത് നചികേതസ്സ് .... ഇവിടെയെല്ലാ കാര്യങ്ങളും പ്രോപ്പര് ആയിരുന്നുവെങ്കില് നമുക്ക് നേരംകൊല്ലാന് മറ്റ് വല്ല കൊച്ചുവര്‍ത്തമാനവും പറഞ്ഞോണ്ടിരിക്കാമായിരുന്നു . നാളെ ഒരു പക്ഷേ നാം വിഭാവനം ചെയ്യുന്ന തരത്തിലുള്ള ഒരു പരിഷ്കൃത സിവില് സമൂഹം രൂപപ്പെട്ടു വന്നെങ്കിലോ എന്ന ശുഭാപ്തിവിശ്വാസത്തിലാണ് ഇത്തരം ചര്‍ച്ചകള്‍ക്ക് സാംഗത്യമുണ്ടാവുന്നത് . എല്ലാം അങ്ങനെ വിധിക്ക് വിടുന്ന പോലെ വിട്ടാല് നാളെ നമ്മുടെ സന്തതി പരമ്പരകളും ഇവിടെ ജീവിക്കേണ്ടേ . അവര്‍ക്ക് വേണ്ടി മറ്റെല്ലാ കാര്യങ്ങളും ഭദ്രമാക്കുമ്പോള് മനുഷ്യവാസയോഗ്യമല്ലാത്ത ഒരു അപരിഷ്കൃതസമൂഹമാണിവിടെയെങ്കില് പിന്നെ എന്ത് കാര്യം ? ഞാനും നിങ്ങളും വിചാരിച്ചാല് എന്ത് കാര്യം എന്ന് ചോദിച്ചേക്കാം . ഇത്തരം ചര്‍ച്ചകളില് ശുഭാപ്തിവിശ്വസം വെച്ചുപുലര്‍ത്താനേ നമുക്ക് കഴിയൂ !\nഅവസാനം കേട്ടതു- തസ്ലീമയുടെ വിസ കാലാവധി നീട്ടിക്കൊടുത്തു,പക്ഷെ ഒരു കണ്ടീഷന്,തസ്ലീമ ‘ബിഹേവ്’ചെയ്യണം!\nവാലൈന്റസ് ദിനത്തില് ഹൈദരബാദില് ബജരഗ് ദള് ആര്‍ഷഭാരതസംസ്കാരം സംരക്ഷിയ്ക്കാന് ഇറങ്ങിയിരുന്നു.വഴിയില്‍ക്കണ്ട യുവമിഥുനങ്ങളെയൊക്കെ ഓടിച്ചിട്ട്പിടിച്ച്,വേദവിധിപ്രകാരം താലികെട്ടിച്ചുവിടുകയായിരുന്നു പരിപാടി.\nഇടുങ്ങിയ ചിന്താഗതിക്കാരുടെ ചെറുഗ്രൂപ്പുകളില് അകപ്പെട്ട മഹത്തായ കപട സംസ്കാരത്തിന്റെ പ്രതിനിധികളാണു നമ്മള്. സ്വതന്ത്രചിന്തയും,അഭിമാനത്തോടെയുള്ള ജീവിതവും ഇവിടെ തോന്ന്യാസങ്ങളാണ്. ബുദ്ധിക്കു പൂട്ടിട്ടു നടക്കുന്നവര്‍ക്കിടയില് നല്ലവരായി അറിയപ്പെടുവാന് വിശകലന ബുദ്ധി പൂട്ടി മാന്യന്മാരാകുക. അതിനെ പൊതു ധാര എന്നു പറയാം. അതില് നിന്നും പുതിയതായി ഒന്നും ഉണ്ടാകില്ല. പുതിയ വഴികള് കണ്ടെത്തുന്നതിനായി അന്യനെ വിമര്‍ശിക്കുന്നതിനുമുന്‍പ് സ്വയം വിമര്‍ശിക്കുക.\nതസ്ലീമയും അത്രേ ചെയ്തുള്ളു. മനുഷ്യ സ്നേഹി. മതങ്ങളുടെ ശത്രു.\nഹായ് സുകുമാരന് സാര്, ഞാനീ ലോകത്ത് പുതുമുഖമാണ്. സാറിന്റെ കുറ്ച്ചു പോസ്റ്റുകള് വായിച്ചു. ഇനിയങ്ങോട്ടു അഭിപ്രായങ്ങള് അരിയിക്കാം. തസ്ലീമയുടെ കാര്യത്തില് സാറിന്റെ പോസ്റ്റ് വായിച്ചു. “പാര്‍ട്ടികളുടെയും മാധ്യമങ്ങളുടെയും ഇരട്ടത്താപ്പ്" എന്ന തലക്കെട്ടാണു ഇതെഴുതിച്ചത്.\nആ തലക്കെട്ടു കണ്ടപ്പോള്, ഇന്ത്യന് രാഷ്ട്രീയത്തിലെ ആട്ടിന് തോലണിഞ്ഞ ചെന്നായ്ക്കളായ സി പി എം ന്റെ പി ബി മെമ്പറായ സീതാറാം യെചൂരിയുടെ കോട്ടയത്തെ പ്രസംഗത്തിലെ പ്രസക്തമായ ഒരു കാര്യം ഓര്‍ത്തുപോയി. ന്യൂനപക്ഷ പീഡനത്തെപ്പറ്റി പറയുമ്പോള് ( മറ്റു പലയിടത്തും അദ്ദേഹം പറഞ്ഞിട്ടുണ്ട് ) അദ്ദേഹം ഒറീസ്സയിലെ കലാപപ്രദേശങ്ങള് (ക്രിസ്ത്യന് മിഷനറിമാരെ ഹിന്ദു വര്‍ഗീയവാദികള് ആക്രമിച്ച പ്രദേശം) താന് സ്ന്ദര്‍ശിച്ച കാര്യം പലവട്ടം എടുത്തു പറയുകയുണ്ടായി. തസ്ലീമയുടെ കാര്യം, അതും സഖാവിന്റെ ബംഗാളില് സംഭവിച്ചപ്പോള് എവിടെയായിയിരുന്നു എന്നു ഓര്‍ത്തുപോയി. അല്ല സുകുമാരന് സാറെ ഈ സിപിഎമ്മുകാര് ഹിന്ദു വര്‍ഗീയതയെ മാത്രമെ എതിര്‍ക്കുന്നുള്ളോ?. നമ്മുടെ ചരിത്രത്തില് മറിച്ചെന്തെങ്കിലും ഉദാഹരണങ്ങളുണ്ടോ.\nകടത്തനാടനോട് : ഏതെങ്കിലും കാര്യത്തെക്കുറിച്ച് ഇപ്പോള് സി.പി.എമ്മിന് തത്വാധിഷ്ടിത നിലപാട് ഉണ്ടാകാറുണ്ടോ എന്നറിയില്ല . സന്ദര്‍ഭങ്ങളേയും പ്രശ്നങ്ങളേയും തങ്ങളുടെ താല്പര്യങ്ങള്‍ക്കനുസൃതമായി വളച്ചൊടിച്ച് വ്യാഖ്യാനിക്കുന്ന ഒരു രീതിയാണ് അവര് പിന്തുടരുന്നത് . ഒരു രാഷ്ട്രീയപ്രസ്ഥാനം എന്നതിലുപരി സി.പി.എം ഇപ്പോള് കോടിക്കണക്കിന് രൂപയുടെ ബിസിനസ്സ് നടത്തുന്നതും അത്ര തന്നെ ദൈനംദിന വരുമാനവുമുള്ള ഒരു സ്ഥാപനമാണ് . ആ സ്ഥാപനം തകരാതെ നോക്കുകയും വളര്‍ത്തിക്കൊണ്ടു വരികയുമാണ് ഇപ്പോള് അതിന്റെ നേതാക്കളും പ്രവര്‍ത്തകരും ചെയ്യുന്നത് . അത്കൊണ്ട് സി.പി.എം നേതാക്കളുടെ പ്രസ്ഥാവനകള് ഒന്നും മുഖവിലക്കെടുക്കേണ്ടതില്ല എന്നാണെനിക്ക് തോന്നുന്നത് . എല്ലാ രാഷ്ട്രീയപ്പാര്‍ട്ടികളും ഇന്ന് അധ:പതിച്ചിട്ടുണ്ടെങ്കിലും രാഷ്ട്രീയവും ബിസിനസ്സും കൂട്ടി യോജിപ്പിച്ച് ഇത്ര സമര്‍ത്ഥമായി നടത്തിക്കൊണ്ടു പോകുന്ന മറ്റൊരു പാര്‍ട്ടി ഇന്ത്യയിലില്ല .\nവളരെ നല്ല നിരീക്ഷണങ്ങള് .... :)


endosulfan-plantation corporation withdrawed affidiat പ്ലാന്\nലോട്ടറിതട്ടിപ്പ്: മാര്‍ട്ടിന്റെ അറസ്റ്റ് ഉടനെയെന്ന് സിബി മാത്യുസ്\nFriday 17th December 2010 4:47pm\nപ്ലാന്റേഷന് കോര്‍പ്പറേഷന് വിവാദ സത്യവാങ്മൂലം പിന്‍വലിച്ചു\nFriday 17th December 2010 4:29pm\nകൊച്ചി: എന്‍ഡോസള്‍ഫാന് വിഷയത്തില് പ്ലാന്റേഷന് കോര്‍പ്പറേഷന് ഹൈക്കോടതിയില് സമര്‍പ്പിച്ച വിവാദ സത്യവാങ്മൂലം പിന്‍വലിച്ചു. സത്യവാങ്മൂലത്തിലെ സാങ്കേതിക പിഴവ് ചൂണ്ടിക്കാട്ടിയാണ് പിന്‍വലിച്ചത്. പുതുക്കിയ സത്യവാങ്മൂലം പിന്നീട് നല്‍കും.\nഎന്‍ഡോസള്‍ഫാന് ദുരിത ബാധിതര്‍ക്ക് നഷ്ടപരിഹാരം നല്‍കാന്‍് പ്ലാന്റേഷന് കോര്‍പ്പറേഷന് ബാധ്യതയില്ല. നിയമപരമായ നടപടിക്രമങ്ങള് പാലിച്ചിട്ടുള്ള കീടനാശിനിയാണ് എന്‍ഡോസള്‍ഫാന്. തുടങ്ങിയ വാദങ്ങളാണ് പ്ലാന്റേഷന് കോര്‍പ്പറേഷന് സത്യവാങ്മൂലത്തില് ഉള്‍പ്പെടുത്തിയത്. തോട്ടങ്ങളില് എന്‍ഡോസള്‍ഫാന് ഉപയോഗിക്കുന്നതിനെ ന്യായീകരിക്കുന്ന ഈ സത്യവാങ്മൂലം വിവാദമായിരുന്നു.\nസത്യവാങ്മൂലം പിന്‍വലിക്കാനും സര്‍ക്കാരിന്റെ നിലപാടിന് അനുസൃതമായിട്ടുള്ള സത്യവാങ്മൂലം സമര്‍പ്പിക്കാനും കഴിഞ്ഞ ദിവസം ചേര്‍ന്ന ഡയറക്ടര് ബോര്‍ഡ് യോഗം തീരുമാനിച്ചിരുന്നു. ഇതേ തുടര്‍ന്നാണ് സത്യവാങ്മൂലം പിന്‍വലിച്ചത്.


ജാഗ്രത: മുല്ലപ്പെരിയാര് പാട്ടക്കരാറിന് ഇന്ന് 127 വയസ്സ്\nമുല്ലപ്പെരിയാര് അണക്കെട്ട് നിര്‍മാണത്തിന് തിരുവിതാംകൂര് നാട്ടുരാജ്യവും ബ്രിട്ടീഷ് പ്രസിഡന്‍സിയും ചേര്‍ന്ന് ഒപ്പിട്ട പാട്ടക്കരാറിന് ചൊവ്വാഴ്ച 127 വര്‍ഷം പൂര്‍ത്തിയായി. 1886 ഒക്ടോബര് 29നാണ് ജലസമൃദ്ധമായ പെരിയാര്‍നദിക്ക് കുറുകെ അണക്കെട്ട് നിര്‍മിക്കാന് കരാറായത്. അക്കാലത്ത് നിലനിന്നതും ഇന്ന് നിലവിലില്ലാത്തതുമായ പഴഞ്ചന് സാങ്കേതിക വിദ്യയുടെ സഹായത്തോടെയായിരുന്നു നിര്‍മാണം. ചുണ്ണാമ്പ്, ശര്‍ക്കര, മണല് എന്നിവ ചേര്‍ന്ന സുര്‍ക്കി മിശ്രിതമാണ് നിര്‍മാണത്തിന് ഉപയോഗിച്ചത്. 1241 അടി നീളത്തിലും 152 അടി ഉയരത്തിലും അടിത്തട്ടില് 115 അടിയും മുകളില് 12 അടി വീതിയിലുമുള്ള ലോകത്തിലെ തന്നെ ഏറ്റവും പഴക്കംചെന്ന അണക്കൊട്ടുകളിലൊന്നായ മുല്ലപ്പെരിയാര് കേരളത്തിന് വന് ഭീഷണിയാണ്. നിര്‍മാണ വേളയില് അണക്കെട്ടിന് 50 വര്‍ഷത്തെ ആയുസാണ് നിര്‍മാണ മേല്‍നോട്ടം വഹിച്ച ബ്രിട്ടീഷ് മിലിട്ടറി എന്‍ജിനിയറായ കേണല് ജോണ് പെന്നീക്വിക്ക് നല്‍കിയത്. 127 വര്‍ഷം പഴക്കവും പഴഞ്ചന് സാങ്കേതികതയില് നിര്‍മിച്ചതുമായ അണക്കെട്ട് കേരളത്തിലെ അഞ്ച് ജില്ലകളിലെ ജനജീവിതത്തിന് ഭീഷണിയാണ്.\nകേരളത്തിന് സുരക്ഷയും തമിഴ്നാടിന് വെള്ളവും എന്ന കാഴ്ചപ്പാടോടെ പുതിയ അണക്കെട്ട് എന്ന ആശയം കേരളം മുന്നോട്ട് വച്ചെങ്കിലും തമിഴ്നാട് അനുകൂല നിലപാട് സ്വീകരിച്ചിട്ടില്ല. അണക്കെട്ട് 1000 വര്‍ഷത്തേക്ക് കുഴപ്പമില്ലാതെ നിലനില്‍കുമെന്നാണ് തമിഴ്നാടിന്റെ നിലപാട്. നാട്ടുരാജ്യമായ തിരുവിതാംകൂറിന്റെ വനപ്രദേശത്ത് 1860 മുതല് ബ്രിട്ടീഷ് സര്‍ക്കാര് നിയമവിരുദ്ധമയി നിരവധി സര്‍വെ നടത്തി. സര്‍വെയും പഠനങ്ങള്‍ക്കുമൊടുവില് നാട്ടുരാജാവിനെ ഭീഷണിയുടെ മുള്‍മുനയില് നിര്‍ത്തിയാണ് കരാറില് ഒപ്പിടുവിച്ചതെന്ന് പറയപ്പെടുന്നു. തിരുവിതാംകൂറിന് വേണ്ടി ദിവാന് രാമയ്യങ്കാര് ഒപ്പ് വച്ച് രാജമുദ്ര ചാര്‍ത്തി. മദ്രാസ് പ്രസിഡന്‍സിക്ക് വേണ്ടി ബ്രിട്ടീഷ് റസിഡന്റ് ജോണ് ചൈല്‍ഡ് ഹാനിങ്ടനും ഒപ്പിട്ടു. കരാറുകളുടെ കാലപരിധി 99 വര്‍ഷമാണെങ്കിലും മുല്ലപ്പെരിയാര് കരാര് 999 വര്‍ഷത്തേക്കാണ്. രാജ്യം സ്വാതന്ത്ര്യം നേടിയതോടെ കരാറുകള് കാലഹരണപ്പെട്ടു. തിരുവിതാംകൂറിന് പകരം കേരളം നിലവില് വന്നു. ഇതോടെ നിയമപരമായി കരാറുകള് കാലഹരണപ്പെട്ടു. തമിഴ്നാടിന് തുടര്‍ന്നും വെള്ളം കൊടുക്കാമെന്ന് കേരളം പറയുന്നുണ്ടെങ്കിലും ജനങ്ങളുടെ ജീവന് വില കല്‍പിക്കാത്ത നിലപാടാണ് തമിഴ്നാട്സ്വീകരിക്കുന്നത്.


കോണ്‍ഗ്രസ്: 59 സ്ഥാനാര്‍ത്ഥികള് | Congress preparesalist of 59 candidates - Malayalam Oneindia\nകോണ്‍ഗ്രസ്: 59 സ്ഥാനാര്‍ത്ഥികള്\nതിരുവനന്തപുരം: കോണ്‍ഗ്രസിനുള്ള 17 ലോക്സഭാ സീറ്റുകളില് 59 സ്ഥാനാര്‍ത്ഥികളുടെ പട്ടികയുമായി കെപിസിസി പ്രസിഡന്റ് പി.പി. തങ്കച്ചന് മാര്‍ച്ച് 12 വെള്ളിയാഴ്ച ദില്ലിയ്ക്ക് പോകും. മാര്‍ച്ച് 15ന് അന്തിമസ്ഥാനാര്‍ത്ഥികളെ കോണ്‍ഗ്രസ് ഹൈക്കമാന്റ് പ്രഖ്യാപിയ്ക്കും.\nനാല് ലോക്സഭാമണ്ഡലങ്ങളില് സിറ്റിംഗ് എംപിമാര് മത്സരിയ്ക്കും. അടൂര്(കൊടിക്കുന്നില് സുരേഷ്), തൃശൂര്(എ.സി.ജോസ്), തിരുവനന്തപുരം(വി.എസ്. ശിവകുമാര്), മാവേലിക്കര(രമേശ് ചെന്നിത്തല) എന്നിവിടങ്ങളിലാണ് സിറ്റിംഗ് എംപിമാര് മത്സരിയ്ക്കുക.\n13 മണ്ഡലങ്ങളില് സ്ഥാനാര്‍ത്ഥികളുടെ പാനല് ആണ് നല്കുന്നത്. ഓരോ മണ്ഡലത്തിലും അഞ്ചും ആറും സ്ഥാനാര്‍ത്ഥികളുടെ പേരുകള് വരെയുണ്ട്. ആലപ്പുഴയില് സിറ്റിംഗ് എംപി വി.എം. സുധീരന് മത്സരിയ്ക്കുന്നില്ലെങ്കില് മാത്രമേ പാനല് പരിഗണിയ്ക്കൂ.\nഅഞ്ച് മണ്ഡലങ്ങളിലെ സ്ഥാനാര്‍ത്ഥി നിര്‍ണ്ണയമാണ് കൂടുതല് കീറാമുട്ടിയായിരിക്കുന്നത്. ചിറയിന്‍കീഴ്, കോട്ടയം, ഇടുക്കി, കണ്ണൂര്, പാലക്കാട് എന്നീ മണ്ഡലങ്ങളാണിവ. ഈ അഞ്ച് സീറ്റുകളും എല്‍ഡിഎഫിന്റെ സിറ്റിംഗ് സീറ്റുകളാണ്. ഹൈക്കമാന്റിന് മുന്നില് കെപിസിസി പ്രസിഡന്റ് പി.പി. തങ്കച്ചനും മുഖ്യമന്ത്രി എ.കെ. ആന്റണിയുമാണ് കേരളത്തിലെ കോണ്‍ഗ്രസ് പാര്‍ട്ടിയെ പ്രതിനിധീകരിച്ച് എത്തുക. പക്ഷെ സ്ഥാനാര്‍ത്ഥി മോഹങ്ങളുമായി മറ്റ് ഗ്രൂപ്പുകളിലെ നേതാക്കളും ദില്ലിയില് തമ്പടിച്ചു തുടങ്ങിയിട്ടുണ്ട്.


തരംഗമായി കിയ സോണറ്റ്\nകഴിഞ്ഞ മാസം 18നാണ് പുതിയ എസ്യുവി കിയ വിപണിയിലെത്തിച്ചത്. ബുക്കിംഗ് ആരംഭിച്ച ആദ്യ ദിവസം തന്നെ 6523 യൂണിറ്റ് ബുക്കിങ് നേടിയാണ് സോണറ്റ് വരവറിയിച്ചത്.\nPublished on : 22 Oct, 2020 , 3:25 pm\nകിയ മോട്ടോഴ്‌സിന്റെ രണ്ടാമത്തെ എസ്യുവിയായ കിയ സോണറ്റും വിപണിയില് തരംഗം സൃഷ്ടിക്കുകയാണ്. കഴിഞ്ഞ മാസം 18നാണ് പുതിയ എസ്യുവി കിയ വിപണിയിലെത്തിച്ചത്. വില്പനക്കെത്തിയ സോണറ്റ് കോംപാക്റ്റ് എസ്യുവിയുടെ ബുക്കിംഗ് 50,000 കടന്നുവെന്ന് കിയ മോട്ടോര്‍സ് വ്യക്തമാക്കി. ഓഗസ്റ്റ് 20-നാണ് സോണറ്റിന്റെ ബുക്കിംഗ് ആരംഭിച്ചത്. ബുക്കിംഗ് ആരംഭിച്ച ആദ്യ ദിവസം തന്നെ 6523 യൂണിറ്റ് ബുക്കിങ് നേടിയാണ് സോണറ്റ് വരവറിയിച്ചത്.\nവില്പനക്കെത്തിയ സോണറ്റ് കോംപാക്റ്റ് എസ്യുവിയുടെ ബുക്കിംഗ് 50,000 കടന്നുവെന്ന് കിയ മോട്ടോര്‍സ് വ്യക്തമാക്കി. ഓഗസ്റ്റ് 20-നാണ് സോണറ്റിന്റെ ബുക്കിംഗ് ആരംഭിച്ചത്. ബുക്കിംഗ് ആരംഭിച്ച ആദ്യ ദിവസം തന്നെ 6523 യൂണിറ്റ് ബുക്കിങ് നേടിയാണ് സോണറ്റ് വരവറിയിച്ചത്. ടെക് ലൈന്, ജിടി ലൈന് എന്നിങ്ങനെ രണ്ട് സീരീസുകളില് ആണ് കിയ സോണറ്റ് അവതരിപ്പിച്ചിരിക്കുന്നത്. ടെക് ലൈനില് HTE, HTK, HTK+, HTX, HTX+ വേരിയന്റുകളും ജിടി ലൈനില് എല്ലാ ഫീച്ചറുകളും നിറഞ്ഞ GTX+ വേരിയന്റിലുമാണ് കിയ സോണറ്റ് വില്പനക്കെത്തിയിരിക്കുന്നത്.\nമെഷ് ഇന്‍സേര്‍ട്ടുകളുള്ള ടൈഗര് നോസ് ഗ്രില്, സ്പോര്‍ട്ടയായ ബമ്പര്, വലിപ്പം കൂടിയ എയര്‍ഡാം, ഷാര്‍പ് ഡിസൈനിലുള്ള ഹെഡ്‌ലാംപ്, ഡേടൈം റണ്ണിങ് ലാമ്പുകള് എന്നിവയാണ് മുന്‍കാഴ്ചയിലെ ആകര്‍ഷണങ്ങള്. ഡയമണ്ട് കട്ട് 16-ഇഞ്ച് അലോയ് വീലുകള്, വലിപ്പം കൂടിയ വീല് ആര്‍ച്ചുകള്, സി-പില്ലറില് നിന്ന് കുത്തനെ ഉയരുന്ന വിന്‍ഡോ ലൈന്, റൂഫ് റെയിലുകള്, കോണ്‍ട്രാസ്റ്റ്-കളര് റൂഫ്, എല്‍ഇഡി ലൈറ്റ് ബാര് ഉപയോഗിച്ച് കണക്ട് ചെയ്ത സ്വേപ്റ്റ്ബാക്ക് ടെയില് ലാംപ് എന്നിവയാണ് സോണറ്റിലെ മറ്റുള്ള ആകര്‍ഷണങ്ങള്. 6.71 ലക്ഷം മുതല് 11.99 ലക്ഷം വരെയാണ് സോണറ്റിന്റെ എക്സ്-ഷോറൂം വില.\nസെല്‍റ്റോസിലേതിന് സമാനമായ 10.25-ഇഞ്ച് ടച്ച്‌സ്‌ക്രീന് ഇന്‍ഫോടൈന്മെന്റ് സിസ്റ്റവും സ്റ്റിയറിംഗ് വീലും ചേര്‍ന്ന ഇന്റീരിയര് ആണ് സോണറ്റിന്. അതേ സമയം സെമി-ഡിജിറ്റല് ഇന്‍സ്ട്രുമെന്റ് ക്ലസ്റ്ററും, അനലോഗ് ഡയലുകളും, കുത്തനെ ക്രമീകരിച്ചിരിക്കുന്ന എസി വെന്റുകളുമെല്ലാം സെല്‍റ്റോസിന്റേത് വ്യത്യസ്തമാണ്. പൂര്‍ണമായും ഡിജിറ്റല് ആയ 4.2-ഇഞ്ച് മള്‍ട്ടി-ഇന്‍ഫര്‍മേഷന് ഡിസ്‌പ്ലേ സോണറ്റില് ഇടം പിടിച്ചിട്ടുണ്ട്. 1.5-ലിറ്റര് ടര്‍ബോ-ഡീസല്, 1.2 പെട്രോള്, 1.0-ലിറ്റര് GDI ടര്‍ബോ-പെട്രോള് എന്നിങ്ങനെ3എന്‍ജിന് ഓപ്ഷനുകളാണ് കിയ സോണറ്റിലുള്ളത്. പെട്രോള് എന്‍ജിനുകള് 5-സ്പീഡ് മാന്വല്,7സ്പീഡ് ഡിസിടി എന്നിവ കൂടാതെ ഇന്റലിജന്റ് മാന്വല് ട്രാന്‍സ്മിഷന് (ഐഎംടി)-ലും ലഭ്യമാണ്.


പൃഥ്വീരാജ് സുകുമാരൻ - Prithviraj Sukumaran | M3DB.COM\n21979 Lyrics7150 Films/Albums54006 Personalities194 Ragas364 Audio Records\nPrithviraj Sukumaran 1.0 - Nirmala James.mp3\nSaturday, 16 October, 1982\nആലപിച്ച ഗാനങ്ങൾ: 13\n1982 ഒക്റ്റോബർ 16-ന് പ്രശസ്ത നടൻ സുകുമാരന്റെയും നടി മല്ലികയുടെയും രണ്ടാമത്തെ മകനായി തിരുവനന്തപുരത്ത് ജനിച്ചു. തിരുവനന്തപുരം സൈനിക് സ്‌കൂളിലും ഭാരതീയ വിദ്യാഭവനിലും പഠനം പൂര്‍ത്തിയാക്കിയശേഷം ആസ്റ്റ്രേലിയയിലെ University of Tasmania യിൽ വിവര സാങ്കേതിക വിദ്യയില് ബിരുദ കോഴ്‌സിനു ചേര്‍ന്നു. പഠനം പൂര്‍ത്തികരിക്കുന്നതിനു മുന്‍പേ ചലച്ചിത്രവേദിയിലെത്തി. സ്‌കൂൾ കലോത്സവങ്ങളിൽ സ്കിറ്റുകൾ അവതരിപ്പിച്ചുകൊണ്ടാണ് പൃഥ്വി തന്റെ അഭിനയത്തിന് തുടക്കം കുറിയ്ക്കുന്നത്. ഇന്റ്ർ സ്ക്കൂൾ വാർഷിക കലോത്സവത്തിൽ "Mr LA Fest" എന്ന ടൈറ്റിലിന് അർഹനായിട്ടുണ്ട്.\n2001- ൽ രഞ്ജിത്ത് സംവിധാനം ചെയ്ത നന്ദനം എന്ന സിനിമയിൽ നായകനായിക്കൊണ്ടാണ് പൃഥ്വിരാജ് സിനിമയിലേയ്ക്ക് പ്രവേശിയ്ക്കുന്നത്. സംവിധായകൻ ഫാസിൽ തന്റെ സിനിമയ്ക്ക് വേണ്ടി നടത്തിയ സ്ക്രീൻ ടെസ്റ്റിൽ പൃഥ്വിരാജ് പങ്കെടുത്തിരുന്നു. എന്നാൽ ആ സിനിമ നടന്നില്ല. ഫാസിലാണ് പൃഥ്വിയെ രഞ്ജിത്തിന് പരിചയപ്പെടുത്തിക്കൊടുത്തത്. രഞ്ജിത്ത് തന്റെ ചിത്രമായ നന്ദനത്തിൽ പൃഥ്വിയെ കാസ്റ്റ് ചെയ്യുകയും ചെയ്തു. പൃഥ്വിരാജ് ആദ്യമായി അഭിനയിച്ച ചിത്രം നന്ദനമാണെങ്കിലും ചില സാങ്കേതിക കാരണങ്ങളാൽ ആ സിനിമ റിലീസാവാൻ വൈകി. അതിനുമുൻപ് രാജസേനൻ സംവിധാനം ചെയ്ത നക്ഷത്രക്കണ്ണൂള്ള രാജകുമാരൻ അവനുണ്ടൊരു രാജകുമാരി എന്ന ചിത്രത്തിൽ പൃഥ്വിരാജ് നായകനാവുകയും ആ ചിത്രം ആദ്യം റിലീസാവുകയും ചെയ്തു. അറുപതിലധികം ചിത്രങ്ങളിൽ പൃഥ്വിരാജ് അഭിനയിച്ചിട്ടുണ്ട്. വാസ്തവം, ക്ലാസ്മേറ്റ്സ്, സിറ്റി ഓഫ് ഗോഡ്, മാണിക്യക്കല്ല്, ഇന്ത്യൻ റൂപ്പി, അയാളും ഞാനും തമ്മിൽ, പുതിയ മുഖം, മുംബൈപോലീസ്, സെല്ലുലോയ്ഡ്, ഉറുമി എന്നീ സിനിമകൾ എടുത്തു പറയേണ്ടവയാണ്.\n2006 ൽ ഇറങ്ങിയ വാസ്തവം, 2012-ൽ പുറത്തിറങ്ങിയ സെല്ലുലോയ്ഡ്, അയാളും ഞാനും തമ്മിൽ എന്നീ സിനിമകളിലെ അഭിനയത്തിന് പ്രിത്വിരാജിന് മികച്ച നടനുള്ള സംസ്ഥാന ചലച്ചിത്ര അവാർഡ് ലഭിച്ചിട്ടുണ്ട്. 2012- ൽ പൃഥ്വിരാജ് സുഹൃത്തുക്കളോടൊപ്പം ചേർന്ന് ആഗസ്റ്റ് സിനിമ എന്ന പേരിൽ ഒരു സിനിമാനിർമ്മാണ,വിതരണ കമ്പനി ആരംഭിച്ചു. ഉറുമി ഉൾപ്പെടെ ചില ചിത്രങ്ങൾ നിർമ്മിയ്ക്കുകയും വിതരണം ചെയ്യുകയും ചെയ്തു. 2017 ൽ അദ്ദേഹം ആഗസ്റ്റ് സിനിമയിൽ നിന്നും പിൻവാങ്ങി പൃഥ്വിരാജ് പ്രൊഡക്ഷൻ എന്ന പേരിൽ സ്വന്തം നിർമ്മാണകമ്പനി ആരംഭിച്ചു. 2019 ൽ സംവിധാന രംഗത്തേയ്ക്ക് പ്രവേശിച്ച പൃഥ്വിരാജ് മോഹൻലാലിനെ നായകനാക്കി ലൂസിഫർ എന്ന സിനിമ സംവിധാനം ചെയ്തു. വലിയ സാമ്പത്തിക വിജയം നേടിയ സിനിമ പൃഥ്വിരാജിന്റെ സംവിധാന മികവിന്റെ ദൃഷ്ടാന്തമാണ്. 2005 ൽ കനാകണ്ടേൻ എന്ന ചിത്രത്തിലൂടെയാണ് തമിഴ് ചലച്ചിത്ര മേഖലയിൽ അരങ്ങേറ്റം കുറിക്കുന്നത്. 2007-ൽ3തമിഴ് ചിത്രങ്ങളാണ് പൃഥ്വിയുടേതായ് പുറത്തിറങ്ങിയത്. ഇതിൽ മൊഴി യിലെ പ്രകടനം പ്രേക്ഷക ശ്രദ്ധ നേടി. 2008-ൽ ഉദയനാണ് താരം എന്ന മലയാളചിത്രത്തിന്റെ തമിഴ് റീമേക്കായ വെള്ളിത്തിരൈ, 2009-ൽ ക്ലാസ്മേറ്റ്സിന്റെ തമിഴ് പതിപ്പായ നിനൈത്താലെ ഇനിയ്ക്കും എന്നിവയിലും പൃഥ്വിരാജ് നായകനായി. വസന്തബാലന്റെ ബിഗ് ബജറ്റ് ചിത്രമായ കാവ്യതലൈവൻ ആണ് പൃഥ്വിയുടെ മറ്റൊരു തമിഴ് ചിത്രം. പൃഥ്വീരാജിന്റെ ആദ്യ ഹിന്ദി ചിത്രമായ അയ്യ 2012 ഒക്ടോബർ 12 ന് പുറത്തിറങ്ങി. ആദ്യ ചിത്രം പുറത്തിറങ്ങുന്നതിനു മുൻപ് തന്നെ തന്റെ രണ്ടാമത്തെ ചിത്രത്തിനു പൃഥ്വിരാജ് തയ്യാറായിരുന്നു. അതുൽ സബർവാൾ സംവിധാനം ചെയ്ത ഔറംഗസേബ് ആയിരുന്നു പൃഥ്വിയുടെ രണ്ടാമത്തെ ചിത്രം.\nഒരു ഗായകൻ കൂടിയായ പൃഥ്വിരാജ് ദീപക് ദേവിന്റെ സംഗീതത്തിൽ പുതിയ മുഖം എന്ന സിനിമയ്ക്കുവേണ്ടിയാണ് ആദ്യമായി ഒരു ഗാനം ആലപിയ്ക്കുന്നത്. തുടർന്ന് ചില സിനിമകൾക്കുകൂടി അദ്ദേഹം ഗാനങ്ങൾ ആലപിച്ചു.\nചലച്ചിത്ര താരം ഇന്ദ്രജിത്ത് സഹോദരനാണ്. 2011-ൽ ബിബിസി റിപ്പോർട്ടർ ആയിരുന്ന സുപ്രിയ മേനോനെ പൃഥ്വിരാജ് വിവാഹം ചെയ്തു. ഇവർക്ക് ഒരു മകളാണ് ഉള്ളത്.\nസംവിധാനം ചെയ്ത സിനിമകൾ\nബ്രോ ഡാഡി ശ്രീജിത്ത് എൻ, ബിബിൻ മാളിയേക്കൽ 2022\nL2 എമ്പുരാൻ മുരളി ഗോപി 2020\nലൂസിഫർ മുരളി ഗോപി 2019\nസ്റ്റോപ്പ് വയലൻസ് സാത്താൻ എ കെ സാജന് 2002\nനക്ഷത്രക്കണ്ണുള്ള രാജകുമാരൻ അവനുണ്ടൊരു രാജകുമാരി അനന്തു രാജസേനൻ 2002\nനന്ദനം മനു രഞ്ജിത്ത് ബാലകൃഷ്ണൻ 2002\nസ്വപ്നക്കൂട് കുഞ്ഞൂഞ്ഞ് കമൽ 2003\nവെള്ളിത്തിര സ്റ്റൈൽ രാജ് / രഘുറാം ഭദ്രൻ 2003\nമായാമോഹിതചന്ദ്രൻ ഷിബു ബാലൻ 2003\nഅമ്മക്കിളിക്കൂട് വിവേക് എം പത്മകുമാർ 2003\nചക്രം ചന്ദ്രഹാസൻ എ കെ ലോഹിതദാസ് 2003\nമീരയുടെ ദുഃഖവും മുത്തുവിന്റെ സ്വപ്നവും മുത്തു വിനയൻ 2003\nനമ്മൾ തമ്മിൽ വിക്കി വിജി തമ്പി 2004\nസത്യം സഞ്ജീവ് വിനയൻ 2004\nവെള്ളിനക്ഷത്രം വിനോദ്/ചന്ദ്രചൂഡൻ വിനയൻ 2004\nഅകലെ നീൽ ഡി കോസ്റ്റ ശ്യാമപ്രസാദ് 2004\nകഥ ഡോ നന്ദകുമാർ / നന്ദു / നന്ദു മേനോൻ സുന്ദർദാസ് 2004\nഅത്ഭുതദ്വീപ് ഹരി വിനയൻ 2005\nദൈവനാമത്തിൽ അൻവർ ജയരാജ് 2005\nപോലീസ് ശേഖർ വി കെ പ്രകാശ് 2005\nഅനന്തഭദ്രം അനന്തൻ സന്തോഷ് ശിവൻ 2005\nകൃത്യം സത്യ/ക്രിസ്റ്റി ലോപസ് വിജി തമ്പി 2005\nഒരുവൻ ജീവൻ വിനു ആനന്ദ് 2006\nഉറുമി സന്തോഷ് ശിവൻ 2011\nഇന്ത്യൻ റുപ്പി രഞ്ജിത്ത് ബാലകൃഷ്ണൻ 2011\nകടൽ കടന്ന് ഒരു മാത്തുക്കുട്ടി രഞ്ജിത്ത് ബാലകൃഷ്ണൻ 2013\nസപ്തമ.ശ്രീ.തസ്ക്കരാഃ അനിൽ രാധാകൃഷ്ണമേനോൻ 2014\nഡബിൾ ബാരൽ ലിജോ ജോസ് പെല്ലിശ്ശേരി 2015\nഡാർവിന്റെ പരിണാമം ജിജോ ആന്റണി 2016\nഅനുരാഗ കരിക്കിൻവെള്ളം ഖാലിദ് റഹ്മാൻ 2016\nദി ഗ്രേറ്റ് ഫാദർ ഹനീഫ് അദേനി 2017\nകടുവ ഷാജി കൈലാസ് 2021\nകാണെ കാണേ കണ്ണടയുന്നിതാ പുതിയ മുഖം കൈതപ്രം ദീപക് ദേവ് 2009\nകാറ്റു പറഞ്ഞതും (2) താന്തോന്നി ടി എ ഷാഹിദ് തേജ് മെർവിൻ 2010\nകേട്ടില്ലേ കേട്ടില്ലേ എന്റെ കള്ളച്ചെറുക്കനു പോക്കിരി രാജ കൈതപ്രം ജാസി ഗിഫ്റ്റ് 2010\nവടക്ക് വടക്ക് (റോക്ക് 2011 മിക്സ്) ഉറുമി ഏങ്ങണ്ടിയൂർ ചന്ദ്രശേഖരൻ ദീപക് ദേവ് 2011\nടാർസൺ ആന്റണി കമിങ്ങ് ബാക്ക് ടു സിനിമ ഹീറോ അനിൽ പനച്ചൂരാൻ ഗോപി സുന്ദർ 2012\nഒരു കഥ പറയുന്നു ലോകം 7th ഡേ വിനായക് ശശികുമാർ ദീപക് ദേവ് 2014\nഇവിടെ ഇവിടെ ഇവിടെ റഫീക്ക് അഹമ്മദ് ഗോപി സുന്ദർ 2015\nപ്രേമമെന്നാൽ എന്താണ് പെണ്ണേ അമർ അക്ബർ അന്തോണി നാദിർഷാ നാദിർഷാ 2015\nഅരികിൽ ഇനി ഞാൻ ആദം ജോൺ സന്തോഷ് വർമ്മ ദീപക് ദേവ് 2017\n* ആടകചക്കോ ആടാചക്കോ അയ്യപ്പനും കോശിയും ബി കെ ഹരിനാരായണൻ ജേക്സ് ബിജോയ് 2020\n* ലോകം ചേറടിഞ്ഞ ഗോളം ഭ്രമം ജോ പോൾ ജേക്സ് ബിജോയ് 2021\nതാരക തെയ് താരെ താരം തെളിഞ്ഞു ഹൃദയം കൈതപ്രം ഹിഷാം അബ്ദുൾ വഹാബ് 2022\nവന്നു പോകും മഞ്ഞും തണുപ്പും ബ്രോ ഡാഡി ഡോ മധു വാസുദേവൻ ദീപക് ദേവ് 2022\nമുന്നറിയിപ്പ് വേണു 2014\nട്വന്റി 20 ജോഷി 2008\nസംസ്ഥാന ചലച്ചിത്ര അവാർഡ് മികച്ച നടൻ 2012 സെല്ലുലോയ്‌ഡ്\nവയലാർ രാമവർമ്മ ചലച്ചിത്ര ടെലിവിഷൻ അവാർഡ് മികച്ച നടൻ 2011 ഇന്ത്യൻ റുപ്പി\nസംസ്ഥാന ചലച്ചിത്ര അവാർഡ് മികച്ച നടൻ 2006 വാസ്തവം\nSubmitted 11 years 8 months ago by rakeshkonni.\nEdit History of പൃഥ്വീരാജ് സുകുമാരൻ\n20 edits by\n25 Feb 2022 - 16:51 Achinthya\n21 Feb 2022 - 03:16 Achinthya\n18 Feb 2022 - 20:19 Achinthya\n13 Jun 2021 - 22:57 Kiranz added audio version\n7 Jun 2021 - 20:23 VishnuB\n6 Jun 2021 - 19:48 VishnuB\n4 Jun 2021 - 14:12 VishnuB വിവരണങ്ങളിൽ തിരുത്ത് വരുത്തി\n29 May 2021 - 11:08 VishnuB\n27 May 2021 - 11:34 Santhoshkumar K\n26 May 2021 - 13:26 VishnuB തിരുത്തുകൾ വരുത്തി


ബലാത്സംഗം ചെയ്യാന് ശ്രമിച്ച പിതാവിനെ മകള് ഇരുമ്പ് ദണ്ഡ് കൊണ്ട് തലയ്ക്കടിച്ചു കൊലപ്പെടുത്തി | Reporter Live\nBy Web Desk\tJanuary 4, 2017 12:24 pm A+ A-\nലഖ്‌നൗ: ഉത്തര്‍പ്രദേശിലെ ബാരെല്ലിയില് മദ്യലഹരിയില് ബലാത്സംഗം ചെയ്യാന് ശ്രമിച്ച പിതാവിനെ പതിനാലുകാരിയായ മകള് ഇരുമ്പ് ദണ്ഡ് കൊണ്ട് തലയ്ക്കടിച്ചു കൊലപ്പെടുത്തി. ചൊവ്വാഴ്ചയായിരുന്നു സംഭവം. കേസില് പെണ്‍കുട്ടിയെ കസ്റ്റഡിയിലെടുത്തുവെന്ന് ബാരെല്ലി എസ്പി സമീര് സുരേഷ് പറഞ്ഞു.\nമദ്യലഹരിയിലെത്തിയ പിതാവ് തന്നെ കയറിപ്പിടിക്കുകയും ബലാത്സംഗം ചെയ്യാന് ശ്രമിക്കുകയും ചെയ്തുവെന്ന് പെണ്‍കുട്ടി പൊലീസിന് മൊഴി നല്‍കി. ബലാത്സംഗശ്രമം ചെറുക്കാനുള്ള ശ്രമത്തിനിടെ അടുക്കളയിലേക്ക് പെണ്‍കുട്ടി ഓടിരക്ഷപ്പെട്ടു. എന്നാല് പിന്തുടര്‍ന്നെത്തിയ പിതാവ് തന്നെ ഉപദ്രവിക്കാന് ശ്രമിച്ചതു കൊണ്ടാണ് സമീപത്തുണ്ടായിരുന്ന ഇരുമ്പ് കമ്പി ഉപയോഗിച്ച് പിതാവിന്റെ തലയക്കടിച്ചതെന്നും പെണ്‍കുട്ടി മൊഴി നല്‍കിയിട്ടുണ്ട്. തലയ്‌ക്കേറ്റ മാരക മുറിവില് നിന്നും രക്തം വാര്‍ന്നാണ് പിതാവ് മരണപ്പെട്ടത്.\nപെണ്‍കുട്ടിയുടെ മാതാവ് സ്ഥലത്തുണ്ടായിരുന്നില്ല. എന്നാല് ഫോണില് വിളിച്ച് വിവരം അറിയിച്ചത് പ്രകാരം അയല്‍ക്കാരില് നിന്നും സഹായം തേടാനും ആംബുലന്‍സ് വിളിച്ച് പിതാവിനെ ആശുപത്രിയിലെത്തിക്കാനും നിര്‍ദ്ദേശിച്ചു. എന്നാല് ആംബുലന്‍സിനു വേണ്ടി വിളിച്ചതില് യാതൊരു വിധത്തിലുള്ള പ്രതികരണവും ഉണ്ടായില്ല. തുടര്‍ന്ന് അയല്‍ക്കാരെ വിളിച്ചുവെങ്കിലും ആരും സഹായത്തിനായെത്തിയില്ല. പിറ്റേന്ന് പുലര്‍ച്ചയോടെ പെണ്‍കുട്ടിയുടെ മാതാവ് എത്തുകയും വിവരം പൊലീസിനെ അറിയിക്കുകയും ചെയ്തു. ഇയാളെ ആശുപത്രിയില് എത്തിച്ചെങ്കിലും അപ്പോഴേക്കു മരണം സംഭവിച്ചിരുന്നു.\nസിറ്റിയിലെ സ്‌കൂളില് 9ആം തരത്തിലാണ് പെണ്‍കുട്ടി പഠിക്കുന്നത്. സ്വയംരക്ഷയ്ക്കായാണ് പെണ്‍കുട്ടിയ്ക്ക് പിതാവിനെ കൊലപ്പെടുത്തേണ്ടി വന്നതെന്ന കാര്യം എഫ്ഐആറില് രേഖപ്പെടുത്തിയിട്ടുണ്ടെന്ന് എസ്.പി സൊറാബ് പറഞ്ഞു. പിതാവില് നിന്നും തനിക്ക് മോശമായ അനുഭവം മുന്‍പും ഉണ്ടായിരുന്നതായി അമ്മയോട് സൂചിപ്പിച്ചിരുന്നെന്ന് പെണ്‍കുട്ടി പോലീസിന് നല്‍കിയ മൊഴിയില് പറയുന്നു. പല തവണ പിതാവ് തന്നെ തെറ്റായ രീതിയില് സ്പര്‍ശിക്കുകയും അശ്ലീല ചുവയോടെ സംസാരിക്കുകയും ചെയ്തിരുന്നെന്നും പെണ്‍കുട്ടിയുടെ മൊഴിയിലുണ്ട്. അതേസമയം കേസന്വേഷണത്തിന്റെ ഭാഗമായി ഇവരുടെ വീടിന് മുന്‍പിലുള്ള സിസിടിവി ദൃശ്യങ്ങള് കൂടി പരിശോധിക്കുമെന്ന് പോലീസ് അറിയിച്ചിട്ടുണ്ട്.


കൈലാസം | Unknown Mysteries of Mount Kailash - Malayalam Nativeplanet\n»കൈലാസത്തെക്കുറിച്ച് ആരും പറയാത്ത രഹസ്യങ്ങള്\nUpdated: Thursday, June 14, 2018, 12:09 [IST]\nഇന്ത്യയിലും ടിബറ്റിലുമായി വ്യാപിച്ചു കിടക്കുന്ന കൈലാസ പര്‍വ്വതം ഭൂമിശാസ്ത്രപരമായും ആത്മീയമായും നമ്മളെ ഏറെ സ്വാധീനിക്കുന്ന ഒരിടമാണ്. ഹിമാലയത്തിന്റെ ഭാഗമായ കൈലാസം ശിവന്‍രെ വാസസ്ഥമായാണ് കണക്കാക്കുന്നത്.\nഅന്തമായ ധ്യാനത്തില് പത്‌നിയായ പാര്‍വ്വതിയോടും തന്റെ വാഹനമായ നന്ദിയോടുമൊപ്പം ശിവന് ഇവിടെ വസിക്കുന്നു എന്നാണ് ഹിന്ദു മതം വിശ്വസിക്കുന്നത്. ബുദ്ധവിശ്വാസികള്‍ക്ക് ഇവിടെ ബുദ്ധന്റെ വാസകേന്ദ്രവും ജൈനമതര്‍ക്ക് തീര്‍ഥങ്കരനായ ബോധോധയം ഉണ്ടായ സ്ഥലവുമാണ്.\nഎന്തൊക്കെ പറഞ്ഞാലും ധാരാളം വിശ്വാസങ്ങളും നിഡൂഢതകളും കൈലാസത്തെചുറ്റിയുണ്ട്\nഇതുവരെയും ആരു ചെന്നെത്താത്ത കൈലാസത്തിന്റെ ഉയരങ്ങളില് ദൈവങ്ങള് താമസിക്കുന്നുവത്രെ. ശിവന്റെ വാസകേന്ദ്രമായ കൈലാസത്തിന്റെ നിഗൂഢതകളും രഹസ്യങ്ങളുമറിയാം..\nഇടത്തു നിന്നു വലത്തോട്ടും വലത്തു നിന്ന് ഇടത്തോട്ടും\nഹിന്ദുബുദ്ധമതത്തില് വിശ്വസിക്കുന്നവര് കൈലാസത്തെ ഇടത്തുനിന്നും വലത്തോട്ടു ചുറ്റുമ്പോള്,ജൈനമതക്കാര് കൈലാസത്തെ വലതുനിന്നും ഇടത്തോട്ടു പ്രദക്ഷിണം വയ്ക്കുന്നു.കൈലാസപര്‍വ്വതത്തിന്റെ പ്രദക്ഷിണവഴിയുടെ നീളം ഏതാണ്ട് 52 കി.മി ആണ്.\nആരും എത്തിച്ചേരാത്ത ഇടം..\nകൈലാസപര്‍വ്വതത്തിന്റെ ഏറ്റവും ഉയര്‍ന്നഭാഗങ്ങളില് പര്‍വ്വതാരോഹകര്‍ക്കുപോലും എത്തിചേരുവാന് സാധ്യമല്ല. പലരും ഇതിനായി ശ്രമിച്ചിട്ടുണ്ടെങ്കിലും ഇതുവരെയും പൂർത്തിയാക്കുവാൻ കഴിഞ്ഞിട്ടില്ല.\nPC: Ondřej Žváček\nസമയം സഞ്ചരിക്കുന്നത് കാണണോ..\nസമയം വേഗത്തില് സഞ്ചരിച്ച് പോകുന്നത് കാണണോ..എങ്കില് കൈലാസത്തിലേക്ക് പോയാല് മതി. ഇവിടം സന്ദര്‍ശിച്ചിട്ടുള്ളവരുടെ അനുഭവങ്ങളില് നിന്നും അറിയുന്നത് ഇവിടെ വളര്‍ച്ച മറ്റു സ്ഥലങ്ങളെ അപേക്ഷിച്ച് വേഗത്തിൽ നടക്കുമെന്നാണ്. അതായത് നഖങ്ങളും മുടിയും സാധാരണയില് നിന്നും മാറി വേഗത്തില് വളരുമത്രെ. സാധാരണഗതിയില് രണ്ടാഴ്ചകൊണ്ടാണ് നഖവും മുടിയും വളരുന്നത്. എന്നാല് ഇവിടെ അതിനെടുക്കുന്നത് 12 മണിക്കൂര് മാത്രമാണ്.\nവേഗത്തിൽ നടക്കുന്ന സ്ഥാനമാറ്റം\nവേഗത്തില് എല്ലായ്‌പ്പോഴും സ്ഥാനമാറ്റം സംഭവിക്കുന്ന ഒരിടംകൂടിയാണ് കൈലാസം. അതിനാല്‍ത്തന്നെ ആളുകള്‍ക്ക് ദിശ കൃത്യമായി മനസ്സിലാകാന് സാധിക്കാതെ വരുന്നു. ഇത് ഏറ്റവും കൂടുതലായി ബാധിക്കുന്നത് ഇവിടെയെത്തുന്ന ട്രക്കേഴ്‌സിനെയാണ്. നിരന്തരം സ്ഥാനം മാറുന്നതിനാല് ആര്‍ക്കും ഇതുവരെയും ഇതിന്റെ മുകളില് എത്താന് കഴിഞ്ഞിട്ടില്ലത്രെ. എന്നാല് ടിബറ്റില് നിന്നുള്ള ബുദ്ധസന്യാസിയായ മിലെറെപ്പ എന്നൊരാള്‍ക്കു മാത്രമാണ് കൈലാസത്തിന്റെ മുകളിലെത്താനായത് എന്നാണ് പറയപ്പെടുന്നത്. എന്നാൽ ഇതിനെക്കുറിച്ചുള്ള കൂടുതൽ വിവരങ്ങൾ ലഭ്യമല്ല.\nപുരാണങ്ങളിലും വേദങ്ങളിലും കൈലാസത്തിനെ കോസ്മിക് ആക്‌സിസ് ആയി കാണിച്ചിട്ടുണ്ടത്രെ.ഭൂലോകത്തെയും പരലോകത്തെയും തമ്മിൽ ബന്ധിപ്പിക്കുന്ന ഇടം കൂടിയാണത്രെ ഇത്.\nവേദങ്ങളനുസരിച്ച് കൈലാസമെന്നുപറയുന്നത് ഭൂമിയേയും സ്വര്‍ഗ്ഗത്തെയും ബന്ധിപ്പിക്കുന്നിടമാണ്. ഹിന്ദു,ബുദ്ധ ജൈന വിശ്വാസികളെ സംബന്ധിച്ചെടുത്തോളം ഇത് സ്വര്‍ഗ്ഗത്തിലേക്കുള്ള പ്രവേശന കവാടമാണ്. ഇവിടെക്കുള്ള യാത്രയിലാണത്രെ പഞ്ചപാണ്ഡവരും ദ്രൗപതിയും മോക്ഷം പ്രാപിച്ചത്.\nസൂര്യനസ്തമിച്ചു കഴിഞ്ഞാല് പര്‍വ്തം മുഴുവന് ഒരു പ്രത്യേകതരം നിഴലായിരിക്കുമത്രെ. അതിന് ഹിന്ദുക്കര് പുണ്യകരമായി കാണുന്ന സ്വസ്ഥികയോട് അപാരമായ സാദൃശ്യം തോന്നി\nക്കും. ഓം പര്‍വ്വതം ഇവിടുത്തെ മറ്റൊരു അത്ഭുതമാണ്. പര്‍വ്വതത്തില് വീഴുന്ന മഞ്ഞ് ഓമിന്റെ ആകൃതിയില് തോന്നിക്കുമെന്നാണ് പറയപ്പെടുന്നത്.\nറഷ്യന് ശാസ്ത്രജ്ജര് വിശ്വസിക്കുന്നതച് കൈലാസം ഒരു പ്രകൃതി സൃഷ്ടി അല്ലാ എന്നാണ്.ഇത്രയും കൃത്യമായ രൂപവും സമലക്ഷണങ്ങളും ഒരു പ്രകൃതി നിര്‍മ്മിതിക്കും കാണില്ലത്രെ. ഒരു കത്തീഡ്രലിനോടാണ് അവര് ഇതിനെ ഉപമിക്കുന്നത്. കൂടാതെ ഇതിന്റെ വശങ്ങള് ഒരു പിരമിഡിനു സമമാണത്രെ.\nകൈലാസത്തിന്റെ താഴ് വരയിലുള്ള രണ്ട് തടാകങ്ങളാണ് മാനസരോവറും രക്ഷാസ്താലും. മാനസരോവര് കൃത്യം വൃത്താകൃതിയില് കാണപ്പെടുമ്പോള് രക്ഷസ്താലിന് അര്‍ഥ ചന്ദ്രന്റെ ആകൃതിയാണ്. നല്ല ഊര്‍ജത്തെയും ചീത്ത ഊര്‍ജത്തെയും പ്രതിനിധാനം ചെയ്യുന്ന ഇവ സ്വഭാവത്തിലും വ്യത്യസ്തമാണ്. മാനസരോവറില് ശുദ്ധജലമാണുള്ളത്. എന്നാല് വിചിത്രമെന്നു പറയട്ടെ..രക്ഷസ്ഥാലില് ഉപ്പുവെള്ളമാണുള്ളത്.\nRead more about: epic yathra pilgrimage best of 2017


കൃഷി -ഒരു ചരിത്രാവലോകനം\n‘വിത്തുകൾ കണ്ടെത്തിയതുംവികസിപ്പിച്ചതും നാടൻ കർഷകരാണ് ’\nനവീനശിലായുഗത്തിലാണ് കൃഷി ആരംഭിച്ചിരിക്കാൻ സാധ്യതയെന്നാണ് ചരിത്രകാരൻമാർ പൊതുവെ അഭിപ്രായപ്പെടുന്നത്. മധ്യശിലാ യുഗത്തിന്റെ അവസാനംവരെയും മുഖ്യമായും ഭക്ഷണം ശേഖരിച്ചുകഴിക്കുകയായിരുന്നു ചെയ്‌തിരുന്നത്. വേട്ടയാടിയും മീൻപിടിച്ചും കായ്‌കനികളും കാട്ടു ധാന്യങ്ങളും ശേഖരിച്ചും കിഴങ്ങുകൾ മാന്തിയെടുത്തും ഭക്ഷ്യശേഖരണ സമൂഹങ്ങൾ പൊതുവെ ജീവിച്ചുപോന്നു. സൂക്ഷിച്ചുവെക്കുക എന്ന സ്വഭാവം ഇല്ലാതിരുന്നതുകൊണ്ട് ആവശ്യം കഴിച്ച് മണ്ണിലേക്കു വലിച്ചെറിഞ്ഞ ധാന്യങ്ങളും മറ്റും പിന്നീട് മുളച്ചു വരുന്നത് ഇവർ ശ്രദ്ധിച്ചിരിക്കണം.\nഇത്തരത്തിലുളള കാട്ടുപുല്ലുകളും ചിലയിനം കാട്ടുകിഴങ്ങുകളും മെരുക്കി വളർത്താൻ തുടങ്ങിയത് മനുഷ്യന്റെ വികാസചരിത്രത്തിലെ വലിയൊരു വിപ്ലവമായിരുന്നു. കൃഷിയുടെ തുടക്കവും അവിടെനിന്നാകണം. കാർഷികവൃത്തി ഊരുചുറ്റുകൾക്ക് ചില സൗകര്യങ്ങളൊക്കെ പ്രദാനം ചെയ്‌തു. ഊരുചുറ്റുകയും കൃഷി ചെയ്യുകയും എന്ന സമ്പ്രദായം വിട്ട് സ്ഥിരം കൃഷിയിലേക്ക് മനുഷ്യൻ പതുക്കെ ചുവടുവെച്ചു. ആദ്യം സ്ഥലം മാറിയുളള കൃഷി യായിരുന്നു. പിന്നീടാണ് തട്ടുതട്ടാക്കിയുളള കൃഷി ആരംഭിച്ചത്.\nമലമ്പ്രദേശങ്ങളിലെ കൃഷിക്കുശേഷമായിരിക്കണം സമതലങ്ങളിൽ കൃഷി തുടങ്ങിയത്. സമതലങ്ങൾ നദികളെക്കൊണ്ടു സമ്പന്നമാണ്. പുഴകളിൽനിന്ന് എക്കലടിഞ്ഞ് വർഷംതോറും ജൈവസമ്പുഷ്‌ടമാക്കപ്പെടുന്നത് സമതലങ്ങളുടെ പ്രത്യേകതയാണ്. വെളളപ്പൊക്കവും മറ്റും ഇതിന്റെ സാധ്യത വർദ്ധിപ്പിക്കുന്നു. ജൈവപുനഃസംക്രമണം സമതലങ്ങളിൽ സ്ഥിരംകൃഷിയുടെ ഉൽപ്പാദനപരമായ സുസ്ഥിരത ഉറപ്പുവരുത്തിയതോടെ നദീ തടങ്ങളെ കേന്ദ്രീകരിച്ച് സംസ്‌കാരങ്ങളും നാഗരികതകളും വളരാൻ തുടങ്ങി.\nവൈവിധ്യങ്ങളെ നിലനിർത്തിയും മെച്ചപ്പെട്ട കരുത്തുറ്റ ഇനങ്ങൾ തിരഞ്ഞെടുത്തും അവർ ശക്തമായ കാർഷിക അടിത്തറ പാകി. കൃഷിക്ക് പൊതുവായ ഒരു പാരമ്പര്യം കണ്ടെത്താനായില്ല; ഒരു ചെറിയ പ്രവിശ്യയിൽപോലും. കൃഷിയെ സംബന്ധിച്ചിടത്തോളം പൊതുവായ പാരമ്പര്യത്തെക്കാൾ പ്രാധാന്യം അർഹിക്കുന്നത് പ്രാദേശിക പാരമ്പര്യങ്ങൾക്കാണ്.\nപ്രാചീന-പരമ്പരാഗത സമൂഹങ്ങൾക്ക് കാർഷികവൃത്തി ജീവിതമായിരുന്നു. അതവരുടെ സംസ്‌കാരത്തിന്റെ ഭാഗമായിരുന്നു. ഈ അവസ്ഥയ്‌ക്ക് മാറ്റം വരുന്നത് കൊളോണിയൽ യുഗത്തിന്റെ ആരംഭത്തോടെയാണ്. കൊളോണിയൽ യുഗത്തിൽ നിരവധി സ്വയം പര്യാപ്‌ത കാർഷിക സമൂഹങ്ങൾ തകർത്തെറിയപ്പെട്ടു. അതോടൊപ്പം തന്നെ മണ്ണിനേയും പ്രകൃതിയേയും തൊട്ടറിഞ്ഞ അവരുടെ അറിവുകൾ ചൂഷണം ചെയ്യപ്പെടുകയും ചെയ്‌തു.\n16-ാം നൂറ്റാണ്ടിലാണ് ഉരുളക്കിഴങ്ങും തക്കാളിയും ചോളവും യൂറോപ്പുകാർ പരിചയപ്പെടുന്നത്. കൊളംബസ് ആദ്യയാത്രയിൽതന്നെ ഇവ യൂറോപ്പിലേക്ക് കൊണ്ടുപോയിരുന്നു. 18-ാം നൂറ്റാണ്ടിൽ പഞ്ചസാരയും തേയിലയും കാപ്പിയും കൊക്കോയും വാഴപ്പഴവും വിശേഷപ്പെട്ട മറ്റു ഫലങ്ങളും കൊളോണിയലിസത്തിന്റെ സന്ദേശവാഹകർ യൂറോപ്പിലെത്തിച്ചു. ജൈവവൈവിധ്യത്തിൽ ശുഷ്‌ക്കമായിരുന്ന യൂറോപ്പിന് ആഫ്രിക്കയിലും ഏഷ്യയിലും ലാറ്റിനമേരിക്കയിലും നിന്നുളള ഇത്തരം ഉൽപന്നങ്ങൾ തികച്ചും പുതിയവയായിരുന്നു. ഇവ യൂറോപ്പുകാരുടെ ഭക്ഷണത്തിന്റെ ഒഴിച്ചുകൂടാനാവാത്ത ഭാഗമായപ്പോൾ ഇവയുടെ വൻതോതിലുളള ലഭ്യത ആവശ്യമായിത്തീർന്നു. യൂറോപ്പിൽ ഇവയുടെ കൃഷി സാധ്യമായിരുന്നില്ല. അവർ തങ്ങളുടെ കോളനികളിലാണ് ഇടം കണ്ടെത്തിയത്. കോളനികളിലാണെങ്കിൽ അന്നുവരെ ഒരു വിളയ്‌ക്കുമാത്രം പ്രാധാന്യം കൊടുത്തു കൊണ്ടുളള ഏകവിള സമ്പ്രദായം നിലവിലുണ്ടായിരുന്നില്ല. പ്രകൃതിശക്തികളെ ഭയത്തോടും ആരാധനയോടും കൂടി ദർശിച്ചിരുന്നതുകൊണ്ട് തങ്ങളുടെ പരിധികൾ അവർക്കു നല്ലവണ്ണം ബോധ്യമായിരുന്നു.


യൂട്ടിലിറ്റി ജാക്കറ്റുകൾ, ഈ സ്പ്രിംഗ് നിങ്ങൾക്ക് ആവശ്യമുള്ള ജാക്കറ്റ് | സ്റ്റൈലിഷ് പുരുഷന്മാർ\nയൂട്ടിലിറ്റി ജാക്കറ്റുകൾ ഇളം outer ട്ട്‌വെയർ നിങ്ങൾക്ക് ഈ വസന്തകാലം ആവശ്യമാണ് നിങ്ങളുടെ കാഷ്വൽ രൂപങ്ങൾ മാറ്റാൻ. നിങ്ങളുടെ ജീൻസ്, ചിനോസ്, കാർഗോ, ഡ്രസ് പാന്റുകൾ എന്നിവ ഉപയോഗിച്ച് അവയെ സംയോജിപ്പിച്ച് സുഖകരവും ഫാഷനുമായ കോമ്പിനേഷനുകൾ സൃഷ്ടിക്കുക.\nയൂട്ടിലിറ്റേറിയനിസം ഈ 2018 നെ വളരെയധികം ബാധിക്കും, കൂടാതെ ചരക്ക് ജാക്കറ്റുകൾ ഒരു പ്രധാന ഘടകമായിരിക്കും സാധാരണ, ജോലി വസ്ത്രങ്ങൾക്ക് പനി വളരുന്നു. ഇനിപ്പറയുന്നവ മികച്ചവയാണ്:\nമിസ്റ്റർ പോർട്ടർ, 590 XNUMX\nഅമേരിക്കൻ സംസ്കാരത്തിന്റെ ആരാധകരായി, ഈ സീസണിലെ ഏറ്റവും മികച്ച യൂട്ടിലിറ്റി ജാക്കറ്റുകളിലൊന്ന് ജാപ്പനീസ് കമ്പനിയായ വാക്കോ മരിയയിൽ നിന്നുള്ളതാണെന്നതിൽ അതിശയിക്കാനില്ല. സാധാരണ ട്രക്കർ ജാക്കറ്റിനെ അടിസ്ഥാനമാക്കിയുള്ളതല്ല, മറിച്ച് കോച്ച് ജാക്കറ്റിനെ അടിസ്ഥാനമാക്കിയുള്ള ഒരു കോർഡുറോയ്, ഷിയറിംഗ് ജാക്കറ്റ്. അത് നിങ്ങളുടെ രൂപത്തിന് കൂടുതൽ വ്യക്തിപരമായ സ്പർശം നൽകാൻ അനുവദിക്കുന്ന ഒന്നാണ്.\nഫാഷനുമായി പൊരുത്തപ്പെടുന്നു, € 300\nവലിയ ബട്ടണുകളുള്ള നേവി ബ്ലൂ വർക്ക് ജാക്കറ്റ് മൈസൺ കിറ്റ്‌സുൻ തിരഞ്ഞെടുക്കുന്നു. ഈ വസ്ത്രം സ്ലിം ഫിറ്റ് ആരാധകരുമായി യൂട്ടിലിറ്റേറിയനിസത്തെ അടുപ്പിക്കുന്നു.\nഫാഷനുമായി പൊരുത്തപ്പെടുന്നു, € 1.271\nജുനിയ വതനാബെയുടെ സ്പ്രിംഗ് / സമ്മർ 2018 ശേഖരത്തിൽ കാർഹാർട്ടുമായി സഹകരിച്ച് നിർമ്മിച്ച കഷണങ്ങൾ ഉൾപ്പെടുന്നു, വർക്ക്വെയർ രൂപകൽപ്പനയിൽ ഒരു ലോക റഫറൻസ്. ഷാഡോ പാച്ച് വർക്ക്, കോർഡുറോയ് കോളർ എന്നിവയുള്ള കാരാമൽ ബ്ര brown ൺ നിറത്തിലുള്ള ഈ കോട്ടൺ ക്യാൻവാസ് ജാക്കറ്റ് അതിലൊന്നാണ്.\nഭൂമി, 260 XNUMX\nഡെനിം വർക്ക് ജാക്കറ്റുകൾ ഡെനിം ജാക്കറ്റുകളുമായി തെറ്റിദ്ധരിക്കരുത്. ആദ്യത്തേത് അയഞ്ഞതും നീളമുള്ളതുമാണ്; മുൻവശത്ത് കുറഞ്ഞത് നാല് ഫ്ലാറ്റ് പോക്കറ്റുകളെങ്കിലും ഉണ്ട്. ആണ് ഇൻഡിഗോ ബ്ലൂ ജാക്കറ്റ് ഭൂമി അവയെല്ലാം തികച്ചും ഉദാഹരണമായി കാണിക്കുന്നു.\nമിസ്റ്റർ പോർട്ടർ, 1.210 XNUMX\nപ്രതീക്ഷിച്ച പോലെ, ദൈവത്തിന്റെ കാഴ്ചയെക്കുറിച്ചുള്ള ഭയം ഏറ്റവും നഗരമാണ്. ഇതൊക്കെയാണെങ്കിലും, അമേരിക്കൻ സ്ഥാപനം ഈ വസ്ത്രത്തിന്റെ സത്തയോട് വളരെ വിശ്വസ്തത പുലർത്തുന്നു. കോർഡുറോയ് കോളറും സിപ്പ് ക്ലോസറും ഉള്ള ഒരു കഴുകിയ ഡെനിം ജാക്കറ്റ്.\nലേഖനത്തിലേക്കുള്ള പൂർണ്ണ പാത: സ്റ്റൈലിഷ് പുരുഷന്മാർ » ഫാഷൻ » ഈ വസന്തകാലത്തെ മികച്ച യൂട്ടിലിറ്റി ജാക്കറ്റുകൾ


സംസ്ഥാനത്ത് ഇന്ന് 24 പേര്‍ക്ക് കൂടി കൊറോണ;9പേര് വിദേശത്ത് നിന്ന് വന്നവര്; ആകെ രോഗബാധിതര് 265 | Kairali News | kairalinewsonline.com\nതിരുവനന്തപുരം: സംസ്ഥാനത്ത് ഇന്ന് 24 പേര്‍ക്ക് കൂടി കൊറോണ സ്ഥിരീകരിച്ചതായി മുഖ്യമന്ത്രി പിണറായി വിജയന്. ഇതില്9പേര് വിദേശത്തുനിന്ന് വന്നവരാണ്. ഇതോടെ ആകെ രോഗബാധിതരുടെ എണ്ണം 265 ആയി.\nആകെ നിരീക്ഷണത്തിലുള്ളവരുടെ എണ്ണം 1,64,130 ആയി. 237 പേര് നിലവില് ചികിത്സയിലുണ്ട്. സമ്പര്‍ക്കത്തിലൂടെ രോഗം സ്ഥിരീകരിച്ചത് 67 പേര്‍ക്കാണ്. 123 പേരെ ഇന്ന് ആശുപത്രിയില് പ്രവേശിപ്പിച്ചു.\nരോഗബാധിതരില് 12 പേര് കാസര്‍കോടുകാരാണ്. മൂന്ന് പേര് എറണാകുളം, തിരുവനന്തപുരം, തൃശൂര്, മലപ്പുറം, കണ്ണൂര് എന്നിവിടങ്ങിളില് നിന്ന് രണ്ടുപേര് വീതവും പാലക്കാട് ഒരാള്‍ക്കുമാണ് രോഗം സ്ഥിരീകരിച്ചത്.\nജര്‍മ്മല് പൗരന്‍മാരെ തിരിച്ചെത്തിച്ചതില് ജര്‍മന് സര്‍ക്കാര് തൃപ്തി അറിയിച്ചു. കാസര്‍കോട് മെഡിക്കല് കോളേജ്4ദിവസത്തിനകം കോവിഡ് ആശുപത്രിയാകും.\nമെച്ചപ്പെട്ട നിലയില് റേഷന് വിതരണം നടക്കുന്നുണ്ട്. 14 ലക്ഷത്തോളം പേര് ഇന്ന് റേഷന് വാങ്ങി. അരോഗ്യ പ്രവര്‍ത്തകര് റേഷന് വിതരണത്തില് ക്രിയാത്മക ഇപെടല് നടത്തുന്നു. ഈ മാസം 20 വരെ റേഷന് വിതരണം തുടരും. എന്‍ഡോസള്‍ഫാന് ദുരിതബാധിതര്‍ക്കും സൗജന്യ റേഷന് വീട്ടിലെത്തിക്കുമെന്ന് മുഖ്യമന്ത്രി അറിയിച്ചു.\nനാളെ മുതല് മില്‍മയുടെ പാല് സംഭരണം വര്‍ധിപ്പിക്കും. കണ്‍സ്യൂമര്‍ഫെഡ് വഴി മില്‍മയുടെ ഉത്പന്നം വിതരണം ചെയ്യും. അംഗന്‍വാടി വഴി അതിഥി തൊഴിലാളികള്‍ക്ക് വിതരണം ചെയ്യും. മലബാറില് മില്‍മ്മ നാളെ 70 % പാല് സംഭരിക്കും . ക്ഷീര കര്‍ഷകര് രാവിലെ നല്‍കുന്ന മുഴുവന് പാലും സംഭരിക്കാന് തീരുമാനം.\nസംസ്ഥാനത്ത് തബ് ലീഗ് സമ്മേളനത്തില് പങ്കെടുത്ത 60 പേര് നിരീക്ഷണത്തില് കഴിയുന്നുണ്ട്. തബ്് ലീഗ് സമ്മേളനത്തെക്കുറിച്ചും അവരുടെ മതത്തെക്കുറിച്ചും സമൂഹ മാധ്യമത്തില് ദുഷ്പ്രചരണം നടത്തുന്നു. ഇത് അനുവദിക്കില്ല. ഈ രോഗകാലത്ത് വര്‍ഗ്ഗീയ വിളവെടുപ്പ് നടത്താന് ആരും നോക്കെണ്ടന്നും മുഖ്യമന്ത്രി പറഞ്ഞു.\nമുഖ്യമന്ത്രിയുടെ പരാതി പരിഹാര സെല് മികച്ച പരാതി പരിഹാര സെല് എന്നഖ്യാതി നേടിയിട്ടുണ്ട്. പരാതി പരിഹാര സെല്ലിന് ഐഎസ്ഒ സര്‍ടിഫിക്കറ്റ് ലഭിച്ചുവെന്നും മുഖ്യമന്ത്രി പറഞ്ഞു.\nTags: CM Pinarayi Vijayancoronacorona deathCorona Outbreakcorona virusCovid 19


Indrajith and Poornima shares about Virus experience - Malayalam Filmibeat\n17 വര്‍ഷത്തിന് ശേഷം പൂര്‍ണ്ണിമ ഇന്ദ്രജിത്ത് സിനിമയിലേക്ക് തിരിച്ചെത്തുകയാണ്. താന് ആഗ്രഹിച്ച തരത്തിലുള്ള മാറ്റമാണ് ഇപ്പോള് മലയാള സിനിമയില് സംഭവിച്ചിട്ടുള്ളതെന്ന് താരം പറയുന്നു. ആഷിഖ് അബു ചിത്രമായ വൈറസിലൂടെയാണ് പൂര്‍ണ്ണിമ തിരിച്ചുവരവിന് തുടക്കമിട്ടത്. ഇന്ദ്രജിത്തും ഈ സിനിമയില് അഭിനയിക്കുന്നുണ്ട്. കഴിഞ്ഞ ദിവസത്തെ ട്രെയിലര് ലോഞ്ചില് ഇരുവരും പങ്കെടുത്തിരുന്നു. വൈറസില് തങ്ങള്‍ക്ക് കോംപിനേഷന് സീനുകളൊന്നുമില്ലായിരുന്നുവെന്നും അടുത്തതായി അഭിനയിക്കുന്ന തുറമുഖത്തിലും അതില്ലെന്നുമായിരുന്നു ഇന്ദ്രജിത്ത് പറഞ്ഞത്. അത്ര ക്രൂരനാണോ ആഷിഖെന്നായിരുന്നു അവതാരകന് ചോദിച്ചത്. മനപ്പൂര്‍വ്വമായാണ് താന് അങ്ങനെ ചെയ്തതെന്നായിരുന്നു ആഷിഖ് അബുവിന്റെ മറുപടി.\nതന്നെ സംബന്ധിച്ചിടത്തോളം ഏറെ പ്രധാനപ്പെട്ട കാര്യമാണ് ഇതെന്ന് പൂര്‍ണ്ണിമ പറയുന്നു. ഡിഎച്ച്എസിന്റെ വേഷത്തിലാണ് താനെത്തുന്നത്. നേരിട്ട് അനുഭവിച്ചിട്ടില്ലെങ്കിലും താന് കണ്ട കാഴ്ചയിലൂടെയാണ് ഇതേക്കുറിച്ച് മനസ്സിലാക്കിയത്. തിരിച്ചുവരവ് എന്ന വാക്ക് വലിയ ഭാരമാണ്. ഇത്രയും സാമൂഹിക പ്രസക്തിയുള്ള സിനിമയില് സമൂഹത്തിലെ ധീരവനിതയെ പ്രതിനിധീകരിക്കുക, ഇതൊക്കെ വലിയ വെല്ലുവിളിയായിരുന്നു. വളരെ കംഫര്‍ട്ടായിരുന്നു ഈ സിനിമയുടെ സെറ്റ്. പൂര്‍ണ്ണിമയുടെ തിരിച്ചുവരവിനെക്കുറിച്ച് അറിഞ്ഞത് മുതല് ആരാധകരും സന്തോഷത്തിലായിരുന്നു.\nപ്രൗഢഗംഭീരമായ ചടങ്ങില് പങ്കെടുക്കാനായി മെഡിക്കല് മേഖലയില് പ്രവര്‍ത്തിക്കുന്നവരും എത്തിയിരുന്നു. നിപ്പയുമായുള്ള പോരാട്ടത്തിനിടയില് ജീവന് നഷ്ടമായ ലിനിയുടെ ഭര്‍ത്താവും മകനും പരിപാടിയില് പങ്കെടുക്കാനായി എത്തിയിരുന്നു. നിപ്പയെ അതിജീവിച്ച കോഴിക്കോടിന്റെ കഥ സിനിമയാക്കണമെന്ന് തുടക്കം മുതല്‍ത്തന്നെ ആഷിഖ് അബു പറഞ്ഞിരുന്നുവെന്നായിരുന്നു റില കല്ലിങ്കലും പറഞ്ഞത്. ലിനിയുടെ വേഷത്തിലെത്തുന്നത് റിമയായിരുന്നു. ട്രെയിലറിന് ഗംഭീര പ്രതികരണമാണ് ലഭിച്ചുകൊണ്ടിരിക്കുന്നത്. ജൂണിലാണ് സിനിമ തിയേറ്ററുകളിലേക്കെത്തുന്നത്.\nIndrajith and Poornima shares about Virus experience


ഒരു ചാല് യാത്ര, നാല് നാഴി വെള്ളി | കഥകളി.ഇൻഫൊ | Kathakali.info | കളിയറിവുകളുടെ തിരമൊഴി | The internet Kathakali hangout\nHome » ഒരു ചാല് യാത്ര, നാല് നാഴി വെള്ളി\nFriday, January 25, 2013 - 23:02\nഓർമ്മകൾക്കൊരു കാറ്റോട്ടം - ഭാഗം 7\nകാടും പടലും വെട്ടി വെളുപ്പിച്ചിരിക്കുന്നു. ഒന്നൊന്നര ഏക്ര പറമ്പിന്റെ അങ്ങേത്തലക്കല് പലകസ്റ്റേജും പന്തലും പൊക്കിയിരിക്കുന്നു. സ്വീകരണവും കഥകളിയും നടക്കാന് പോവുന്ന വേദിയാണ്.\nഅത് ഇന്ന് വൈകിട്ട്. ഇപ്പോള് ഉച്ച. കനത്ത കുംഭച്ചട്. വെയിലത്ത് വിയര്‍ത്തിരിക്കുന്നു ആശാന്; മറൂണ് ജുബ്ബയുടെ പുറം മുതുകത്ത് ഒട്ടിപ്പിടിച്ചിരിക്കുന്നു. എന്നിരിക്കിലും, അരങ്ങൊരുങ്ങി എന്ന തൃപ്തി കാണുന്നുണ്ട് മുഖത്ത്. മടക്കം നടന്നുവരികയാണ്. കുട പാതി മാത്രമേ വിരിഞ്ഞിട്ടുള്ളൂ എന്നത് ശ്രദ്ധിക്കുന്നില്ല. ടാറിട്ട പാതക്ക് ഇക്കരെ പത്തടി മുന്നോട്ടാഞ്ഞാല് വീടായി. ഇരുനില വാര്‍ക്കക്കെട്ടിടം. ഗെയ്റ്റിനുചേര്‍ന്ന്, മതിലിന്മേല് "ഗുരുകൃപ" എന്ന് കാണാം. വീട്ടുപേരാണ്. അതിന്റെ നെറ്റിയിലായി ഉടമസ്ഥന്റെ നാമവും: കലാമണ്ഡലം ഗോപി. ക്ഷീണമുള്ള നേരത്തുതന്നെ മുഖം കൊടുക്കേണ്ട എന്നുകരുതി വഴിക്കരികില് പുറംതിരിഞ്ഞു നിന്നു ഞാന്. പതിവുമട്ടില് ലേശമൊന്നു വിലങ്ങനെ കാലടിവച്ച് ആടിയുലഞ്ഞ് സാമാന്യം വേഗത്തില് മുറ്റത്തെക്കുള്ള വളവുതിരിഞ്ഞുപോയി ആശാന്. ക്യാമറ കരുതിയത് നന്നായി. രണ്ടുമൂന്ന് രസികന് ചിത്രങ്ങള് കിട്ടി.\n"ശ്രീവല്‍സേട്ടന് എപ്പ്ലാ വന്നത്?" എന്നൊരു ചോദ്യം. പരന്ന നെറ്റിത്തടത്തിലുമുണ്ട് പുഞ്ചിരിയുടെ പ്രകാശം. അക്കാര്യത്തില് അച്ഛനെപ്പോലെത്തന്നെയാണ് രഘുരാജും. തിരിച്ചും കുശലം പറഞ്ഞു. റോട്ടുവക്കത്ത് നിന്നുകൊണ്ടുതന്നെ. പെട്ടെന്നാണ് ചോദ്യം. "ഒന്ന് വെള്ളിനേഴി വരെ പൂവാന്.... അല്ല; വയ്യെങ്കെ നിര്‍ബന്ധം പറേല്യാ... രാമുട്ട്യാശാനെ കൊണ്ടരാനാ..."\nവെള്ളിനേഴി! കഥകളിയുടെ കേദാരഭൂമി! കലാമണ്ഡലം രാമന്‍കുട്ടി നായര്! കല്ലുവഴിപ്രഭു! അന്നേനാള് വെളുപ്പിനുവന്ന തീവണ്ടി തമിഴകം വിട്ട് പശ്ചിമഘട്ടം താണ്ടി വള്ളുവനാടിന്റെ കസവുകരയായ ഭാരതപ്പുഴ ചേര്‍ന്ന് ഓടുമ്പോള്‍ക്കൂടി മനസ്സില് രജതരേഖ പോലെ തെളിഞ്ഞ ചില പേരുകളില് രണ്ടെണ്ണം! ആട്ടവിളക്കിന്റെ നാളം നോക്കി പലകുറി പോയിട്ടുള്ള നാട്. അതുപോലെത്തന്നെ അദ്ദേഹത്തിന്റെ 'തെങ്ങിന്‍തോട്ടത്തില്' വീടും. ഒന്നുകൂടി പുറപ്പെടാന് എന്തു വിരോധം! പക്ഷെ തല്‍ക്കാലം പ്രിപ്പയേഡ് അല്ല. ടാര്‍പ്പായ മേലാപ്പുകെട്ടിയ അണിയറയില് തിരിതെളിയുന്നത് തുടങ്ങി പഴയ കലാകാരസുഹൃത്തക്കളെയും സഹൃദയരെയും കണ്ടും കെട്ടും സായാഹ്നം വരെ നേരം പോക്കാനാണ് ഇപ്പോള് വന്നിട്ടുള്ളത്. എങ്കിലും പുറത്തുപറഞ്ഞില്ല. നിന്നുപരുങ്ങിയതേയുള്ളൂ. "വണ്ടിണ്ടേയ്.... കാറ്. ഡ്രൈവറും. സുഖായി പോയിപ്പോരാം," അളിയന് വിവേകിന്റെ സെക്കണ്ടിംഗ്. രഘുരാജിന്റെ വലിയ 'ഗെഡി'യാണ്. "അതല്ലാ...." എന്ന് പറഞ്ഞു വന്നപ്പോള് തിരിച്ചു പ്രതികരണം: "അയ്, നല്ലൊരവസരല്ലേ?"\nഅവസരം. ആ വാക്ക് ബോധിച്ചു. മാത്രമല്ല, കളിക്ക് വരുന്ന കൂട്ടുകാരെ സന്ധ്യക്കും കാണാം. ഈവിധം യാത്ര എപ്പോഴും തരപ്പെടുന്നതല്ല. പിന്നെയൊന്നും ആലോചിച്ചില്ല. ശരി, എന്ന് മറുപടി പറഞ്ഞു. ഉത്സാഹം ഇരട്ടിച്ചു.\nആശാന്റെ വീടിന്റെ പൂമുഖത്ത് ലേശം തിരക്കുണ്ട്. അധികവും അപരിചിതര്. ചുറ്റുവട്ടത്തുള്ളവര്. പദ്മശ്രീ കിട്ടി എന്നറിഞ്ഞതിന്റെ ആരവമുണ്ട് അന്തരീക്ഷത്തില്. 2009 ഫെബ്രുവരിയില് പ്രഖ്യാപിച്ച ആ ബഹുമതിയുടെ പേരിലാണ് നാട്ടുകാരുടെ വക വൈകാതെ ഏര്‍പ്പാടാക്കിയ ഇന്നത്തെ സ്വീകരണം. തൃശൂരിന് ആറു നാഴിക വടക്കുപടിഞ്ഞാറ് പേരാമംഗലം മുണ്ടൂര്. കലാമണ്ഡലത്തില്‍നിന്ന് 1992ല് പിരിഞ്ഞ ശേഷം മഹാനടന് താമസമാക്കിയ ഗ്രാമം.\nഊണ് കഴിഞ്ഞ് ആശാന് പുറത്തുവന്നു. "ങ്ഹാ... വല്‍സെപ്പ്ലെ വന്ന്?" ഉറക്കെ, ഉന്മേഷത്തോടെ ചോദ്യം. "അത്യോ... നേര്‍ത്ത വന്ന്വോ?" മറുപടിയില് പ്രസാദിച്ചതിന്റെ തെളിവാണ്. "ഹേയ്, പക്ഷെ ഞാന് ങ്ങ്ട് ഉള്ള്ക്കടക്കുമ്പോ കണ്ട മാരി തോന്നീല്യാ...." പൊട്ടിച്ചിരി. തിരിച്ച് എന്തുപറയേണ്ടൂ എന്നുറപ്പില്ലാതെ രണ്ടു നിമിഷം കഴിച്ചുകൂട്ടി.\n"പിന്നച്ഛാ... വല്‍സേട്ടനാ പോണ്, വെള്ളിനേഴിക്ക്...." പിന്നില്‍നിന്ന് വന്ന് രഘുരാജ് തഞ്ചത്തില് പറഞ്ഞു. "ങ്ഹാ, അത്യോ... അദ് നന്നായി..." സംഗതി ഒന്നുകൂടി നല്ലവണ്ണം ഗ്രഹിക്കാന് ആശാന് ലേശം അകലേക്ക് നോക്കി സമയമെടുത്തു. പൊടുന്നനെ ചോദിച്ചു: "അല്ലാ, വല്‍സന് ഊണ്വഴിച്ച്വോ?" മറുപടി കേട്ടതും, കണ്ണിനു വായുകൊടുത്ത് പറഞ്ഞു: "ഓ, മറന്നു.... ബടട്ത്തന്ന്യാണലോ (ഭാര്യയുടെ) വീട്, ല്ലേ...."\nപുറപ്പെടാന് സമയമായി എന്ന് വൈകാതെ സൂചന വന്നു. ടാക്സി എന്നാല് ഗോപിയാശാന്റെ സ്ഥിരം കാറ്. കളിക്ക് കൊണ്ടുപോകാനും തിരിച്ചെത്തിക്കാനും പതിവുള്ള പയ്യന്‍തന്നെ തേരാളി. മെലിഞ്ഞ്, ശാന്ത പ്രകൃതം. അവണാവ് റോട്ടില്‍ത്തന്നെ രണ്ടു വീടപ്പുറം പാലയൂര് വീട്. പേര് ഫിനീഷ്.\nമുന്നിലെ സീറ്റില് കയറി. വണ്ടി എടുത്തു.\nവെള്ളിനേഴിക്ക് ആദ്യം പോയത് 1989ല്. കഥകളിക്കൊന്നും ആയിരുന്നില്ല. നാട് കാണാന്. ഒറ്റക്ക്. പട്ടാപ്പകല്. കാന്തള്ളൂര് ക്ഷേത്രനടവഴിയില് കാലുകുത്താന്. പട്ടിക്കാംതൊടി രാവുണ്ണി മേനോന് ചൊല്ലിയാടിച്ച കളരി ജനലഴിയിലൂടെ നോക്കിസ്സങ്കല്‍പ്പിക്കാന്. കലാമണ്ഡലം ഉണ്ണിക്കൃഷ്ണക്കുറുപ്പിന്റെ പുരനോക്കി മനസാ വണങ്ങാന്. ഒളപ്പമണ്ണ മനയുടെ ഓട്ടിന്‍നിര കാണാന്. ചെങ്ങണിക്കോട്ടുകാവിനടുത്തുള്ള ചെണ്ട ചക്രവര്‍ത്തിയുടെ പൊതുവാട്ടില്‍പ്പടി മനസ്സില് കുറിക്കാന്. കൊതാവില് വീട്ടില് അച്ഛനും മകനും ചേര്‍ന്നുള്ള കോപ്പുനിര്‍മാണം അടുത്തറിയാന്. പിന്നെയങ്ങോട്ട് ഇടയ്ക്കൊക്കെ പതിവുണ്ട്. സദനത്തില് ഉദ്യോഗത്തിലിരുന്ന ഒന്നരക്കൊല്ലം കൂടെക്കൂടെയായും. പിന്നെ, 1990കളുടെ മദ്ധ്യം കഴിഞ്ഞ് അത് ചുരുങ്ങി. വൈകാതെ, കേരളം വിട്ടശേഷം, വല്ലപ്പോഴും മാത്രമായി. അപ്പോഴേക്കും വീട്ടിലേക്ക് പോക്ക് അതിലേറെ കഷ്ടി. മാത്രമല്ല, സ്വന്തം ചുമതലയില് വാഹനത്തില് പോക്ക് കീഴ്ക്കടെ ഉണ്ടായിട്ടില്ല. പയ്യന് വഴി പറഞ്ഞുകൊണ്ടുക്കാന് സാധിക്കുമോ എന്തോ.....\n"രാമന്‍കുട്ടി നായര് എന്നൊരു കഥകളിയാശാനുണ്ട്; ആള്‍ടെ വീട്ടിലേക്കാണ് പോകേണ്ടത്.... ഒറ്റപ്പാലമൊക്കെ കഴിഞ്ഞ്..." ഫിനീഷിനോട് പറഞ്ഞു. "രാമുട്ട്യാശാനല്ലേ?" എന്ന് മറുപടി. "ഞാമ്പോയിണ്ട്... ഇന്‍യ്ക്കറിയാ... വെള്‍നേഴ്യല്ലേ..." ഹാവൂ! സ്റ്റിയറിങ്ങില് കൈവച്ചുകൊണ്ട് പയ്യന് പിന്നാക്കം ചെറുതായി തല വെട്ടിച്ച് പറഞ്ഞു: "ആശാനെ കൊണ്ടോയിണ്ട്..."\nഓക്കെ. അപ്പോള് അത് രക്ഷപ്പെട്ടു. വെറുതെ പുറംകാഴ്ച മാത്രം കണ്ട് പോവാമല്ലോ.\nമൂന്നുമണിക്കാറ്റിന് അത്യാവശ്യം എരിച്ചിലുണ്ട്. ഷോര്‍ണൂര് അടുക്കുന്നു. കൃത്യം പറഞ്ഞാല്, കലാമണ്ഡലം. "ഒന്ന് നിര്‍ത്തിയാലോ ഫിനീഷേ?" ഇരുവരും നാരങ്ങസ്സര്‍വത്ത് കുടിച്ചു. പെട്ടെന്ന് തോന്നിയതെന്ന പോലെ പയ്യനോട് പറഞ്ഞു, "നമുക്കൊന്ന് കലാമണ്ഡലത്തില് കേറിയാലോ.... രണ്ടു ഫോട്ടോ എടുക്കാം." കവാടം കടന്നു. ആരുമില്ല. കൂത്തമ്പലത്തിന് മുന്നിലെത്തി. ഫിനീഷിന് ക്യാമറ കൊടുത്തു. "ആള് ചെറുതായി വന്നാല് മതി; പിന്നിലെ കെട്ടിടമാണ് മെയിനായി കിട്ടേണ്ടത്." അന്നേരം പ്രത്യക്ഷമായൊരു മോഹിനിയാട്ടം പെണ്‍കുട്ടി പോവാന് കാത്തുനിന്നു. ഫ്രെയ്മില് വേറെയാരും അരുത്. ഇനിയാവാം. പറഞ്ഞ നേരത്ത് ക്ലിക്ക് ചെയ്തു കേട്ടു. ക്യാമറ കൈയില്‍ത്തന്നു. തേരാളിയുടെ ചിത്രങ്ങങ്ങള്‍ക്കുമുണ്ട് ഫിനിഷിംഗ്. കൊള്ളാം.\nപുഴ കടന്നു. വാണിയംകുളത്ത് നിന്ന് കോതകുര്‍ശിക്ക് വച്ചടിച്ചു. അനങ്ങനടിയിലെ നെടുങ്കന് പാറ കാണായി — പീഠം കയറിനിന്ന് അമര്‍ന്നാടുന്ന വേഷം കണക്കെ. പിന്നെ, കുന്നുകള് തിരശീല പിടിച്ച പരന്ന പാടങ്ങള്.\nകൊയ്ത്ത് കഴിഞ്ഞിരിക്കുന്നു മിക്കവാറും കണ്ടങ്ങളില്. ഇതുപോലൊരു വയല്‍ച്ചീള് കടന്നാണ് ആദ്യം രാമുട്ട്യാശാന്‍റെ വീട്ടില് പോയിട്ടുള്ളത്. 1994ല്. വരമ്പുകള് ഒരിടത്ത് നേര്‍ത്തൊരു തോട്ടില് ചെന്ന് തട്ടി. ചാലിന്റെ ഒഴുക്കേ ഉള്ളൂ. ഇറങ്ങി അക്കരെ പറ്റാം എന്നുറപ്പിച്ചു. (വേറെ മാര്‍ഗമുണ്ടെന്നല്ല.) വെള്ളത്തിലേക്ക് കാലുകുത്തിയതും മുന്നില് ഒരിളക്കം. ചെന്ന് കയറേണ്ടിടത്ത് ഒരു പാമ്പ്. പകച്ചു. തലമുതല് മുട്ടിനുകീഴ്പോട്ടു തണുത്ത അലകള് കയറിയിറങ്ങി. അത് ഇഴഞ്ഞുപോവും വരെ കാത്തു. ഇനിയും വേറെയില്ലല്ലോ എന്നുറപ്പുവരുത്തി അപ്പുറത്തേക്ക് കയറി.\nവീട്ടുവളപ്പിലെ തെങ്ങിന്‍തലപ്പുകളുടെ തണല് കടന്ന് ആശാന്‍ന്റെ മുറ്റത്തെത്തി. ചവിട്ടുപടി കയറി ഇറയത്തുനിന്ന് ഉമ്മറത്തേക്ക് നോക്കി. ഉള്ളില് ഇരിപ്പുണ്ട്. ചെറുതായി തല ഉയര്‍ത്തി ചോദ്യം: "ആരാ?" തിരനോക്കുനേരത്ത് ചെറുതായി പല്ലുകണ്ടത് പോലെയേ തോന്നൂ — മുഖത്ത് വിശേഷിച്ച് ഭാവമൊന്നുമില്ല. സദനത്തിലെ പുതിയ ജോലിക്കാരന് ആണെന്നും സ്ഥാപകന് കെ കുമാരന് അയച്ചതാണെന്നും ഉണര്‍ത്തിച്ചു. ഊം... എന്ന് കനത്തില് മൂളിക്കേട്ടു. എന്നിട്ട് പുറത്തേക്ക് കണ്ണുപായിച്ച് പറഞ്ഞു: "അങ്ങട്ട് പൂമ്വോത്തക്കിരിക്ക്വോ..." രാവണന്‍റെ ആജ്ഞ കേട്ട ദൂതനെക്കണക്ക് അനുസരിച്ചു. മുളക്കീര്‍ത്തട്ടിക വെയില്‍വരകള് കുറിച്ച തിണ്ണയുടെ അടുത്തു ചെന്ന് പരുങ്ങി. കാലു കഴയ്ക്കുന്നു. ഒന്ന് മുട്ടുകള് മടക്കിയാലോ? ഇരിക്കാന് ഭാവിച്ചതും ആശാന്‍റെ കാല്‍പ്പെരുമാറ്റം കേട്ടു. "ഏയ്... അവടച്ചൂടാ.... ഇങ്ങട്ടീര്യ്ക്കാം..." കസേരകള് ഉള്ള ഭാഗത്തേക്ക് മുദ്രകാട്ടി.\n"യെന്താ പേര്?" മറുപടി കേട്ടപ്പോള് ആശാന് പറഞ്ഞു: "അല്ല... കണ്ട്ര്ള്ള മാദിരില്യാ..." കളിസ്ഥലങ്ങളില് കാണുമ്പോള് സംസാരിക്കുന്നതുകൊണ്ട് ഏതു സാഹചര്യത്തിലും പരിചയം തോന്നും എന്ന് ഉറപ്പിച്ചുകൂടെന്ന് അറിഞ്ഞുതുടങ്ങിയിരുന്നു; ശബ്ദം താഴ്ത്തി ചിരിച്ചതല്ലാതെ തിരിച്ചൊന്നും പറഞ്ഞില്ല. "ഏ... പിന്നെ, ങ്ങനൊരാള് ആപ്പീസില് ചേര്‍ന്ന്ര്ള്ളത് കുമാരേട്ടന് അറിയിച്ചതൂല്യാക്ക്യാ...." സദനത്തിന്‍റെ ചെയര്‍മാന് ആണ് രാമന്‍കുട്ടി നായര് എന്ന് അത്രയും നേരത്തിനിടെ അപ്പോഴേ ഓടിയുള്ളൂ.\nഅഭിമുഖം ഇരുന്നപ്പോഴേക്കും നല്ലവണ്ണം പ്രസാദവാന് ആയിക്കഴിഞ്ഞിരുന്നു ആശാന്. വന്ന കാര്യം അറിയിച്ചു. കിരീടം വച്ചിട്ടുണ്ടെന്ന് തോന്നും തലയിളക്കുന്നതിലെ പിശുക്ക് കണ്ടാല്. അത് കാര്യമാക്കിയില്ല; വേറെയും ഓരോന്ന് വെറുതെ പറഞ്ഞിരുന്നു. വയലില് കുറച്ചുമുമ്പ് ഇഴജാതിയെ കണ്ടതുപോലും. എന്തോ വലിയ സാഹസം ജയിച്ചതുപോലെയാണ് ആ കഥ അവതരിപ്പിക്കാന് ശ്രമിച്ചത്. ആശാന്റെ മറുപടി 'രാജസൂയ'ത്തിലെ ശിശുപാലന് കണക്കെ നിസ്സാരവല്‍ക്കരിക്കുന്ന മട്ടിലായിരുന്നു: "ഏയ്.... അദ് പാവം.... ചേര്യാവാനെ തരള്ളൂ.... അയ്ന്റെ പാട്ടിനു പൊയ്ക്കൊള്ളും...."\nകുറച്ച് നേരം നിശബ്ദത. "ചായ്യാവാം, ന്താ?" എന്ന് ആശാന്. ചുമല് ഇടത്തോട്ട് പാതി ചെരിച്ച് പത്നിയെ വിളിച്ചു.\n"ഇവ്ട്ന്ന് റെയ്റ്റല്ലേ തിരിയ്യാ?" ഫിനീഷിന്‍റെ ചോദ്യമാണ്. ചെര്‍പ്ലശ്ശേരി മുക്കവല എത്തിയിരിക്കുന്നു. അതേ, വേഗം പോട്ടേ.... "ങ്ഹാ, ഇനിയ്ക്കോര്‍മിണ്ട്..."\nചില്ലറയല്ലാത്ത കയറ്റിറക്കങ്ങള്. പിന്നീടും. എങ്കിലും ആശാന്‍ന്റെ അടുത്തെത്താന് മുന്നത്തെ പോലെയൊന്നും ബുദ്ധിമുട്ടില്ല. ടാറിട്ട പാത ലേശം വിട്ട് കല്ലന് ഇടവഴിയൊടുവില് കാര് ഇറങ്ങിയാല് വീടിന്‍റെ ഒരു വശമായി. ഓടുമേഞ്ഞ ഇരുനില മാളികക്ക് മാറ്റമൊന്നും തോന്നുന്നില്ല. ആളൊഴിഞ്ഞ സായാഹ്നമുറ്റം. ശ്രീരാമാസ്വാമിയെ ഭജിച്ചിരിക്കുന്ന വെള്ളത്താടിവേഷം പോലെ ധ്യാനത്തില്.\nയാത്രക്ക് ഏറെക്കുറെ ഒരുങ്ങിയിരിക്കുന്ന ആശാനെ പ്രതീക്ഷിച്ചാണ് ഉമ്മറത്തേക്ക് എത്തിനോക്കിയത്. നല്ല ഉറക്കം! മൂത്ത മകന് നാരായണന് കുട്ടി വന്ന് നയത്തില് ഉണര്‍ത്തി. "അച്ഛാ, ഗോപ്യേട്ടന്റോടക്ക് കൊണ്ടുവാന് ആള് വന്നണ്ണു..."\n'ഉത്ഭവ'ത്തിലെ കുട്ടിരാവണന് അമ്മയുടെ മടിയില്‍നിന്നെന്ന പോലെ ആശാന് വളരെ സാവധാനം എഴുന്നേറ്റു. വാതുറക്കാതെ എന്ന മട്ടില് കോട്ടുവായിട്ടു. എന്നെ നോക്കി. പരിചയഭാവം കാട്ടി. "അപ്പൊ കൊണ്ടുവണം ന്ന് ഒര്‍പ്പിച്ചു, ല്ലേ...." എന്ന് ചോദിച്ചു. മുണ്ടിന്‍റെ മടി ഇടത്തോട്ട് ഒന്നുകൂടി കയറ്റി വലത്തെ കുത്ത് ഉള്ളിലേക്ക് ലാഘവത്തില് തിരുകി അകത്തെ മുറിയിലേക്ക് നടന്നു. പിന്നാലെ തിരശീല പിടിക്കണം എന്ന് തോന്നി.\n"താന്‍പ്പോ യെവട്യടോ?" നാരായണന്‍കുട്ടിയേട്ടന്‍റെ ചോദ്യം. പത്തുപതിനഞ്ചു വര്‍ഷം മുമ്പൊക്കെ അദ്ദേഹം എറണാകുളത്ത് ജോലി ചെയ്യുമ്പോള് ഷൊര്‍ണൂര് പാസഞ്ചര് വണ്ടിയില് വല്ലപ്പോഴും കണ്ടുപെടാറുണ്ട്. സ്വതന്ത്രമായി ഉമ്മറത്താവാം ഈ വെടിവട്ടം. എങ്കിലും ഏട്ടനോട് പറഞ്ഞു: "നമുക്ക് പുമുഖത്തേക്ക് ഇരുന്നാലോ..."\nഫിനീഷിനടക്കം ചായ വന്നു. "കുട്ട്യേ കണ്ടൊരോര്‍മ തോന്ന്ണ്‍ണ്ട്...." കോപ്പക്ക് കൈനീട്ടുമ്പോള് സരസ്വതി എന്ന അമ്മ പറഞ്ഞു. "പ്പോ നാട്ട് ലൊന്നും ല്യാ, വ്വോ?"\nമുമ്പ് ആശാന്റെ വീട്ടില് വന്നിരുന്ന കാലത്ത് നാരായണന്‍കുട്ടിയേട്ടന്റെ കുരുന്നുമകന് കോലായില് കളിച്ചിരിക്കുന്നത് കാണാറുണ്ട് . "ഇവന്റെ അച്ഛനോ?" എന്ന് സരസ്വതിയമ്മയോട് ചോദിച്ചപ്പോള്, "ഹേയ്, പതുക്കെ... കുട്ടി കേക്കണ്ടാ" എന്ന അര്‍ത്ഥത്തില് ആശാന് അപ്പുറത്തിരുന്ന് കൈയും കലാശവും കാട്ടി. ("അതോര്‍മിപ്പിച്ചാ നെലോള്‍യ്ക്കും. പിന്നെ ശനിയാഴ്ച അച്ഛന് വരുന്ന വരെ... യീ കരച്ചിലെന്ന്യാവും..." എന്ന് പിന്നീട് സ്വകാര്യവും പറഞ്ഞു.)\n"മകനിപ്പോള് എവിടെയാണ്?" തിരിച്ച് ചോദിക്കാന് എനിക്കും കിട്ടി വിഷയം.\nഅങ്ങനെ കുറച്ചധികം നേരം തുടര്‍ന്നു പഞ്ചായത്ത്. ആശാന് വരാന് വൈകുന്നുവോ എന്ന് ശങ്കിച്ചു; എങ്കിലും പുറത്തുകാട്ടിയില്ല. ഉടുത്തുകെട്ടും പടിയരഞ്ഞാണവും അല്ലെങ്കിലും ഡബിള്‍മുണ്ടും വീതിബെല്‍ട്ടും കെട്ടാനും വേണമല്ലോ നേരം.\nഒടുവില് കാരണവര് വരവായി. ഏകതാളത്തില് അരയടി എന്നകണക്കെ കാല്‍വച്ച്. ചേങ്ങില മേടാന് ആരില്ലെങ്കിലെന്ത് എന്ന മട്ടില് തലയുയര്‍ത്തിപ്പിടിച്ച്. നെറ്റിയിലെ ഉണ്ടച്ചുട്ടി പോട്ടേ, പകരം തങ്കനിറത്തില് ഫ്രെയിമുള്ള കണ്ണട. കഴുത്തിനു കീഴെ വെളുത്ത നീളന് കുപ്പായം. വെടിപ്പന് ഇസ്തിരി. സ്വര്‍ണ്ണ ചെയിന്. പദ്മഭൂഷണ് പതക്കം. കഞ്ഞിപ്പശയുടെ പത്രാസുള്ള മുണ്ട്. പുറത്തുകടന്ന് തുകല്‍ച്ചെരിപ്പിട്ടു. മടമ്പടിക്കാന് ഭാവമില്ലെന്നുറപ്പിച്ച് തിരിഞ്ഞു. ഭാര്യയെയും മകനെയും കണ്ണിന്റെ കോണിലൂടെ ഒരുനിമിഷം നോക്കി. അത് യാത്രപറഞ്ഞതാണ് എന്ന് അവര്‍ക്ക് മനസ്സിലായി.\nമുന്നിലിരുന്നാല് സീറ്റ് പിന്നാക്കം നീക്കാമെന്നും അപ്പോള് കാല് വെക്കാന് ഇടം കൂടുതല് കിട്ടുമെന്നും ഫിനീഷ് അറിയിച്ചു. മാത്രമല്ല ചാരിക്കുഷ്യന് ചെരിച്ചാല് ഇരിപ്പ് ഒന്നുകൂടി സുഖമാക്കാം. "ഓ," എന്നുമാത്രം ശബ്ദിച്ച് ആശാന് മുന്നിലെ വാതില്‍ക്കല് എത്തി. നേരെ നോക്കിയിരുന്നു. എയര് കണ്ടീഷണര് ഓണ് ചെയ്തപ്പോള് നാലുപുറത്തെയും കതകുചില്ലുകള് പൊന്തി. വണ്ടി സ്റ്റാര്‍ട്ടായി. പിന്നിലെ സീറ്റില് വലതു വശത്തിരുന്ന് ഞാന് പുറകിലെ രണ്ട് ആഥിതേയര്‍ക്ക് ടാറ്റാ കാട്ടി. അവര് തിരിച്ച് കൈകാണിച്ചത് എനിക്കാവാനും മതി എന്ന് നിരൂപിച്ചു.\nമുമ്പൊക്കെ ആശാനെ ഇങ്ങനെ വാഹനത്തില് കൊണ്ടുപോവാറുള്ളത് സദനത്തിലെ ജീപ്പില് ആയിരുന്നു. കട-കട ശബ്ദമുണ്ടാക്കിയിരുന്ന ആ ശകടത്തില് ഇരിക്കുമ്പോള് ആശാന് ഒരിക്കല് ഡ്രൈവറെ നോക്കി നേരമ്പോക്ക് പറഞ്ഞു: "യെന്താ... അമ്പത്തിമൂന്ന് മോഡലാണേയ്..." (1953ല് ആണ് സദനം തുടങ്ങിയത് എന്ന് പിന്നീട് ആരോ പറഞ്ഞ് മനസ്സിലാക്കി.) അന്നേനാള് ആശാന് മൊത്തത്തില് തമാശ മട്ടായിരുന്നു. ആയിടെ അദ്ദേഹത്തെ കുറിച്ച് കലാമണ്ഡലത്തിലെ പഴയ സഹപ്രവര്‍ത്തകന് വി. കലാധരന് എഴുതിയ നിരൂപണം ഒരു മലയാള വാരികയില് വായിച്ചുവോ എന്ന് ചോദിച്ചു. "ദോഷൊന്നൂല്യ...." എന്ന് മറുപടി. "പിന്നെപ്പൊ, ആ... അയള് യെന്തെഴ്ത്യാലും ആര്‍ക്കും മുഴോന് മനസ്സ്ലാവ് ല്ല്യായ്ക്ക്യാ..."\nഇതിപ്പോള് അന്നത്തെ മൂഡ് അല്ല. നേരെനോക്കി ഒരേയിരിപ്പാണ്. എന്തെങ്കിലും ചോദിച്ചാലോ എന്ന് വിച്ചാരിച്ചു. "ഉറക്കം മുറിഞ്ഞു, ലെ?"\n"അത് സാരല്യ," എന്ന് ആശാന്. "വെളുപ്പിന് നേര്‍ത്ത ഒണരും. കലാമണ്ഡലത്ത്ന്ന്ള്ള ശീലാ. പക്ഷെ, ണീയ്കല് സ്വതേല്യാ. തിരിഞ്ഞും മറിഞ്ഞും വെളിച്ചാക്കും. അദ്ന്റൊരു ക്ഷീണം ഉച്ചാമ്പോ... അത്രേള്ളൂ.... "\nപിന്നെ കുറെ നേരം ആരും മിണ്ടിയില്ല.\nഫിനീഷ് ഓട്ടുന്നത് അതീവ വേഗത്തിലാണ്. ചെറുതുരുത്തി പാലം കടന്നപ്പോള് ആണ് ആ സൂത്രം തോന്നിയത്. കലാമണ്ഡലം അകലെയല്ല. തന്നെ താനാക്കിയ സ്ഥാപനം കാണുമ്പോള് ആശാനില് വല്ല അനക്കവും ഉണ്ടാവുമോ? ഇതൊന്നു പകര്‍ത്തണം. ചിത്രത്തില് . (എന്തൊക്കെയായാലും ഇന്നൊരു പത്രക്കാരനാണല്ലോ.) ക്യാമറ പുറത്തെടുത്തു. മുന്നിലെ രണ്ട് സീറ്റുകളുടെ വിടവിലൂടെ ആശാന്‍ന്റെ മുഖം ഫോക്കസ്സില് വരുത്തി. കാവിമതില് കണ്ടുതുടങ്ങിയതോടെ തുരുതുരെ ക്ലിക്ക് ചെയ്യാന് തുടങ്ങി. അതിലധികം തിടുക്കത്തില് ഫിനീഷ് വണ്ടി പറപ്പിച്ചു.\nഎല്ലാം പെട്ടെന്നായിരുന്നു. ഫ്രെയിമുകള് പിന്നാക്കം പായിച്ചു. ചിലത് ചിന്നിയ പടങ്ങള്, വേറെ ചിലവയില് ആശാനാണെന്ന് ഉറപ്പിക്കാന് പറ്റാത്ത ആങ്കിള്, ഇനിയും ചിലവയില് കലാമണ്ഡലമാണ് മുന്നില് എന്നതിന് തെളിവില്ലാതെയും. ആഹ! ഒടുവില് ഒന്ന് കണ്ടു. ഇതില് ആശാനുമുണ്ട്, കാറുമുണ്ട്, അതിന്‍റെ പാച്ചിലിന്‍റെ ലക്ഷണമെന്ന വണ്ണം ചെറുതായി ഷെയ്ക്കുള്ള 'കേരള കലാമണ്ഡലം' എന്ന ബോര്‍ഡും. ആശാന് നോക്കുന്നതും അങ്ങോട്ടുതന്നെ.\nമുണ്ടൂര് പേരാമംഗലം വേദിയില് ചടങ്ങ് ആരംഭിച്ചിരുന്നു. രാമന്‍കുട്ടി നായരാശാനെ പേറിയ വാഹനം വന്നെത്തിയതും, പ്രസംഗം തല്‍ക്കാലം നിന്നു. കാണികള് ഒന്നടങ്കം എഴുന്നേറ്റു. രഘുരാജും ഏട്ടന് ജയരാജും വന്ദ്യവയോധികന് പുറത്തേക്കെഴുന്നള്ളാന് കതക് തുറന്നു. ഇരു ഭാഗത്തുനിന്നും കൈ പിടിച്ചാനയിച്ചു. അരങ്ങില് കയറിയതും ഗോപിയാശാന് ഗുരുവര്യന്‍റെ കാല്‍ക്കല് സാഷ്ടാംഗം വീണ് പ്രണമിച്ചു...\nഅരങ്ങിലെ ഇരിപ്പിടങ്ങളിലൊന്നില് കലാധാരനും ഉണ്ട്. പ്രസംഗ പരമ്പരക്കൊടുവില് ഗോപിയാശാനും സംസാരിച്ചു. തലേന്നാള് രാത്രി നാട്ടിലെ ചെറുപ്പക്കാര് ഈ പറമ്പിലെ പൊന്ത എങ്ങനെ മിനക്കെട്ടാണ് വൃത്തിയാക്കിയത് എന്ന് പറഞ്ഞിടത്ത് തൊണ്ടയിടറി, കണ്ണില് വെള്ളം നിറഞ്ഞു, വര്‍ത്തമാനം നാലുനിമിഷം നിലച്ചു. രാമുട്ട്യാശാന് അതത്രയും അചഞ്ചലനായി കണ്ടിരുന്നു — കദളീവനത്തില് അനുജന് ഭീമന്റെ വികാരവിക്ഷോഭങ്ങള് വീക്ഷിക്കുന്ന മൂത്ത വായുപുത്രനെപ്പോലെ.\nമീറ്റിംഗ് കഴിഞ്ഞു. 'മല്ലയുദ്ധ'വും തുടര്‍ന്ന് 'ദുര്യോധനവധ'വും നന്നായി. രൌദ്രഭീമനായി ഉറഞ്ഞാടിയ ഗോപിയാശാനെ വീട്ടുമുറ്റത്ത് കളിചിരിയായി കണ്ടു. കളിക്ക് വന്നവര്‍ക്കൊക്കെ സദ്യ. വിഭവങ്ങള് കഴിഞ്ഞുതുടങ്ങിയിരിക്കുന്നു. എങ്കിലും ഊണിന് ഇരുന്നു. ദുര്യോധനന് കെട്ടിയ കലാമണ്ഡലം കൃഷ്ണകുമാറും ശ്രീകൃഷ്ണവേഷമിട്ട സദനം ഭാസിയും അരങ്ങിലെ വൈരം മറന്ന് രസവും പപ്പടവും വിളമ്പി.\nരാമന്‍കുട്ടി നായരാശാന് കളിക്ക് മുമ്പേ മടങ്ങിപ്പോയിരുന്നു. അന്നത്തെ മൊത്തം അനുഭവം എന്നെങ്കിലും അച്ചടിച്ച് വരുത്തണം എന്ന് അന്നുറപ്പിച്ചു.\nമൂന്നു മാസത്തിനകം ആശാന്റെ ശതാഭിഷേകം വന്നെത്തി. വളരെ മനസ്സിരുത്തി ഒരു ഫീച്ചറിന്റെ ഡ്രാഫ്റ്റ് തയ്യാറാക്കി. പട്ടിക്കാംതൊടി രാവുണ്ണി മേനോനെ സ്മരിച്ച് മണിക്കൂറുകളോളം വരികള് തേച്ചുമിനുക്കി. ആശാന്റെ പ്രഭാവത്തിന്‍ന്റെ കണികയെങ്കിലും എഴുത്തില് വരുത്തണമെന്ന് വാശിവച്ചു. മതിയാവുവോളം മോടി പിടിപ്പിച്ചു. ആര്‍ട്ട് പേജിലേക്കായി സ്ലോട്ട് ചെയ്തു.\nഅപ്പോഴുണ്ടൊരു പൊല്ലാപ്പ്. അപ്രതീക്ഷിതമായിരുന്നു. എഡിറ്റര് ആദിത്യ സിന്‍ഹയുടെ ഇമെയില്: "This Sunday's art page will have Sumati Mehrishi's write-up as the main story on the arts page. Attached herewith is her story on Advaita,afusion band in Delhi." മനസ്സില് കാടന് ഡ്രം നിരകളായി ഉറഞ്ഞുകൊട്ടി. സട്രോബ് ലൈറ്റുകള് ഇടിത്തീ വീഴ്ത്തി. "പരിഭ്രമിച്ചിട്ടു കാര്യമില്ല. അധികാരമുണ്ടെങ്കില് ഉപയോഗിക്കാനും അറിയണം," സഹപ്രവര്‍ത്തകന് സാജു മാധവന്‍കുട്ടി പറഞ്ഞു. രണ്ടും കല്‍പ്പിച്ച് മറുപടി എഴുതി: "Dear Aditya, One of the world's finest actor-dancers is hittingamilestone in his life. I've already preparedapiece on Kathakali exponent Kalamandalam Ramankutty Nair, who is turning 84 soon. If you won't mind, let's move the Advaita piece next week."\nഓക്കെ, എന്ന് മറുപടി. ഹാവൂ!\nപേപ്പര് ഇറങ്ങേണ്ട ഞായറാഴ്ച വേറെ ചതി പറ്റി. എക്സ്പ്രസ്സിലെ കൊച്ചി യൂണിറ്റില് പൊട്ടിപ്പുറപ്പെട്ട തൊഴിലാളി സമരം മൂലം മലബാറില് പലയിടത്തും പത്രം ഇറങ്ങിയില്ല. വെള്ളിനേഴി അങ്ങാടിയില് അല്ലെങ്കില്‍ത്തന്നെ 'എക്സ്പ്രസ്സ്' വിറ്റുപോവാറുണ്ടോ? നിശ്ചയം പോര.\nഅതെന്തോ, മദിരാശിയില്‍നിന്ന് കുടുംബസമേതം വണ്ടികയറി. വീണ്ടും ചെര്‍പ്ലശ്ശേരിയില്.\nപിറന്നാളിന് തലേദിവസം ഹാളില് തിരക്കിനിടെ നാരായണന്‍കുട്ടിയേട്ടനെ കണ്ടു. അദ്ദേഹത്തിന്‍റെ അനുജന് അപ്പുക്കുട്ടനേയും. ലോഹ്യം പറഞ്ഞു. കൂട്ടത്തില് കാര്യം ചോദിച്ചു. സംശയിച്ചത് ശരിതന്നെ — ലേഖനം കണ്ടിട്ടില്ല എന്ന് ഇരുവരും അറിയിച്ചു. കൈയില് കരുതിയിരുന്ന കോപ്പി ഉടന് സമ്മാനിച്ചു.\nസംഗതി വായിക്കുമ്പോള് നാരായണന്‍കുട്ടിയേട്ടന് ആ വര്‍ഷം ആദ്യം വെള്ളിനേഴി വീട്ടില് കണ്ടുമുട്ടിയപ്പോള് ഉണ്ടായ ചില രംഗങ്ങള് ഓര്‍മ വരട്ടെ എന്ന് നിശബ്ദമായി ആശംസിച്ചു — പ്രത്യേകിച്ച് ആദ്യത്തെയും ഒടുവിലത്തെയും ഈരണ്ടു വീതം ഖണ്ഡികകള്.\nപത്രക്കോപ്പി ഉത്തരകേരളത്തില് മിക്കവാറുമിടത്ത് പോയില്ലെങ്കിലും, കഥാനായകന്റെ പക്കല് കൈയാലെ എത്തിക്കാന് സാധിച്ചല്ലോ. അതില് തൃപ്തിപ്പെടുക എന്ന് ഉള്ളാലെ മന്ത്രിച്ചു.\nഹാളിന് പുറത്തേക്ക് ഇറങ്ങി.\nമുറ്റത്തെ മരത്തിന്റെ തറയില് ഇപ്പോള് തിരക്കില്ല. സ്വസ്ഥമായി ഇരുന്നു. പക്കല് വേറെ സൂക്ഷിച്ചിരുന്ന PDF പ്രിന്റൌട്ട് പുറത്തെടുത്തു. അതിലേക്ക് കണ്ണുകള് വീണ്ടുമാഴ്ത്തി.\nUnhurried Moves The Master\nThe eyes blink open more thanacouple of hours before the sun rises. It’s by force of an old habit, and the octogenarian knows it. Then, turning sideways on the creaking wooden cot in his tile-roof house, Kalamandalam Ramankutty Nair would slip intoareverie, letting himself to be overtaken by memories ofayouthful past when his days used to start at4am. That had been his routine for the over 40 years he spent in his alma mater, Kerala Kalamandalam, from where he eventually retired as the principal almostaquarter century ago.\n“I can’t sleep after4o’clock even now. Only that I don’t get up till the break of dawn,” shrugs the reticent Ramankutty Nair, sitting in the threshold of his home in Vellinezhiaverdant central Kerala village synonymous with his art: Kathakali. Age has only chastened him; the maestro hasn’t signed off. Even on his 84th birthday this May 15, he’s playing the lead role in one of the weightiest of the story-plays in the classical dance-drama.\nFor long, his mastery in handling scenes laden with slow, straitjacketed choreography something that would work as clueless corridors for many is what has led Ramankutty Nair to Kathakali’s hall of fame. Creditably, he is at ease with breezy roles where the characters are less godly and can afford to be witty.\nIt will be amusing today to trail down the gay abandon path that fetched him popularity as an upstart, given the subsequent transformation of Ramankutty Nair’s profile as an ultra-serious actor-dancer. The very man who now wearsabadge of conservatism almost asabrand image had initially risen to reckoning by performingakey Kathakali character witharevolutionary costume makeover that has stayed with the dance-drama till date. Young Ramankutty’s energy-packed presentation of Parasurama in realistic make-up and dress edged out the stylised yellow-glow garb that used to represent the ill-tempered sage on stage. Such was the success of the bold 1940s experimentationabrainchild of Kalamandalam co-founder and late poet Vallathol that it earned the artisteanice portmanteau: Parasuramankutty Nair.\nThe body power with which he set the stage on fire has since been his forte even as Ramankutty Nair gradually began settling for roles that demanded disciplined movements than unfettered action. As his handsome-looking contemporaries and pupils lent Kathakaliatouch of heroic glamour than ever before, Ramankutty Nair excelled in an equally challenging niche that of anti-heroes.\nIt isn’t that he brought in an anti-hero cult. Long before Ramankutty Nair, his art had let characters like Ravana, Narakasura and Duryodhana rule the centre-stage while the divine Brahma and Vishnu would don petty roles to perfunctorily finish off the story. Yet, scholars note that Ramankutty Nair has given the anti-heroesanew benchmark and that his presentation of the wily Keechaka and Shishupala has had no parallels even in his Kalluvazhi style that boasts of restraint in every aspect of theatrics.\nEasily, Hanuman has been one character that has won Ramankutty Nair equal measure of hospitality in Kerala’s north and south. The downstate Travancore belt hasamore characterisation-focused, realism-tinged and dramatically charged approach to Kathakali one that is virtually an anti-thesis of Ramankutty Nair’s no-jerks style modelled on his late guru Pattikkamthodi Ravunni Menon. Yet the master’s portrayal of the monkey god withablend of uncompromising regimen and comic relief has won him audiences across the two geographical boundaries, not to speak of those outside Kerala or India.\nBe it the more racy characters like the hunter or the histrionics-demanding Brahmin, Ramankutty Nair banks on his biggest asset: crisp hand gestures and optimal flexing of the torso and legs with minimal use of space. While the cute technique has found himahuge fan following, the Padma Bhushan awardee has always had his share of critics who snub his lack of power to emote or improvise instantaneously. The censure aggravates when it comes to his essaying soft heroes like Nala or Rukmangada. Nevertheless, many hold in high regard Ramankutty Nair’s textbook-precision handling of similar-category green-painted characters like Dharmaputrar, Bhima and Arjuna in certain slow-tempo plays. There, again, it’s the body not the visage that aids him.\nBut, off the stage too, Ramankutty Nair seldom betrays emotion. None has quite seen tears well up in his eyes or his lips broaden inaloud cackle. Many mistake his apparent indifference for arrogance. A brief conversation, though, can change the perception.\nAt the verandah of his house, Ramankutty Nair says he hasafunction to chair that evening. It takesawhile for him to dress up and come out. The juba is neatly buttoned, and the mundu around his waist is well starched and ironed. The master takes out the spectacles and wipes it with the kerchief. It’s an elaborate ritual. Then he nods at his wife — it’samere half-inch sway of the head withafaint streak of smile. Next he turns and moves towards the organisers’ car — in measured, stately steps. Even when it isn’t up to the stage he is walking, one feels Ramankutty Nair is going to perform.\nSat, 2013-01-26 13:08\nശൈലിയിൽ കാലുവഴുക്കാതെ വായിക്കണം എന്ന എം എൻ വിജയൻ മാഷ്‌ടെ ഉപദേശം മനസ്സിലോർത്താണ് വൽസേട്ടന്റെ ഇത്തവണത്തെ എഴുത്ത് അയച്ചുകിട്ടിയപ്പോൾ വായിക്കാനിരുന്നത് പക്ഷേ -\n"ഓടുമേഞ്ഞ ഇരുനില മാളികക്ക് മാറ്റമൊന്നും തോന്നുന്നില്ല. ആളൊഴിഞ്ഞ സായാഹ്നമുറ്റം. ശ്രീരാമാസ്വാമിയെ ഭജിച്ചിരിക്കുന്ന വെള്ളത്താടിവേഷം പോലെ ധ്യാനത്തില് .."\nഇവിടെ എത്തിയതോടെ, പതിവുപോലെ ഓർമ്മകളും എഴുത്തും കൂടിക്കുഴഞ്ഞ വഴുക്കലിൽ കാലുതെറ്റി വീണു :)\nMon, 2013-01-28 06:01\nഒരു ചാല് യാത്ര\nപതിവുപോലെ തന്നെ യുള്ള ഓര്‍മ്മപ്പെടുത്തലുകളും വിവരണവും. കൊയ്തൊഴിഞ്ഞ പാടങ്ങളും, ആറിലെ ഇഴജന്തുക്കളും തെളിഞ്ഞു വന്നു. "ഒടുവില് കാരണവര് വരവായി. ഏകതാളത്തില് അരയടി എന്നകണക്കെ കാല്‍വച്ച്." - ഹൌ എത്ര സുന്ദരമായി ആ ഗാംഭീര്യത്തെ പകര്‍ത്തുന്നു ഈ വരികളില്. -. വാക്കുകള് ഉണ്ടെങ്കില് കാമറ വേണ്ട അല്ലേ?\nSmithesh Nambud... (not verified)\nWed, 2013-01-30 12:05


കഴിഞ്ഞ ദിവസം റിയാസ് ഖാന്റെ ചെന്നൈ പനൈയൂരിലെ വസതിക്ക് സമീപത്താണ് സംഭവം\n09 Apr, 2020 at 08:30 AM\nകൊറോണ വൈറസിനെ പ്രതിരോധിക്കുന്നതിന്റെ ഭാഗമായി സാമൂഹിക അകലം പാലിക്കണമെന്ന് ആവശ്യപ്പെട്ട നടന് റിയാസ് ഖാനെ ആള്‍ക്കൂട്ടം മര്‍ദ്ദിച്ചതായി പരാതി.\nകഴിഞ്ഞ ദിവസം റിയാസ് ഖാന്റെ ചെന്നൈ പനൈയൂരിലെ വസതിക്ക് സമീപത്താണ് സംഭവം. രാവിലെ നടക്കാനിറങ്ങിയ റിയാസ് ആളുകള് കൂട്ടംകൂടി നിന്ന് സംസാരിക്കുന്നത് ശ്രദ്ധയില്‍പ്പെട്ടതോടെയാണ് സാമൂഹിക അകലം പാലിക്കാന് ആവശ്യപ്പെട്ടത്. എന്നാല് ഇത് തര്‍ക്കത്തിലേക്ക് നീങ്ങുകയായിരുന്നു.തുടര്‍ന്ന് ആള്‍ക്കൂട്ടം തന്നെ മര്‍ദ്ദിക്കുകയായിരുന്നെന്ന് റിയാസ് ആരോപിച്ചു.\nമര്‍ദ്ദനത്തില് പരിക്കേറ്റ റിയാസ് ഖാന് സമീപത്തെ ആശുപത്രിയില് ചികിത്സ തേടി. സംഭവത്തില് കാനതുര് പൊലീസില് റിയാസ് പരാതി നല്‍കിയിട്ടുണ്ടെന്ന് ടൈംസ് ഓഫ് ഇന്ത്യ റിപ്പോര്‍ട്ട് ചെയ്യുന്നു. അന്വേഷണം തുടരുകയാണെന്ന് പൊലീസ് അറിയിച്ചു.\nമോഹന്‍ലാല് നായകനായ ബാലേട്ടനിലൂടെ സിനിമയിലെത്തിയ റിയാസ് ഖാന് വില്ലന് വേഷങ്ങളിലാണ് കൂടുതലും തിളങ്ങിയത്. തമിഴിലും നിരവധി ചിത്രങ്ങളില് റിയാസ് അഭിനയിച്ചിട്ടുണ്ട്. മണിരത്നത്തിന്റെ പൊന്നിയിന് സെല്‍വനില് ഒരു പ്രധാന കഥാപാത്രത്തെ അവതരിപ്പിക്കുന്നത് റിയാസ് ഖാനാണ്.


uppum mulakum lachu | ഉപ്പും മുളകിലെ ലച്ചുവിന് ഒരു ആഗ്രഹമുണ്ട് ... താരം പറയുന്നു - Malayalivartha.com Widgets Magazine\n20 SEPTEMBER 2018 10:51 AM IST\nഉപ്പും മുളകും എന്ന സീരിയലിലെ ലച്ചുവിനെ പ്രേക്ഷകര്‍ക്ക് ഒരുപാട് ഇഷ്ടമാണ്. പാതി മലയാളിയായ ജൂഹി റുസ്തഗിയാണ് ഉപ്പും മുളകിലും എത്തുന്ന ലച്ചു. ഒരു പിറന്നാൾ ആഘോഷത്തിൽ വച്ച് ജൂഹിയെ കണ്ട സംവിധായകന് ഉണ്ണിയാണ് താരത്തെ സീരിയലിലേക്ക് ക്ഷണിച്ചത്. അഭിനയത്തിനിടയിലും താരം ഫാഷൻ ഡിസൈനിങ് പഠിക്കുന്നുണ്ട്. അതുകഴിഞ്ഞാൽ ഒരു ബുട്ടീക് തുടങ്ങണമെന്നും, അതുകഴിഞ്ഞാൽ എയർ ഹോസ്റ്റസ് ആകണമെന്നുമാണ് താരത്തിന്റെ ലക്‌ഷ്യം.\nഅച്ഛന് ബിസിനസ് ആയിരുന്നതുകൊണ്ട് സ്ഥിരം യാത്രകളായിരുന്നു. അതുകൊണ്ട് ജനിച്ചത് കേരളത്തിലാണെങ്കിലും ജൂഹിയും,ചേട്ടൻ ചിരാഗും വളർന്നത് കന്യാകുമാരി മുതൽ ദൽഹി വരെയുള്ള പല വാടകവീടുകളിൽ ആയിരുന്നു. ഇതിനിടയ്ക്കായിരുന്നു ജൂഹിയുടെ അച്ഛന്റെ മരണം. അതൊരു വലിയ ഷോക്കായിരുന്നെനും, അതുമായി പൊരുത്തപ്പെടാൻ കുറച്ചു കാലമെടുത്തെന്നും ജൂഹി പറയുന്നു.\nഅച്ഛന്റെ നാട് രാജസ്ഥാൻ ആണെങ്കിലും അവിടെ ഇപ്പോൾ അധികം ബന്ധുക്കളില്ല. കൂടുതൽപേരും ഡൽഹി, മുംബൈ, ചെന്നൈ എന്നിവിടങ്ങളിലാണ് സ്ഥിരതാമസമാക്കിയത്. അമ്മയുടെ തറവാട് ചോറ്റാനിക്കരയായിരുന്നും കുറയെ നല്ല ഓർമ്മകൾ തനിക്ക് ഉണ്ടെന്നും ജൂഹി കൂട്ടിച്ചേർക്കുന്നു.\nഉപ്പും മുളകിലെ ലച്ചുവായി ജീവിക്കാൻ തുടങ്ങിയിട്ട് മൂന്നുവർഷമായിരിക്കുന്നു, കാക്കനാട് വാഴക്കാലയുള്ള ഒരു വീട്ടിലാണ് ഷൂട്ട്. ഇപ്പോൾ ആ വീടും കുടുംബവും സ്വന്തം വീടുപോലെയാണ്. ഞാനും അമ്മയും ചേട്ടനും ഇപ്പോൾ താമസിക്കുന്നത് ഇരുമ്പനത്താണ്. ഷൂട്ടിങ്ങിന്റെ സൗകര്യത്തിനായി ഞങ്ങൾ കാക്കനാടുള്ള വാടകവീട്ടിലേക്ക് താമസം മാറാനുള്ള ഒരുക്കത്തിലാണ്.\nഒടുവിൽ തന്റെ കുടുംബത്തിന്റെ വലിയ ആഗ്രഹം ജൂഹി തുറന്നുപറഞ്ഞു- ഞങ്ങളുടെ വലിയൊരു സ്വപ്നമാണ് സ്വന്തമായൊരു വീട്. പിന്നെ കേരളം വിടണം. മറ്റേതെങ്കിലും നഗരത്തിൽ കൂടുകൂട്ടണം. ജീവിതത്തിലെ ഭൂരിഭാഗവും ഇവിടുത്തെ വാടകവീടുകളിൽ ആയിരുന്നല്ലോ ചെലവഴിച്ചത്. ഇത്രയും കാലം ചെറിയ സൗകര്യങ്ങളിൽ കഴിഞ്ഞതുകൊണ്ട് ചെറിയ വീടുകളോടാണ് ഇഷ്ടം.\nഫ്ളാറ്റുകളോട് താൽപര്യമില്ല. മണ്ണിൽ ചവിട്ടി നടക്കാനാകണം. ധാരാളം കാറ്റും വെളിച്ചവും കയറണം. ചുറ്റിലും പച്ചപ്പും മരങ്ങളും ഉണ്ടാകണം. ഇടയ്ക്കിടയ്ക്ക് കേരളത്തിൽ വരണം. അങ്ങനെ ചെറിയ ആഗ്രഹങ്ങൾ... കുറച്ചു കാശ് സമ്പാദിച്ചു അതുപോലെ ഒരുവീട് പണിയുന്നതിനായി കാത്തിരിക്കുകയാണ് ഞാനും അമ്മയും ചേട്ടനും.


priyanka gandhis azamgarh stund worries samajwadi party | അസംഖഡില് പ്രിയങ്കയുടെ പരീക്ഷണം.... അഖിലേഷിന് നെഞ്ചിടിപ്പ്, മുസ്ലീം വോട്ടില് നോട്ടമിട്ട് കോണ്‍ഗ്രസ് - Malayalam Oneindia\n23 min ago പാകിസ്ഥാനിൽ ആഭ്യന്തര യുദ്ധമോ? കറാച്ചിയിൽ ബഹുനില കെട്ടിടം സ്‌ഫോടനത്തിൽ തകർന്നു;5പേർ കൊല്ലപ്പെട്ടു\n26 min ago സിന്ധ് പൊലീസ് മേധാവിയെ പാക് സൈന്യം തട്ടിക്കൊണ്ടു പോയി?; പാകിസ്താനില് അഭ്യന്തര യുദ്ധമെന്ന് അഭ്യൂഹം\n54 min ago മധ്യകേരളത്തില് യുഡിഎഫ് ആശങ്കയില്; കേരള കോണ്‍ഗ്രസ് ഇല്ലാതെ ജയം അസാധ്യമെന്ന് മനസ്സിലായി: ജോസ് വിഭാഗം\nAutomobiles 210 കിലോമീറ്റർ മൈലേജ്; പുതിയ സ്‌കൂട്ടറുമായി ഹീറോ ഇലക്‌ട്രിക്\nMovies ഇതുവരെ പ്രണയത്തിന് ചാന്‍സുണ്ടായിട്ടില്ല, ഭാവി വധുവിന് വേണ്ട ഗുണങ്ങളെ കുറിച്ച് ഉണ്ണി മുകുന്ദന്\nFinance ബാങ്ക് സമയത്തിൽ മാറ്റം, ബാങ്കിലെത്തേണ്ടത് അക്കൌണ്ട് നമ്പർ അനുസരിച്ച്, അറിയേണ്ട കാര്യങ്ങൾ\nSports IPL 2020: പൂരന്റെ നില്‍പ്പിന് ഒരാളോട് സാമ്യം, മുംബൈയുടെ മുന് ഓള്‍റൗണ്ടറെപ്പോലെ- സച്ചിന്\nPublished: February 22 2020, 21:20 [IST]\nലഖ്‌നൗ: ഉത്തര്‍പ്രദേശില് ഒരു എതിരാളിയെ മാത്രം മുന്നില് വെച്ച് പടനയിക്കാനാവില്ലെന്ന് തീരുമാനിച്ച് പ്രിയങ്ക ഗാന്ധി. ബിജെപി, സമാജ് വാദി പാര്‍ട്ടി, ബിഎസ്പി എന്നീ മൂന്ന് പാര്‍ട്ടികളും എതിരാളികള് തന്നെയെന്ന് കോണ്‍ഗ്രസ് വിലയിരുത്തിയിരിക്കുകയാണ്. അഖിലേഷ് യാദവിന്റെ കോട്ടയായ അസംഖഡില് കോണ്‍ഗ്രസ് വന് തരംഗം തന്നെ ഉണ്ടാക്കിയിരിക്കുകയാണ്. നിയമസഭാ തിരഞ്ഞെടുപ്പിന് മുമ്പ് ഇരുപാര്‍ട്ടികളും തമ്മിലുള്ള പോരാട്ടം തുടങ്ങി കഴിഞ്ഞു.\nരാഷ്ട്രീയത്തില് പ്രിയങ്കയുടെ ഏറ്റവും അടുത്ത സുഹൃത്താണ് അഖിലേഷ്. എന്നാല് യുപിയില് സഖ്യം വേണ്ടെന്ന ഉറച്ച തീരുമാനത്തിലാണ് പ്രിയങ്ക. സഖ്യത്തില് നിന്ന് അവഗണന മാത്രമാണ് ഇത്തവണ കിട്ടിയതെന്നും, ഇതിലൂടെ നിലവിലെ ശക്തി കൂടി ഇല്ലാതായി പോവുകയാണെന്നും കാലങ്ങളായുള്ള കോണ്‍ഗ്രസിന്റെ വോട്ടുശതമാനവും തെളിയിക്കുന്നു. ഇതാണ് കളം മാറ്റാനാണ് തീരുമാനത്തിന് പിന്നില്.\nപ്രിയങ്ക മുന്നിലുള്ള മുസ്ലീം വോട്ടുകളാണ് ലക്ഷ്യമിടുന്നത്. സുപ്രധാന പാര്‍ട്ടികളിലെ നേതാക്കളൊന്നും സിഎഎയ്‌ക്കെതിരെ അതിശക്തമായ പോരാട്ടം നടത്തിയിട്ടേയില്ല. ഈ വിടവിലൂടെയാണ് പ്രിയങ്ക കോണ്‍ഗ്രസിന് പുതിയ പാത വെട്ടിത്തുറന്ന് കൊടുത്തത്. അസംഖഡില് വലിയ തോതില് മുസ്ലീം വോട്ടുകളുണ്ട്. അഖിലേഷ് ഇവിടെ ക്രൂര മര്‍ദനത്തിനിരയായ മുസ്ലീങ്ങളെ ഇതുവരെ കാണാനെത്തിയിട്ടില്ല. അഖിലേഷിന്റെ പ്രതിച്ഛായ വളരെ മോശം നിലയിലെത്തി നില്‍ക്കുകയാണ്. ഇത് നേട്ടമാക്കാന് പ്രിയങ്ക ലക്ഷ്യമിടുന്നത്.\nബിജെപി ഭരണത്തില് കൊല്ലപ്പെടുന്ന മുസ്ലീങ്ങളുടെ എണ്ണം യുപിയില് വര്‍ധിച്ച് വരികയാണ്. സിഎഎ കൂടി വന്നതോടെ യുപിയില് മുസ്ലീങ്ങള് ബിജെപിക്ക് വോട്ടു ചെയ്യില്ല. പിന്നെയുള്ളത് എസ്പിയും ബിഎസ്പിയുമാണ്. ഇതില് ബിഎസ്പിയില് കൊഴിഞ്ഞുപോക്ക് ശക്തമാണ്. ദുര്‍ബലമായ അവസ്ഥയിലാണ് മായാവതി. ഇതോടെ അഖിലേഷിനെ വീഴ്ത്തിയാല് യുപിയില് പോരാട്ടം കോണ്‍ഗ്രസും ബിജെപിയും തമ്മിലാവും. പ്രിയങ്കയുടെ പ്രതിച്ഛായയും ഇതോടെ ശക്തമാവും. പ്രതീക്ഷിച്ചതിലും കൂടുതല് സീറ്റുകള് നേടിയാല് അഖിലേഷുമായി വേണമെങ്കിലും സഖ്യമാവാം. പക്ഷേ അപ്പോഴും വോട്ടര്‍മാര്‍ക്കിടയില് കോണ്‍ഗ്രസ് ഒറ്റയ്ക്ക് മത്സരിക്കുന്ന പാര്‍ട്ടിയാണെന്ന തോന്നല് ഉണ്ടാക്കുകയാണ് ഇതിലൂടെ ലക്ഷ്യമിടുന്നത്.\nപ്രിയങ്ക ആശ്വാസ വാക്കുകളുമായി പൗരത്വ പ്രക്ഷോഭകരെ കണ്ടത് തരംഗമായി മാറിയിരിക്കുകയാണ്. ആറു വയസ്സുകാരി പ്രിയങ്ക കണ്ട് പൊട്ടിക്കരഞ്ഞിരിക്കുകയാണ്. അനാബിയ ഇമാന് എന്ന ഈ കുട്ടിക്ക് കൈനിറയെ സമ്മാനങ്ങളാണ് പ്രിയങ്ക അയച്ച് കൊടുത്തത്. സ്‌കൂള് ബാഗ്, ടെഡി ബിയര്, ലഞ്ച് ബോക്‌സ്, ചോക്ലേറ്റുകള് എന്നിവയാണ് അനാബിയക്ക് പ്രിയങ്ക സമ്മാനിച്ചത്. ഈ കുട്ടിയുടെ മാതാപിതാക്കള് സിഎഎ സമരത്തില് പങ്കെടുത്തത് കൊണ്ട് ഇപ്പോള് ജയിലിലാണ്.\nഅഖിലേഷ് പ്രിയങ്കയുടെ മുസ്ലീം പ്രേമത്തില് കടുത്ത സമ്മര്‍ദത്തിലാണ്. ബിജെപി ഹിന്ദുത്വ വോട്ടുബാങ്കില് കേന്ദ്രീകരിച്ചത് കൊണ്ട് അഖിലേഷ് ഹിന്ദു വോട്ടുകള് നേടുന്നതിനുള്ള കഠിന ശ്രമത്തിലാണ്. മുസ്ലീം വോട്ടുകള് നേരത്തെ പിന്തുണയ്ക്കുന്നത് കൊണ്ട് അത് നഷ്ടമാകില്ലെന്ന വിലയിരുത്തലിലായിരുന്നു അഖിലേഷ്. അതുകൊണ്ട് സിഎഎയില് പോലും സൂക്ഷിച്ചായിരുന്നു പ്രതികരണം. എന്നാല് പ്രിയങ്ക വന്നതോടെ മുസ്ലീം വോട്ടുകളില് നല്ലൊരു ശതമാനം കോണ്‍ഗ്രസ് കൊണ്ടുപോകും. വാരണാസി മുതലുള്ള എല്ലാ ജില്ലകളിലെ മുസ്ലീം കോട്ടകളിലും പ്രിയങ്ക സാന്നിധ്യം അറിയിച്ചിട്ടുണ്ട്.\nഅഖിലേഷിന്റെ മനോഭാവത്തില് സമാജ് വാദി പാര്‍ട്ടി പ്രവര്‍ത്തകര് നിരാശയിലാണ്. അഖിലേഷ് സ്വന്തം മണ്ഡലത്തില് പോലീസ് ക്രൂരതയില് പരിക്കേറ്റവരെ സന്ദര്‍ശിക്കണമായിരുന്നുവെന്ന് എംപിമാര് പറയുന്നു. പക്ഷേ അഖിലേഷിന്റെ ജോലി പ്രിയങ്ക ഏറ്റെടുത്തതായും ഇവര് സമ്മതിക്കുന്നു. ജനങ്ങള്‍ക്കിടയില് നല്ല ഇമേജുണ്ടാക്കുന്നതാണ് രാഷ്ട്രീയം. മുസ്ലീങ്ങളെ കുറിച്ച് വലിയ ആശങ്കയുണ്ടെന്ന് പ്രിയങ്ക വ്യക്തമാക്കിയെന്ന് എസ്പി നേതാക്കള് പറയുന്നു. അഖിലേഷ് തിരഞ്ഞെടുപ്പിന് ശേഷം മണ്ഡലത്തിലേക്ക് വന്നിട്ടേയില്ലെന്ന് ഇവര് സമ്മതിക്കുന്നു.\nഅഖിലേഷിന്റെ മണ്ഡലമായ അസംഖഡില് മാത്രമല്ല പ്രിയങ്ക നേട്ടമുണ്ടാക്കുക. മുസഫര്‍നഗര്, ബിജ്‌നോര്, ലഖ്‌നൗ, വാരണാസി എന്നിവിടങ്ങളിലും പ്രിയങ്ക നേരിട്ടെത്തി. ഇതെല്ലാം ബിജെപിയുടെ കോട്ടകളാണ്. അതുകൊണ്ട് ബിജെപിയും പ്രിയങ്കയുടെ പ്രവര്‍ത്തനത്തില് ഭയക്കേണ്ടതുണ്ട്. അഖിലേഷ് നേരിട്ടെത്താതെ പരിക്കേറ്റവര്‍ക്ക് ധനസഹായം കൈമാറിയതും വലിയ ചര്‍ച്ചയായിട്ടുണ്ട്. ബിജെപി 2017ല് അധികാരം പിടിച്ചത് ബ്ലോക്ക് തലത്തിലുള്ള പ്രവര്‍ത്തനം കൊണ്ടായിരുന്നു. ഇതേ രീതിയാണ് കോണ്‍ഗ്രസും പിന്തുടരുന്നത്. പ്രിയങ്ക ഗോദയിലിറങ്ങി പ്രതിരോധിക്കുക മാത്രമാണ് അഖിലേഷിന്റെ മുന്നിലുള്ള മാര്‍ഗം.\nപഞ്ചാബ് കോണ്‍ഗ്രസ് രണ്ട് തട്ടില്, അമരീന്ദറിനെതിരെ മന്ത്രിമാര്, സിദ്ദുവും കളത്തില്!!\npriyanka gandhi rahul gandhi sonia gandhi congress bjp uttar pradesh samajwadi party bsp akhilesh yadav mayawati delhi പ്രിയങ്ക ഗാന്ധി കോണ്‍ഗ്രസ് ബിജെപി അഖിലേഷ് യാദവ് മായാവതി ദില്ലി യോഗി ആദിത്യനാഥ് politics\npriyanka gandhis azamgarh stund worries samajwadi party\nStory first published: Saturday, February 22, 2020, 21:20 [IST]


ലഹരി മരുന്ന് ലഭിച്ചില്ല: അക്രമാസ്കതരായി കണ്ണൂര് ജില്ലാ ജയിലിലെ തടവുപുള്ളികൾ - Vismaya News\nHomeKERALA NEWSലഹരി മരുന്ന് ലഭിച്ചില്ല: അക്രമാസ്കതരായി കണ്ണൂര് ജില്ലാ ജയിലിലെ തടവുപുള്ളികൾ\nകണ്ണൂർ: ലഹരി മരുന്ന് ലഭിക്കാത്തതിനെത്തുടര്‍ന്ന് തടവുപുള്ളികൾ അക്രമാസ്കതരായി. കണ്ണൂര് ജില്ലാ ജയിലിലാണ് സംഭവം. ലഹരി കേസില് റിമാന്‍ഡിലായി ജയിലെത്തിയ പ്രതികളാണ് അക്രമാസ്കതരായത്.\nലഹരി കേസിലെ പ്രതികളായ മുഹമ്മദ് ഇർഫാൻ, മുഹമ്മദ് അഷ്കറലി എന്നിവരാണ് സെല്ലിനുള്ളില് തല ചുമരിലിടിച്ച് ബഹളം വച്ചത്. ഇവരെ ആശുപത്രിയിലേക്ക് കൊണ്ടുപോകവേ ആംബുലന്‍സിന്‍റെ ചില്ലും അടിച്ചു തകര്‍ത്തു.\nആംബുലന്‍സിന്‍റെ സൈഡ് ഗ്ലാസ് കൈ കൊണ്ട് അടിച്ച് തകര്‍ക്കുകയായിരുന്നു. കഴിഞ്ഞ മാസം 30 ആം തീയതിയാണ് സംഭവം നടന്നത്. വിവരം ഇന്നാണ് പുറത്തറിയുന്നത്. മുഹമ്മദ് ഇർഫാൻ, മുഹമ്മദ് അഷ്കറലി എന്നിവര്‍ക്കെതിരെ പൊതുമുതൽ നശിപ്പിച്ചതിന് കേസെടുത്തിട്ടുണ്ട്.\nആശുപത്രിയില് എത്തിച്ച ഇരുവരെയും പിന്നീട് കോഴിക്കോട് ജില്ലാ ജയിലിലേക്ക് മാറ്റി. കണ്ണൂർ സബ് ജയിലിൽ കഴിഞ്ഞ ദിവസം ഒരു പ്രതി കൈയ്യിലെ ഞരമ്പ് മുറിക്കാൻ ശ്രമിച്ചിരുന്നു. തിരുവനന്തപുരം സ്വദേശിയായ ഇയാളെ ആശുപത്രിയിൽ പ്രവേശിപ്പിച്ചിരിക്കുകയാണ്.\nവിഡ്രോവൽ സിന്‍ഡ്രോം കാരണമെന്ന് തടവുപുള്ളി കൈ മുറിക്കാന് ശ്രമിച്ചതെന്ന് ജയിൽ അധികൃതർ അറിയിച്ചു. ജയിലുകളില് ലഹരിമരുന്ന് എത്തുന്നത് തടയാന് വകുപ്പ് പരിശോധന കര്‍ശനമാക്കിയിരുന്നു. ഇതോടെയാണ് തടവുകാരില് പലരും വിഡ്രോവല് സിന്‍ഡ്രോം പ്രകടിപ്പിച്ചുതുടങ്ങിയത്.\nPrevious articleഅഞ്ച് ജില്ലാ അധ്യക്ഷന്മാരെ മാറ്റി ബിജെപിയിൽ അഴിച്ചുപണി: കെ സുരേന്ദ്രൻ തന്നെ തുടരും\nNext articleആകാംക്ഷയുണർത്തി ‘ഭൂതകാലം’; ഫസ്റ്റ്ലുക്ക് പോസ്റ്റർ


ഢാക്ക - സര്‍വ്വവിജ്ഞാനകോശം\nഉമരരമ ബംഗ്ളാദേശ് ജനകീയ റിപ്പബ്ലിക്കിന്റെ തലസ്ഥാന നഗരം. ഢാക്ക (Dacca), ധാക്ക (Dhaka) എന്നീ പേരുകളില് അറിയപ്പെടുന്നു. നഗരം ഉള്‍ക്കൊള്ളുന്ന ജില്ലയ്ക്കും ഡിവിഷനും ഇതേ പേരുതന്നെയാണ്.ബംഗ്ലാദേശിലെ ഏറ്റവും വലിയ നഗരവും ഭരണ- സാംസ്കാരിക- സാമ്പത്തിക- വാണിജ്യ-വ്യാവസായിക കേന്ദ്രവും കൂടിയാണ് ഢാക്ക. രാജ്യത്തിന്റെ തെ. ഭാഗത്ത് ഗംഗാ-ബ്രഹ്മപുത്രാ നദീഡെല്‍റ്റയില് യമുന, മേഹാന, പദ്മ എന്നീ നദികളുടെ തീരത്തായി വ്യാപിച്ചിരിക്കുന്നു. സ്ഥാനം: അക്ഷാ. വ. 23º 43', രേഖാ. കി. 90º 26'; ഢാക്കാ ഡിവിഷന്റെ വിസ്തീര്‍ണം: 31,119 ച.കി.മീ..\nഢക്കാ (ഇടയ്ക്ക) വാദ്യനാദം ശ്രവിക്കുന്നതില് ഉത്സുകയായിരുന്ന മഹാകാളി ദേവി ഈ സ്ഥലത്ത് വസിച്ചിരുന്നുവെന്നും ഇവിടത്തെ പ്രസിദ്ധമായ ദേവീക്ഷേത്രത്തിലെ പൂജാവേളയില് തുടര്‍ച്ചയായി ഢക്കാനാദം മുഖരിതമായതിനാല് ഈ പ്രദേശത്തിന് 'ഢക്ക' എന്ന പേരു ലഭിച്ചെന്നുമാണ് പരക്കെയുള്ള വിശ്വാസം. കാലക്രമേണ ഢക്ക എന്ന പദത്തിന് രൂപാന്തരണം സംഭവിച്ച് 'ഢാക്ക' എന്നു മാറിയെന്നാണ് കരുതപ്പെടുന്നത്. പ്രാചീനകാലത്ത് ഇവിടെ ദീര്‍ഘകാലം ഭരണം നടത്തിയ വിക്രമാദിത്യ രാജാവിന്റെ നാമസ്മരണാര്‍ഥം ഈ പ്രദേശം 'വിക്രമാദിത്യപുരം' എന്നും, പട്ടണത്തില് തന്നെ ആയിരത്തിലേറെ പള്ളികളുള്ളതിനാല്' പള്ളികളുടെ നഗരം എന്നും' അറിയപ്പെടുന്നു.\nഢാക്കയുടെ ഭൂരിഭാഗം പ്രദേശങ്ങളും സമതലങ്ങളാണ്. ജനു.-ല് 19º-ഉം ജൂല.-ല് 28.9º-ഉം ശ.ശ. താപനില ഇവിടെയനുഭവപ്പെടുന്നു. പ്രതിവര്‍ഷം 2,025 മി.മീ. ഓളം മഴ ഈ പ്രദേശത്തു ലഭിക്കുന്നുണ്ട്. അതിവര്‍ഷം നിമിത്തം നദികള് കരകവിഞ്ഞൊഴുകി നാശനഷ്ടമുണ്ടാക്കുന്നത് പതിവാണ്. ഫലഭൂയിഷ്ഠമായ മണ്ണ് ഇവിടെ കൃഷി അഭിവൃദ്ധിപ്പെടുന്നതിന് കാരണമായിരിക്കുന്നു. നെല്ല്, വെറ്റില, കരിമ്പ്, എള്ള്, ഗോതമ്പ്, പുകയില എന്നിവയാണ് മുഖ്യവിളകള്.\nഢാക്കാ നഗരത്തിലെ പഴക്കം ചെന്ന മേഖല സദര്‍ഘട്ട് (Sadarghat) എന്ന പേരിലറിയപ്പെടുന്നു. നഗരത്തിലെ വാണിജ്യകേന്ദ്രവും തിരക്കേറിയ കമ്പോളവും (ചൗക്) ഇവിടെയാണ് സ്ഥിതി ചെയ്യുന്നത്. പഴയ നഗരത്തിലുടനീളം മുഗള് കാലഘട്ടത്തിലേതായ മുസ്ലീം ആരാധനാലയങ്ങള് കാണാം. ഇവിടത്തെ വളഞ്ഞുപുളഞ്ഞ തെരുവീഥികള് സദാ ജനനിബിഡമായിരിക്കുന്നു. ജനസാന്ദ്രതയില് മുന്നിട്ടു നില്ക്കുന്ന ഈ പ്രദേശത്ത് നിരവധി ചേരികളുമുണ്ട്. ഢാക്കയുടെ വടക്കേ പകുതിയിലുള്ള ആധുനിക നഗരഭാഗമായ രംന (Ramna) അനുദിനം വികസിച്ചുകൊണ്ടിരിക്കുന്ന ഒരു മേഖലയാണ്. 1905-ല് രൂപകല്പന ചെയ്യപ്പെട്ട പുതിയ നഗരത്തിലെങ്ങും വീതിയേറിയ നിരത്തുകള്, തുറസ്സായ പ്രദേശങ്ങള്, ഉദ്യാനങ്ങള്, ഹോട്ടലുകള്, വിദ്യാഭ്യാസ സ്ഥാപനങ്ങള്, ആശുപത്രികള് തുടങ്ങിയവ കാണാം. രംനയ്ക്ക് വടക്കും പടിഞ്ഞാറുമുള്ള നഗരഭാഗങ്ങളില് അധിവാസ കേന്ദ്രങ്ങളും വ്യവസായ സ്ഥാപനങ്ങളും കേന്ദ്രീകരിച്ചിരിക്കുന്നു. ഇവിടം ഏറിയകൂറും 1947-നു ശേഷമാണ് വികാസം പ്രാപിച്ചത്.\nഢാക്കയുടെ ഭൂമിശാസ്ത്രപരമായ സ്ഥാനം ഇതിനെ രാജ്യത്തെ പ്രമുഖ വാണിജ്യ-വ്യാവസായിക കേന്ദ്രമാക്കി മാറ്റുന്നതില് നിര്‍ണായക പങ്കു വഹിച്ചിട്ടുണ്ട്. നഗരത്തിലും പ്രാന്തങ്ങളിലുമാണ് പ്രധാന വ്യവസായശാലകള് കേന്ദ്രീകരിച്ചിരിക്കുന്നത്. സില്‍ക്, മസ്ലിന്, പരുത്തി വസ്ത്രങ്ങളുടെ ഉത്പാദനം, ചണം, നെല്ല് എന്നിവയുടെ സംസ്കരണം, കരകൗശല-തുകല് ഉത്പന്നങ്ങളുടെ നിര്‍മാണം, നൗകാ നിര്‍മാണം, സ്ഫടിക വസ്തുക്കളുടെ ഉത്പാദനം തുടങ്ങിയവ ഢാക്കയിലെ മുഖ്യ വ്യവസായങ്ങളാണ്. ബംഗ്ലാദേശ് മേഖലയുടെ വാസ്തുശില്പ പാരമ്പര്യം പ്രകടമാക്കുന്ന നിരവധി ചരിത്ര-മതസ്ഥാപനങ്ങളേയും ഈ നഗരം ഉള്‍ക്കൊള്ളുന്നു. 17-ാം ശ.-ത്തില് നിര്‍മിക്കപ്പെട്ട ലാല്‍ബാഗ് കോട്ട, പരീബിബി(Paribibi)യുടെ ശവകുടീരം എന്നിവ ധാരാളം വിനോദസഞ്ചാരികളെ ആകര്‍ഷിക്കുന്നു. ഢാക്കാ സര്‍വകലാശാല (1921), പുതിയ പാര്‍ലമെന്റ് മന്ദിരം (1982), എന്‍ജിനീയറിങ്-സാങ്കേതിക സര്‍വകലാശാല (1962), ജഹാംഗീര് നഗര് സര്‍വകലാശാല (1970) എന്നിവയ്ക്കു പുറമേ ഗ്രന്ഥശാലകള്, കാഴ്ചബംഗ്ലാവുകള്, കാര്‍ഷിക-ഗവേഷണ കേന്ദ്രങ്ങള്, മെഡിക്കല് കോളജ് തുടങ്ങിയ സ്ഥാപനങ്ങളും ഢാക്കയില് സ്ഥിതി ചെയ്യുന്നു. സിയാ അന്താരാഷ്ട്ര വിമാനത്താവളത്തോടൊപ്പം നഗരത്തിന് 16 കി.മീ. തെ.കി. ഉള്ള നരായണ്‍ഗഞ്ചിലെ തുറമുഖവും ഒരു നാവിക വിമാനത്താവളവും ഢാക്കയുടെ ഭാഗങ്ങളായുണ്ട്.\nഢാക്കയിലെ ഒരു തെരുവ്\nചരിത്രപരമായി വളരെ പുരാതനമായ ഢാക്ക നഗരം സ്ഥാപിച്ചതെന്നാണെന്ന് കൃത്യമായി രേഖപ്പെടുത്തിക്കാണുന്നില്ല. 660-കളില് ദക്ഷിണേഷ്യയില് നിന്നുള്ള കുടിയേറ്റക്കാര് ഈ പ്രദേശത്ത് അധിവസിച്ചിരുന്നതായി കരുതപ്പെടുന്നു. 17-ാം ശ. മുതല്‍ക്കാണ് ഢാക്ക പ്രശസ്തിയിലേക്കുയര്‍ന്നത്. മുഗള് ഭരണകാലത്ത് രൂപംകൊണ്ട ബംഗാള് പ്രവിശ്യയുടെ ആസ്ഥാനമെന്ന നിലയില് 17-ാം ശ.-ത്തിന്റെ ആരംഭം മുതല് അന്ത്യം വരെ ഇവിടം വളരെയധികം വികാസം പ്രാപിച്ചിരുന്നു. മുഗളന്മാരുടെ ഇവിടത്തെ ഭരണ നടത്തിപ്പുകാരനായിരുന്ന ഇസ്ലാം ഖാന് ആണ് തലസ്ഥാനം 17-ാം ശ.-ത്തിന്റെ തുടക്കത്തില് രാജ്മഹലില് നിന്ന് ഢാക്കയിലേക്കു മാറ്റിയത്. ഏതാണ്ട് ഒരു നൂറ്റാണ്ടു കാലം ഈ അവസ്ഥ തുടര്‍ന്നു. അക്കാലത്ത് ഒരു പ്രധാന സൈനിക-വാണിജ്യ കേന്ദ്രമായിരുന്ന ഈ നഗരവുമായി പോര്‍ച്ചുഗീസ്, ബ്രിട്ടിഷ്, ഡച്ച്, ഫ്രഞ്ച് രാജ്യങ്ങള് വാണിജ്യബന്ധം പുലര്‍ത്തിയിരുന്നു. 1704-ല് പ്രവിശ്യാ തലസ്ഥാനം മൂര്‍ഷിദാബാദിലേക്കു മാറ്റിയതോടെ ഢാക്കയുടെ പ്രതാപം കുറഞ്ഞു തുടങ്ങി.\n1765-ലാണ് ഢാക്ക ബ്രിട്ടിഷ് ഇന്ത്യയുടെ ഭാഗ മായത്. കഴ്സണ് പ്രഭുവിന്റെ ഭരണകാലത്ത് നടന്ന ബംഗാള് വിഭജനത്തെ (1905) തുടര്‍ന്ന് 1912 വരെ ഢാക്കാ നഗരം കിഴക്കന് ബംഗാള്-അസം പ്രവിശ്യയുടെ തലസ്ഥാനമായി വര്‍ത്തിച്ചു. 1947-ല് സ്വാതന്ത്യപ്രാപ്തിയെ തുടര്‍ന്ന് പാകിസ്ഥാനിലെ ഈസ്റ്റ് ബംഗാള് പ്രവിശ്യയുടെ തലസ്ഥാനവും 1956-ല് പൂര്‍വ പാകിസ്ഥാന്റെ ആസ്ഥാന നഗരവുമായി ഢാക്ക മാറി. നഗരത്തിന് കനത്ത നാശനഷ്ടങ്ങള് വരുത്തിവച്ച ആഭ്യന്തര യുദ്ധത്തെത്തുടര്‍ന്ന് പൂര്‍വപാകിസ്ഥാന് ബംഗ്ലാദേശ് എന്ന പേരില് സ്വതന്ത്ര രാഷ്ട്രമായതോടെ (1971) ഢാക്ക പുതിയ രാജ്യത്തിന്റെ തലസ്ഥാനമായി.\n"http://web-edition.sarvavijnanakosam.gov.in/index.php?title=%E0%B4%A2%E0%B4%BE%E0%B4%95%E0%B5%8D%E0%B4%95" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 05:06, 19 ജൂണ് 2008.\nഈ താള് 946 തവണ സന്ദര്‍ശിക്കപ്പെട്ടിട്ടുണ്ട്.


Emalayalee.com - അതിര്‍ത്തിയില് സംഘര്‍ഷം; കുമളിയിലും കമ്പംമെട്ടിലും നിരോധനാജ്ഞ\nഅതിര്‍ത്തിയില് സംഘര്‍ഷം; കുമളിയിലും കമ്പംമെട്ടിലും നിരോധനാജ്ഞ\nകുമളി: മുല്ലപ്പെരിയാര്‍വിഷയത്തില് അതിര്‍ത്തിചെക്ക്‌പോസ്റ്റുകളില് സംഘര്‍ഷം. കുമളിയിലും കമ്പംമെട്ടിലും ഇടുക്കി ജില്ലാ കളക്ടര് മൂന്നുദിവസം നിരോധനാജ്ഞ പുറപ്പെടുവിച്ചു. തിങ്കളാഴ്ച രാത്രി ഏഴരയോടെ കുമളി ചെക്ക്‌പോസ്റ്റിനടുത്ത് സംസ്ഥാനാതിര്‍ത്തിയില് ഇരുവിഭാഗങ്ങള് തമ്മില് ശക്തമായ കല്ലേറുനടത്തി. ഇതിനിടെ ചെക്ക്‌പോസ്റ്റ് കടന്ന് തമിഴ്‌നാട്ടില്‍നിന്നുള്ള ഇരുനൂറോളം പേര് ആയുധങ്ങളുമായി കുമളിയിലെത്തി. ഇതില് അറുപതിലധികംപേര് ബൈക്കിലാണെത്തിയത്.\nവിവരമറിഞ്ഞ് നൂറുകണക്കിനാളുകള് കേരളാതിര്‍ത്തിയില് തടിച്ചുകൂടി. ഇവരുടെ ശക്തമായ കല്ലേറില് തമിഴ്‌നാട്ടില്‍നിന്നുവന്നവര് പിന്‍മാറി. കുമളി കെ.എസ്.ആര്.ടി.സി. ബസ്‌സ്റ്റേഷനടുത്ത് സുബ്ബരാജന്റെ ഹോട്ടല് എറിഞ്ഞുതകര്‍ത്തു. സംഘര്‍ഷത്തില് കുമളി എസ്.ഐ. മോഹനനാചാരിക്ക് പരിക്കേറ്റു. ജനക്കൂട്ടത്തെ പിരിച്ചുവിടാന് പോലീസ് ലാത്തിവീശി. നിരവധി പോലീസുകാര്‍ക്കും പരിക്കേറ്റു. സംഘര്‍ഷത്തെത്തുടര്‍ന്ന് കുമളിയിലെ കടകള് മുഴുവന് അടച്ചു.\nവിവിധ തമിഴ്‌സംഘടനകളുടെ നേതൃത്വത്തില് നൂറുകണക്കിനാളുകള് വൈകീട്ട് കേരളാതിര്‍ത്തിയില് കുമളിയിലേക്ക് മാര്‍ച്ച് സംഘടിപ്പിച്ചിരുന്നു. ഗൂഡല്ലൂരിലും ലോവര് ക്യാമ്പിലും പോലീസ് ഇവരെ തടഞ്ഞു. ഈ സംഘത്തില് നിന്നുള്ളവരാണ് പോലീസിന്റെ കണ്ണുവെട്ടിച്ച് ചെക്ക്‌പോസ്റ്റില്‍വന്ന് കല്ലെറിഞ്ഞത്. രാത്രി വൈകിയും കുമളിയില് സംഘര്‍ഷാവസ്ഥ നിലനില്‍ക്കുകയാണ്.\nപത്തുവര്‍ഷമായി കമ്പത്ത് നടത്തിവന്നിരുന്ന മലയാളികളുടെ ഹോട്ടലുകള്‍ക്കുനേരെയാണ് ആക്രമണം ഉണ്ടായത്. വൈകീട്ട് തേനി എ.ഡി.എസ്.പി. ശെല്‍വരാജും കട്ടപ്പന ഡിവൈ.എസ്.പി. കെ.എം.ജിജിമോനും തമ്മില് കമ്പംമെട്ടില് ചര്‍ച്ച നടന്നു. വണ്ടികള് ഇരുവശങ്ങളിലേക്കും വിടാന് ധാരണയായെങ്കിലും സംഘര്‍ഷാവസ്ഥയെത്തുടര്‍ന്ന് നടന്നില്ല.


പ്രശസ്ത കാന്‍സര്‍രോഗ ചികിത്സാവിദഗ്ദ്ധനായ ഡോ.വി.പി.ഗംഗാധരന്റെ ഒരു അനുഭവം ഇവിടെ കുറിയ്ക്കുന്നു…….. സാബു പാലയ്ക്കല്. | i Vartha\nHome എഴുത്തുപുര പ്രശസ്ത കാന്‍സര്‍രോഗ ചികിത്സാവിദഗ്ദ്ധനായ ഡോ.വി.പി.ഗംഗാധരന്റെ ഒരു അനുഭവം ഇവിടെ കുറിയ്ക്കുന്നു…….. സാബു പാലയ്ക്കല്.\nപ്രശസ്ത കാന്‍സര്‍രോഗ ചികിത്സാവിദഗ്ദ്ധനായ ഡോ.വി.പി.ഗംഗാധരന്റെ ഒരു അനുഭവം ഇവിടെ കുറിയ്ക്കുന്നു…….. സാബു പാലയ്ക്കല്.\nPosted By: editoron: September 13, 2019 In: എഴുത്തുപുരNo Comments\nപ്രശസ്ത കാന്‍സര്‍രോഗ ചികിത്സാവിദഗ്ദ്ധനായ\nഡോ.വി.പി.ഗംഗാധരന്റെ ഒരു അനുഭവം ഇവിടെ കുറിയ്ക്കുന്നു. ഓണം ബാക്കിവെച്ച സങ്കടങ്ങള് അദ്ദേഹം തന്നെ പറയട്ടെ …..\nഞാന് നിങ്ങളുടെ പ്രീയപ്പെട്ട ഗംഗാധരന് ഡോക്ടര്.\nഎനിക്ക് ഏറ്റവും വിഷമം തോന്നിയൊരു സംഭവമാണിത് ………..\nഒരിക്കലൊരു ഓണക്കാലത്ത് ചികിത്സയ്ക്കായി എന്റെ അടുത്ത് വന്ന ഒരു രോഗിയോട് ഞാൻ ചോദിച്ചു, ഓണമൊക്കെയല്ലേ എന്താണ് പരിപാടി ?? എന്റെ ചോദ്യത്തിന് മറുപടിയായി തമാശ കേട്ട പോലെ ഒന്നുചിരിക്കുക മാത്രമാണ് അയാൾ ചെയ്തത്. എന്താ ചിരിക്കുന്നതെന്ന് ചോദിച്ചപ്പോൾ, ഇല്ല, ഞങ്ങൾ ഓണം ആഘോഷിക്കാറില്ലെന്നായിരുന്നു അയാളുടെ മറുപടി.\nഞാൻ അയാളോട് കാര്യം അന്വേഷിച്ചു, ഓണത്തിന് എന്താണ് സാധാരണ ചെയ്യാറുള്ളതെന്നും ചോദിച്ചു. അയാൾ പറഞ്ഞത് ഓണദിവസം ഞാനും കുടുംബവും ഏതൊങ്കിലും ക്ഷേത്രനടയിൽ പോയിരിക്കുമെന്നാണ്. ഓണത്തിന് എന്തിനാ ക്ഷേത്രത്തിൽ പോകുന്നത്, ഓണം ആഘോഷിക്കേണ്ടത് വീട്ടിലല്ലേ എന്ന് ചോദിച്ചപ്പോൾ അയാൾ പറഞ്ഞു സാഹചര്യം അങ്ങനെയായത് കൊണ്ടാണെന്ന്. കാര്യം എന്താണെന്ന് വെച്ചാൽ അയാളും കുടുംബവും താമസിക്കുന്നത് സ്വന്തം വീട്ടിലല്ല. ഒരു അകന്ന ബന്ധുവിന്റെ വീട്ടിൽ അഭയം തേടിയിരിക്കുകയാണ്.\nആ വീട്ടുകാർ പലപ്പോഴായി അവിടെ നിന്ന് താമസം മാറണണെന്ന കാര്യം സൂചിപ്പിച്ചിട്ടുമുണ്ട്. പക്ഷെ, പോകാൻ വേറൊരു ഇടമില്ലാത്തതിനാൽ അവർ അവിടെ തന്നെ തുടരുകയാണ്. ഓണം പോലുള്ള വിശേഷദിവസങ്ങളിലും മറ്റും അവരുടെ വീട്ടിൽ ബന്ധുക്കളും സുഹൃത്തുക്കളുമൊക്കെ സന്ദർശിക്കാനെത്തും. അഭയം തന്ന വീട്ടുകാർക്ക് ബുദ്ധിമുട്ടുണ്ടാകാതിരിക്കാനാണ് കുടുംബമായി ക്ഷേത്രനടയിൽ പകൽസമയം ചെലവഴിക്കുന്നത്. രാത്രിയിൽ എല്ലാവരും പോയെന്ന് ഉറപ്പാക്കിയശേഷം മാത്രമെ അവർ വീട്ടിലേക്ക് മടങ്ങുകയുള്ളു.\nഅച്ഛനും അമ്മയും മകളും അടങ്ങുന്നൊരു കുടുംബം അന്ന് ഭക്ഷണം കഴിക്കുന്നത് ക്ഷേത്രത്തിൽനിന്ന് ലഭിക്കുന്ന നേദ്യമാണ്. അതൊരു ദുരന്തമാണ്, നമ്മൾ തിരിച്ചറിയാതെ പോകുന്ന വലിയൊരു ദുരന്തം. നമ്മൾ ഓണം ആഘോഷിക്കുമ്പോൾ ഓണം ദു:ഖം മാത്രം സമ്മാനിക്കുന്ന എത്രയോ ലക്ഷം ആളുകൾ നമ്മുടെ നാട്ടിലുണ്ടെന്ന് നമ്മൾ ചിന്തിക്കണം. എന്നാൽ മാത്രമെ നമുക്ക് തിരിച്ചറിവ് ലഭിക്കുകയുള്ളു. ഈ തിരിച്ചറിവ് ജീവിതത്തിൽ ചില മുൻഗണനകൾ വയ്ക്കാൻ നമ്മളെ സഹായിക്കും.\nഓണം കളിക്കാത്തോരുണ്ടീ നാട്ടീൽ,\nഓർക്കണമിതും കൂടി” …..\n(കവി അയ്യപ്പ പണിക്കര്)\nനാം നന്‍മയുടെ പക്ഷത്ത് നില്‍ക്കുകയും; മറ്റുളളവരെ അവിടെ ചേര്‍ത്തുനിര്‍ത്തുകയും വേണം. ഓരോ ഓണക്കാലവും നല്‍കുന്നത് വലിയൊരു സാമൂഹ്യപാഠമാണ് …..\nഒറ്റപ്പെട്ടവര് ആരുമില്ലെന്ന സാന്ത്വനസന്ദേശമാണ് ഓരോ പകലും നമ്മെ അറിയിയ്ക്കുന്നത്; കൂട്ടായ്മയാണ് ജീവിതവിജയത്തിന്റെ അടിസ്ഥാനഭാവമെന്നാണ് ഓരോ രാവും നമ്മെ പഠിപ്പിയ്ക്കുന്നത്.\nഈ ഓണക്കാലവും കടന്നുപോകും. ഞാനിട്ട വര്‍ണകളത്തിലെ പൂക്കളൊക്കെ വാടികരിഞ്ഞു തുടങ്ങി …..\nഎന്‍റെ നന്‍മയുടെ പുസ്തകത്തിലെഴുതുവാന് എന്ത് ഓര്‍മ്മ ബാക്കിവെച്ചിട്ടാണ് ഈ സന്തോഷദിനങ്ങളെ ഞാന് യാത്രയാക്കേണ്ടത്…….. ??\nമറന്നു പോകുന്ന ഒരാൾ . ……… ജയരാജ് മറവൂർ\n“അഞ്ചു നിമിഷങ്ങൾ ” …… എൻ.കെ അജിത്ത് ആനാരി


അമേരിക്കന് റിയാലിറ്റി ഷോ | Donald Trump | Covid19\nമനോരമ ലേഖകൻ October 17, 2020 12:14 PM IST\nസൂപ്പര്‍മാന് ആയതുപോലെയെന്ന് ട്രംപ്\nജഡ്ജി പ്രശ്നത്തിലും രാഷ്ട്രീയവടംവലി\nനിര്‍ണായകദിനം അടുത്തുവരുന്തോറും ഒരു റിയാലിറ്റി ഷോ ആയി മാറിക്കൊണ്ടിരിക്കുകയാണ് ഇത്തവണത്തെ യു എസ് പ്രസിഡന്‍റ് തിരഞ്ഞെടുപ്പ്. കോവിഡ് മഹാമാരിയും അതോടനുബന്ധിച്ചുള്ള തീരാത്ത വിവാദങ്ങളും അതിനു കൊഴുപ്പുകൂട്ടിക്കൊണ്ടിരിക്കുന്നു. ഏറ്റവുമൊടുവില്, സുപ്രീം കോടതി ജഡ്ജിയുടെനിയമനം സംബന്ധിച്ച വടംവലിയും സ്ഥിതിഗതികള് മുന്‍പെന്നത്തേക്കാളും ഉദ്വേഗജനകമാക്കുകയാണ്.\nപ്രസിഡന്‍റ് ഡോണള്‍ഡ് ജോണ് ട്രംപ് തന്നെയാണ് ഇപ്പോഴും രംഗത്തു നിറഞ്ഞുനില്‍ക്കുന്നത്. എതിരാളിയായ മുന്‍വൈസ് പ്രസിഡന്‍റ് ജോ ബൈഡന് അഭിപ്രായ വോട്ടുകളില് ഏറെ മുന്നിലാണെങ്കിലും മാധ്യമശ്രദ്ധ പിടിച്ചുപറ്റുന്നതില് അദ്ദേഹത്തിനു ട്രംപിനോടു കിടപിടിക്കാനാവുന്നില്ല. കോവിഡ് ബാധിച്ച് മൂന്നു രാത്രി ആശുപത്രിയില് കഴിയേണ്ടിവന്നശേഷവും ട്രംപിന്‍റെ വീറും വാശിയും ഒട്ടും കുറഞ്ഞിട്ടുമില്ല.\nകോവിഡിനെ നിസ്സാരമാക്കുകയും അതിനെതിരെ നിര്‍ദേശിക്കപ്പെട്ട മുന്‍കരുതലുകള് എടുക്കാന് വിസമ്മതിക്കുകയുമായിരുന്നു ട്രംപ്. അങ്ങനെ അദ്ദേഹം രോഗം വിളിച്ചുവരുത്തിയെന്നാണ് വിമര്‍ശനം. പക്ഷേ, ട്രംപിനെ അടിക്കാന് അങ്ങനെ കിട്ടിയ വടി ഫലപ്രദമായി ഉപയോഗിക്കാന് എതിര്‍പക്ഷത്തിനു കഴിഞ്ഞില്ല.\nഅപ്പോഴേക്കും അദ്ദേഹം ആശുപത്രിയില്‍നിന്നു തിരിച്ചെത്തി. ഏതാനും ദിവസങ്ങള്‍ക്കകം തിരഞ്ഞെടുപ്പ് റാലികളില് വീണ്ടും പങ്കെടുക്കാന് തുടങ്ങുകയും ചെയ്തു. പൂര്‍വാധികം ഉന്മേഷവും ഉഷാറും അനുഭവപ്പെടുന്നു, ഒരു 'സൂപ്പര്‍മാന്' ആയതുപോലെ തോന്നുന്നു എന്നെല്ലാം അവകാശപ്പെടുകയാണ് അദ്ദേഹം.\nകോവിഡ് അത്രവലിയ കാര്യമൊന്നുമല്ല, അതിനെ ഭയപ്പെടേണ്ട, നിങ്ങളുടെ ജീവിതത്തെ നിയന്ത്രിക്കാന് നിങ്ങള് അതിനെ അനുവദിക്കരത് എന്നിങ്ങനെ അദ്ദേഹം തന്‍റെ അനുയായികളെ വീണ്ടും ഉപദേശിക്കാന് തുടങ്ങിയിട്ടുമുണ്ട്. ഇതെല്ലാം അവരെ ആവേശഭരിതരാക്കുന്നു.\nഅതേസമയം, ഇതുതന്നെ വിവാദത്തിനു തീവ്രത കൂടാന് കാരണമാവുകയാണ്. കോവിഡിനെ നിസ്സാരവല്‍ക്കരിക്കുന്നതു മൂലമുള്ള അപകടം ഇനിയും അദ്ദേഹത്തിനു മനസ്സിലായിട്ടില്ല, സ്വന്തം അനുഭവത്തില്‍നിന്നും അദ്ദേഹം പാഠം പഠിച്ചില്ല എന്നിങ്ങനെയാണ് വിമര്‍ശനം.\nവാള്‍ട്ടര് റീഡ് മിലിട്ടറി ആശുപത്രയില് ട്രംപിനു ലഭിച്ചത് ലോകത്തു കിട്ടാവുന്ന ഏറ്റവും വിദഗ്ദ്ധമായ ചികില്‍സയായിരുന്നു. രണ്ടു തവണ അദ്ദേഹത്തിന്‍റെ ഓക്സിജന് ലവല് താഴുകയും ഡോക്ടര്‍മാര് ആശങ്കപ്പെടുകയുമുണ്ടായി. പക്ഷേ, അപകടം ഒഴിവാക്കാന് അവര്‍ക്കു കഴിഞ്ഞു.\nസമാനമായ ചികില്‍സ അമേരിക്കയിലെ എല്ലാവര്‍ക്കും കിട്ടാന് സാധ്യതയില്ല. ഇതിനകം രണ്ടേകാല് ലക്ഷം അമേരിക്കക്കാര് കോവിഡ്മൂലം മരിച്ചുവെന്ന വസ്തുത വ്യക്തമാക്കുന്നതും അതാണ്. അതിനാല്, കോവിഡിനെ നിസ്സാരവല്‍ക്കരിക്കുന്നതു നിരുത്തരവാദപരമാണെന്നും വിമര്‍ശകര് ചൂണ്ടിക്കാട്ടുന്നു.\nആശുപത്രിയില്‍നിന്നു പുറത്തുവന്നശേഷവും ട്രംപ് പങ്കെടുത്ത പൊതുപരിപാടികളില് കോവിഡ് പ്രതിരോധ നിയന്ത്രണങ്ങള് വ്യാപകമായ തോതില് ലംഘിക്കപ്പെട്ടതായും റിപ്പോര്‍ട്ടുകളുണ്ട്. അവയില് പങ്കെടുത്തവരില് പലരും മാസ്ക്ക് ധരിക്കുകയോ പരസ്പരം അകലം പാലിക്കുകയോ ചെയ്തിരുന്നില്ല. മാത്രമല്ല, അവര് അന്യോന്യം ഹസ്തദാനം ചെയ്യുകയും കെട്ടിപ്പിടിക്കുകയും ചെയ്തു. ട്രംപും മാസ്ക്ക് ധരിച്ചിരുന്നില്ല.\nഒക്ടോബര് അഞ്ചിന് അദ്ദേഹം ആശുപത്രിയില്‍നിന്നു വൈറ്റ്ഹൗസില് തിരിച്ചെത്തിയതു മാസ്ക്ക് ധരിച്ചായിരുന്നു. ക്യാമറകള്‍ക്കു മുന്നില്‍വച്ച് മാസ്ക്ക് ഊരുകയും കോട്ടിന്‍റെ പോക്കറ്റില് തിരുകുകയും ചെയ്തു. രാജ്യത്തിന് ഇതു നല്‍കിയത് അപകടകരമായ സന്ദേശമാണെന്നാണ് വിമര്‍ശനം.\nഇതിനെല്ലാമിടയില്‍തന്നെ തിരഞ്ഞെടുപ്പിനു മറ്റൊരു വിധത്തില് കൊഴുപ്പുകൂട്ടുകയാണ് സുപ്രീം കോടതി ജഡ്ജിയുടെ നിയമനം സംബന്ധിച്ച വിവാദം. ട്രംപ് നാമനിര്‍ദേശം ചെയ്ത വനിതാ ജഡ്ജിക്കു തിരഞ്ഞെടുപ്പിനു മുന്‍പ്തന്നെ സെനറ്റിന്‍റെ അംഗീകാരം നേടിക്കൊടുക്കാനുള്ള തിടുക്കത്തിലാണ് അദ്ദേഹവും അദ്ദേഹത്തിന്‍റെ പാര്‍ട്ടിയും.\nഒന്‍പതു ജഡ്ജിമാരുള്ള യുഎസ് സുപ്രീംകോടതിയില് യാഥാസ്ഥിതിക ചിന്താഗതിക്കാരും പുരോഗമനവാദികളും തമ്മിലുള്ള അനുപാതം5:4ആയിരുന്നു. ഇവര് യഥാക്രമം റിപ്പബ്ളിക്കന് പാര്‍ട്ടിയെയും ഡമോക്രാറ്റിക് പാര്‍ട്ടിയെയും അനുകൂലിക്കുന്നവരാണെന്നാണ് കരുതപ്പെടുന്നത്. (സെപ്റ്റംബര് 26ലെ 'ഒരു യുഎസ് സുപ്രീം വിവാദം' എന്ന ലേഖനം കാണുക)\nപുരോഗമനവാദിയെന്ന പ്രസിദ്ധി നേടിയ ജഡ്ജി റുത്ത് ബാഡര് ഗിന്‍സ്ബര്‍ഗ് കഴിഞ്ഞ മാസം അന്തരിച്ചതോടെ ജഡ്ജിമാരുടെ അനുപാതം5:3ആയി. അതു6:3ആക്കുന്നതിനുവേണ്ടിയാണ് പുതിയ ജഡ്ജിയെ നിയമിക്കാന് ട്രംപ് തിടുക്കംകൂട്ടിയത്. തിരഞ്ഞെടുപ്പ് കഴിയുന്നതുവരെ അതു നിര്‍ത്തിവയ്ക്കണമെന്ന ഡമോക്രാറ്റുകളുടെ ആവശ്യം അദ്ദേഹം തള്ളിക്കളഞ്ഞു.\nയാഥാസ്ഥിതിക ചിന്താഗതിക്കാരിയായി അറിയപ്പെടുന്ന ആമി കോണി ബാരറ്റ് എന്ന വനിതയെയാണ് പുതിയ ജഡ്ജിയാക്കാന് ട്രംപ് കണ്ടെത്തിയത്. സെപ്റ്റംബര് 26നു അവരുടെയും സാന്നിധ്യത്തില് വൈറ്റ്ഹൗസിലെ റോസ് ഗാര്‍ഡനില് അതിന്‍റെ ആഘോഷവും നടന്നു.\nഅതും വിവാദമായി. കാരണം, അവിടെ സന്നിഹിതരായിരുന്ന ഇരുനൂറോളം പ്രമുഖ വ്യക്തികളില് മിക്കവരും മാസ്ക്ക് ധരിക്കുകയോ അകലം പാലിക്കുകയോ ചെയ്തിരുന്നില്ല. ട്രംപും ഭാര്യ മെലാനിയയും ഉള്‍പ്പെടെ വൈറ്റ് ഹൗസിലെ ഒരു ഡസനോളം പേര്‍ക്കു കോവിഡ് ബാധിച്ചതായി പരിശോധനയില് കണ്ടത് അതിനുശേഷമായിരുന്നു. എങ്കിലും, ആ വേദിയില് വച്ചാണ് അവരെ വൈറസ് പിടികൂടിയതെന്നു തെളിയിക്കപ്പെട്ടിട്ടുമില്ല.\nനേരിയ തോതില്‍മാത്രം രോഗം ബാധിച്ച മെലാനിയയെ വൈറ്റ്ഹൗസില്‍തന്നെ ചികില്‍സിക്കുകയായിരുന്നു. (അവരെയും വാള്‍ട്ടര് റീഡ് ആശുപത്രിയിലേക്കു കൊണ്ടുപോയെന്നു ഒക്ടോബര് മൂന്നിലെ ലേഖനത്തില് പറഞ്ഞിരുന്നതു ശരിയായിരുന്നില്ല.)\nമെലാനിയയുടെ രോഗം മാറിക്കഴിഞ്ഞപ്പോഴേക്കും മകന് ബാറനും (14) രോഗം ബാധിച്ചതായി പരിശോധനയില് കണ്ടു. വേഗം രോഗം മാറുകയും ചെയ്തു. കോവിഡിനെ അധികമൊന്നും കാര്യമാക്കെണ്ടെന്നു പറയാന് ട്രംപിന് ഇതും സഹായകമായി. സ്കൂളുകള് തുറക്കുന്ന കാര്യം ആലോചിക്കണമെന്നും അദ്ദേഹം ആവശ്യപ്പെടുന്നുണ്ട്.\nപുതിയ ജഡ്ജിയുടെ നിയമനത്തിനു സെനറ്റിന്‍റെ അംഗീകാരം കിട്ടുക സാധാരണഗതിയില് പ്രയാസമുള്ള കാര്യമല്ല. കാരണം, സെനറ്റില് റിപ്പബ്ളിക്കന് പാര്‍ട്ടിക്കാണ് ഭൂരിപക്ഷം. നവംബര് മൂന്നിലെ തിരഞ്ഞെടുപ്പിനു മുന്‍പ് അതു സംബന്ധിച്ച നടപടിക്രമങ്ങള് പൂര്‍ത്തിയാക്കാനും അവര് ആഗ്രഹിക്കുന്നു. അതുകൊണ്ടുതന്നെയാണ് പുതിയ ജഡ്ജിയെ നാമനിര്‍ദേശം ചെയ്യാന് ട്രംപ് തിടുക്കംകൂട്ടിയതും.\nഈ തിരഞ്ഞെടുപ്പ് കഴിയുന്നതോടെ സുപ്രീം കോടതിയിലെ ജഡ്ജിമാരുടെ പ്രാധാന്യം ഒരുപക്ഷേ വര്‍ധിക്കാനുമിടയുണ്ട്. കാരണം, ട്രംപ് തോല്‍ക്കുകയാണെങ്കില് തിരഞ്ഞെടുപ്പ് ഫലം സുപ്രീം കോടതിയില് ചോദ്യം ചെയ്യപ്പെട്ടേക്കാം. തപാല് വോട്ടിലൂടെ വാപകമായ കള്ളവോട്ടിനു ഡമോക്രാറ്റുകള് വട്ടംകൂട്ടുകയാണെന്ന് ട്രംപ് ആരോപിച്ചുകൊണ്ടിരിക്കുന്നത് അതിലേക്കാണ് വിരല്‍ചൂണ്ടുന്നത്. സുപ്രീം കോടതിക്ക് ഇടപെടേണ്ടിവന്നേക്കാം. അതുകൊണ്ടു കൂടിയാണ് പുതിയ ജഡ്ജിയുടെ നിയമനം ഇത്രയും ചൂടുപിടിച്ച തര്‍ക്കവിഷയമായിരിക്കുന്നതും.\nEnglish Summary : Donald Trump after Covid19